text: ১৯৫৮ সাল থেকে এই পুরস্কারটি প্রদান করা হচ্ছে। বাংলাদেশীদের মধ্যে (তৎকালীন পূর্ব পাকিস্তানী / স্বাধীনতা-পরবর্তীতে বাংলাদেশে আগত) সর্বপ্রথম শবনম এবং সুভাষ দত্ত এই পুরস্কারটি লাভ করেন১৯৬২ সালে সেরা পার্শ্ব অভিনেত্রী ও সেরা কৌতুক অভিনেতা হিসেবে। পাকিস্তানের চলচ্চিত্রে সর্ব্বোচ্চ এই পুরস্কারটি যারা যারা পেয়েছেন তাঁরা হলেনঃ


title: মেটফরমিন

text: মেটফরমিন (বিপি, ) একটি বাইগুয়ানাইড বর্গের অ্যান্টি-ডায়াবেটিক ওষুধ। এটি টাইপ ২ ডায়াবেটিস রোগীর ক্ষেত্রে নির্বাচিত ওষুধ। ওষুধটি একমাত্র ডায়াবেটিসের ওষুধ যা একই সাথে রক্তের লো ডেনসিটি লিপোপ্রোটিন নামক কলেস্টেরল এবং ট্রাইগ্লিসারাইডের মাত্রা কমিয়ে হৃদরোগের সমস্যাকে কিছুটা হলেও প্রতিরোধ করে। প্রত্যহ দরকারি ওষুধের ক্ষেত্রে বিশ্ব স্বাস্থ্য সংস্থার একটি মডেল তালিকা আছে। এই ওষুধটি সেই তালিকার অন্তর্গত। আর মাত্র একটি অ্যান্টি-ডায়াবেটিক ওষুধ এই তালিকায় আছে, তা হল গ্লিবেনক্লামাইড।


title: মেটফরমিন

text: সাধারণত মেটফরমিন সংশ্লেষণ করা হয় ডাইমিথাইল্যামিন হাইড্রোক্লোরাইড এবং ২-সায়ানোগুয়ানিডিন এই দুটি যৌগকে উত্তপ্ত করে। ১৯২২ সালে এই পদ্ধতিটি বর্ণিত হয়েছিল।


title: মেটফরমিন

text: অনেকদিন ধরেই মেটফরমিনের টটোমারিক গঠন ভুলভাবে উপস্থাপন করা হচ্ছিল। ২০০৫ সালেই প্রথম এটি সঠিকভাবে উপস্থাপন করা হয়। আসলে সঠিক টটোমার আর ওই টটোমারটির মাঝে স্থিতিশক্তির পার্থক্য ৩৭ কিলোজুল/মোল। এটি মিটফরমিন হাইড্রোক্লোরাইড হিসেবে দেয়া হয়। ২০০৯ সালের একটি গবেষণাপত্রে এটির গঠন সম্পর্কে জানা যায়। এটি অনুসারে: এর ইলেকট্রনিক গঠন এর প্রোটনসহ যে গঠনটি; তার থেকে আলাদা। নিরপেক্ষ অবস্থাটি একটি কনজুগেটেড সিস্টেম মাত্র। প্রোটন যোগ হবার পরপরই: প্রথমত, এই কনজুগেটেড সিস্টেমটি ভেঙ্গে যায়। দ্বিতীয়ত, এদের আন্তঃআণবিক হাইড্রোজেন বন্ধন ভেঙ্গে যায়। তৃতীয়ত, অণুটি নন-প্লানার হয়ে যায়।


title: মেটফরমিন

text: বাইগুয়ানাইড জাতীয় ওষুধগুলোর প্রাকৃতিক উৎস ফ্রেঞ্চ লাইলাক (বৈজ্ঞানিক নাম: "Galega officinalis") নামক একটি গুল্ম। এই গাছটি ইউরোপীয় লোকজ ওষুধ হিসেবে ব্যবহৃত হয়েছে।


title: মেটফরমিন

text: বৈজ্ঞানিক নথিপত্রে মেটফরমিন প্রথম বর্ণিত হয়েছিল ১৯২২ সালে। এটির বর্ণনা করেছেন এমিল ওয়ার্নার এবং জেমস বেল। সেটি অবশ্য এন,এন-ডাইমিথাইলগুয়ানাইড সংশ্লেষণের বাইপ্রোডাক্ট হিসেবে। ১৯২৯ সালে স্লোট্টা (Slotta) এবং শেশে (Tschesche) দেখান যে, খরগোশের রক্তের গ্লুকোজ এটি কমাতে সক্ষম। একই সাথে তারা এটি দেখেন যে এটি এ পর্যন্ত আবিষ্কৃত সবচেয়ে কার্যকরী বাইগুয়ানাইড ধরনের ওষুধ। তবে এই পর্যবেক্ষণটি সবাই ভুলে যেতে থাকে। সিনথ্যালিন নামক একটি গুয়ানাইড ইতোমধ্যে বেশ নাম কুড়োয়। আবার ইনসুলিন এদিকে ডায়াবেটিসের চিকিৎসায় জনপ্রিয়তা পেতে থাকে।


title: শাহবাজ আহমেদ

text: শাহবাজ আহমেদ (Urdu: شہباز احمد) (জন্ম: ১ সেপ্টেম্বর ১৯৬৮ - ) একজন পাকিস্তানী পুরুষ হকি খেলোয়াড়। হকি খেলায় তাঁকে সর্বকালের সেরা আক্রমণভাগের খেলোয়াড় হিসেবে বিবেচনা করা হয়। তিনি পাকিস্তান জাতীয় দলে ১৯৮৬ সালে যোগ দেন এবং অধিনায়ক হিসেবে ১৯৯৪ সালের পুরুষ হকির বিশ্বকাপ জয় করেন।


title: শাহবাজ আহমেদ

text: "হকির ম্যারাডোনা" হিসেবে খ্যাত শাহবাজ আহমেদ পাকিস্তান হকি দলের হয়ে ১৯৮৬, ১৯৮৭, ১৯৮৮ ও ১৯৮৯ সালের চ্যাম্পিয়ন্স ট্রফিতে; ১৯৮৯ সালে নয়াদিল্লীতে অনুষ্ঠিত ৩য় এশিয়া কাপ হকিতে; ১৯৯০ সালে লাহোরে অনুষ্ঠিত ৭ম বিশ্বকাপ হকিতে; ১৯৯০ সালে আর্মস্টার্ডামে অনুষ্ঠিত বিএমডাব্লিউ ট্রফিতে; ১৯৯০ সালে বেইজিং-এ অনুষ্ঠিত ১১তম এশিয়ান গেমস্-এ; মেলবোর্ন-এ অনুষ্ঠিত ১২তম চ্যাম্পিয়ন্স ট্রফিতে এবং ১৯৯৪ সালে সিডনীতে অনুষ্ঠিত ৮ম বিশ্বকাপ হকি প্রতিযোগীতায় অংশগ্রহণ করেন। তিনি সিডনীতে অনুষ্ঠিত ৮ম বিশ্বকাপ হকি প্রতিযোগীতায় তার বিখ্যাত কুশলতা প্রদর্শন করেন অস্ট্রেলিয়া দলের বিপক্ষে।


title: শাহবাজ আহমেদ

text: শাহবাজ ১৯৮৮ সালের সিউল, ১৯৯২ সালে এবং ১৯৯৬ সালের তিনটি গ্রীষ্মকালীন অলিম্পিক প্রতিযোগীতার হকি ইভেন্টে অংশ নেন এবং ১৯৯২ সালের অলিম্পিক-এ ব্রোঞ্জ জয়ী দলের অধিনায়ক ছিলেন।


title: শাহবাজ আহমেদ

text: শাহবাজ ১৯৯০ সালে লাহোরে অনুষ্ঠিত ৭ম বিশ্বকাপ হকি প্রতিযোগীতার সেরা খেলোয়াড় নির্বাচিত হন এবং বিএমডাব্লিউ ট্রফি জয় করেন এবং ১৯৯৪ সালে সিডনীতে অনুষ্ঠিত ৮ম বিশ্বকাপ হকি প্রতিযোগীতায়ও সেরা খেলোয়াড় নির্বাচিত হন এবং বিএমডাব্লিউ ট্রফি জয় করেন। দলীয়ভাবে তিনি ১৯৮৯ সালে দিল্লীতে অনুষ্ঠিত ৩য় এশিয়া কাপ হকিতে স্বর্ণ পদক; ১৯৯০ সালে বেইজিং-এ অনুষ্ঠিত এশিয়ান গেমস্-এ হকিতে স্বর্ণ পদক; ১৯৮৮ সালে চ্যাম্পিয়ন্স ট্রফিতে রোপ্য পদক; ১৯৯০ সালে লাহোরে অনুষ্ঠিত ৭ম বিশ্বকাপে রোপ্য পদক; ১৯৯০ সালে আর্মস্টার্ডামে অনুষ্ঠিত বিএমডাব্লিউ ট্রফিতে রোপ্য পদক এবং ১৯৯০ সালে অনুষ্ঠিত ৮ম চ্যাম্পিয়ন্স ট্রফিতে ব্রোঞ্জ পদক জয় করেন। তিনি পাকিস্তান দলের হয়ে ১৯৯৪ সালে সিডনীতে অনুষ্ঠিত ৮ম বিশ্বকাপ হকি প্রতিযোগীতায় চ্যাম্পিয়ন এবং সেরা খেলোয়াড়ের পুরস্কার জয় করেন।


title: শাহবাজ আহমেদ

text: শাহবাজ আহমেদকে হকিতে বিশ্বের অন্যতম সেরা আক্রমণভাগের খেলোয়াড় হিসেবে বিবেচনা করা হয়। তিনিই হকির ইতিহাস বিশ্বের একমাত্র খেলোয়াড় যিনি পর পর দুটি বিশ্বকাপে সেরা খেলোয়াড় নির্বাচিত হয়েছেন; লাহোরে অনুষ্ঠিত ৭ম বিশ্বকাপ হকি প্রতিযোগীতা এবং ১৯৯৪ সালে সিডনীতে অনুষ্ঠিত ৮ম বিশ্বকাপ হকি প্রতিযোগীতায় তিনি সেরা খেলোয়াড় নির্বাচিত হন।


title: শাহবাজ আহমেদ

text: তিনি হকিতে পাকিস্তানকে সর্বাধিক খেলায় অধিনায়কত্ব করা খেলোয়াড়; মোট ৩০৪ টি ম্যাচে তিনি দলকে নেতৃত্ব দান করেন।


title: শাহবাজ আহমেদ

text: হকিতে তাঁর অসাধারণ অবদানের জন্য পাকিস্তান সরকার তাকে ১৯৯২ সালে "প্রেসিডেন্টস্ প্রাইড অব পার্ফরমেন্স মেডেল" প্রদান করেন।


title: সোহেল আব্বাস

text: সোহেল আব্বাস () (জন্ম: ৯ জুন ১৯৭৫ - ) একজন পাকিস্তানী হকি খেলোয়াড়। তিনি রক্ষণভাগের খেলোয়াড় এবং পেনাল্টি কর্নার দক্ষ হিসেবে পরিচিত। সোহেল আব্বাস এক সময় পাকিস্তান হকি দলের অধিনায়কত্ব করেছেন। হকি খেলার ইতিহাসে সর্ব্বোচ্চ গোলদাতা ইহসাবে সোহেল আব্বাস সুপরিচিত এবং ৯ আগস্ট ২০১২ তারিখ পর্যন্ত তাঁর মোট গোলের সংখ্যা ৩৪৮ টি।


title: সোহেল আব্বাস

text: ১৪ বছর পাকিস্তান দলে খেলার পর সোহেল আব্বাস ২০১২ সালে পাকিস্তান হকি দলের অধিনায়ক নির্বাচিত হন এবং দলকে সুলতান আজলান শাহ কাপ ও লন্ডন অলিম্পিক গেমস্-এ নেতৃত্ব দেন। আব্বাসের দল ২০১২ সালের আজলান শাহ কাপে সপ্তম (সাত দলের মধ্যে) হয় এবং একই ভাবে অলিম্পিকেও তারা সম্পতম হয় স্পেনের সাথে ড্রয়ের মাধ্যমে সূচনা করে।


title: ক্রিকেট বিশ্বকাপের দলসমূহ

text: এটি ক্রিকেট বিশ্বকাপে বিভিন্ন আন্তর্জাতিক দলের পারফরমেন্সর একটি সারসংক্ষেপ।


title: ক্রিকেট বিশ্বকাপের দলসমূহ

text: এখানে প্রতিটি বিশ্বকাপে প্রতিযোগী দলের সংখ্যা দেওয়া হল।


title: সুলতান আজলান শাহ কাপ

text: সুলতান আজলান শাহ কাপ মালয়শিয়ায় অনুষ্ঠিত আন্তর্জাতিক পর্যায়ের পুরুষ হকির একটি বাৎসরিক প্রতিযোগীতা। ১৯৮৩ সালে এটি একটি দ্বি-বার্ষিক প্রতিযোগিতা হিসেবে চালু হয় এবং ক্রমবর্ধমান জনপ্রিয়তার কারণে ১৯৯৮ সাল থেকে এটি বাৎসরিক প্রতিযোগীতায় রূপন্তরিত হয়। হকির একজন নিবেদিতপ্রাণ সমর্থক মালয়শিয়ার নবম রাজা সুলতান আজলান শাহ-এর নামানুসারে এই প্রতিযোগিতাটির নামকরণ করা হয়েছে।


title: বাংলাদেশী

text: বাংলাদেশী বলতে সাধারণভাবে দক্ষিণ এশিয়ার দেশ বাংলাদেশের ভূখণ্ডে বসবাসকারী জনগণকে বোঝানো হয়ে থাকে। এর মধ্যে বাঙালি ও অবাঙালি উভয়রূপ জাতি অন্তর্ভুক্ত। বাংলাদেশের সংবিধানের ৬ ধারার ২ উপধারায় বলা হয়েছে যে, “বাংলাদেশের জনগণ জাতি হিসাবে বাঙালী এবং নাগরিকগণ বাংলাদেশী বলিয়া পরিচিত হইবেন।”


title: বাংলাদেশী

text: বাংলাদেশী বলতে মূলত বাংলাদেশে নাগরিকগণকে বোঝানো হয় তারা দেশে অবস্থান করুন বা অন্য কোনো দেশ বসবাস করুন। একজন ব্যক্তির বাংলাদেশী নাগরিকত্ব নির্ধারিত হবে আইনের শর্তানুযায়ী। বাংলাদেশের সংবিধানের ৬ ধারার ১ উপধারায় বলা হয়েছে যে “বাংলাদেশের নাগরিকত্ব আইনের দ্বারা নির্ধারিত ও নিয়ন্ত্রিত হইবে।”


title: বাংলাদেশী

text: একজন বাংলাদেশী নাগরিকের সন্তান, তিনি বাঙ্গালী হউন বা অবাঙ্গালী হউন, জন্মসূত্রে বাংলাদেশের নাগরিকত্ব লাভ করেন অর্থাৎ তিনি বাংলাদেশী হিসেবে পরিচিত হবেন ও বাংলাদেশের জাতীয় পাসপোর্ট পাওয়ার প্রাধিকারী হবেন।।


title: বাংলাদেশী

text: ভিন্ন দেশের নাগরিক সংশ্লিষ্ট আইন ও বিধিতে বর্ণিত শর্তপূরণ সাপেক্ষে এবং সরকারের যথাযথ কর্তৃপক্ষের অনুমোদনক্রমে বাংলাদেশের নাগরিকত্ব অর্জন করতে পারবেন এবং নিজেকে ‘বাংলাদেশী’ হিসেবে পরিচয় দিতে পারবেন।


title: বাংলাদেশী

text: দক্ষিণ এশিয়ায় ব্রিটিশ শাসনের শেষাংশে দ্বিজাতিতত্ত্বের ভিত্তিতে ভারতীয় উপমহাদেশের যে বিভাজন করে, তার আগে বাংলাদেশ এবং ভারতের পশ্চিমবঙ্গ একই ভূখন্ড ছিল, এবং এদের উভয়ের মুখের ভাষা ছিল বাংলা। তাই এই জাতিকে বাঙালি হিসেবেই চিনতো বিশ্ব। কিন্তু পরবর্তিতে দ্বিজাতিতত্ত্বের ভিত্তিতে বিভাজনের মাধ্যমে ভারতের পশ্চিমবঙ্গ থেকে পৃথক করে বাংলাদেশ ভূখন্ডটিকে দেওয়া হয় পাকিস্তানের অধীন করে। সেখান থেকে ১৯৭১ খ্রিস্টাব্দে রক্তক্ষয়ী যুদ্ধের মাধ্যমে স্বাধীন হয় বাংলাদেশ। আর তখন থেকেই বিশ্বব্যাপী নিজস্ব আলাদা জাতিসত্তার পরিচায়ক হিসেবে এই দেশের বাসিন্দা কিংবা জন্মসূত্রে এই দেশের সাথে সম্পর্কিত কাউকে "বাংলাদেশী" আখ্যা দেওয়া হয়। এই মর্মে সকল বাংলাদেশী একেকজন বাঙালি হলেও সকল বাঙালি বাংলাদেশী নন এবং বাঙালি শব্দটি যেখানে একাধিক দেশের সাথে সম্পৃক্ত, বাংলাদেশী শব্দটি সেখানে কেবল একটি দেশের (বাংলাদেশ) সাথেই সম্পৃক্ত এবং ঐ একটি দেশেরই আলাদা জাতিসত্তার পরিচায়ক।


title: বাংলাদেশী

text: "বাংলাদেশী" শব্দটি দিয়ে "বাংলাদেশের" বা "বাংলাদেশজাত" কথাটিকেও বোঝানো হয়ে থাকে। যেমন: বাংলাদেশী টাকা দ্বারা বোঝানো হয়, বাংলাদেশের টাকাকে। এভাবে 'বাংলাদেশী পণ্য', 'বাংলাদেশী চলচ্চিত্র' ইত্যাদি হতে পারে।


title: এশিয়া কাপ (হকি)

text: এএসএইচএফ এশিয়া কাপ হকির একটি আন্তর্জাতিক প্রতিযোগিতা যা পুরুষ ও মহিলা উভয় গ্রুপের জন্য এশিয়ান হকি ফেডারেশন (এএসএইচএফ)-এর ব্যবস্থাপনায় অনুষ্ঠিত হয়। এটি পুরুষ বিভাগে ১৯৮২ সাল থেকে অনুষ্ঠিত হচ্ছে এবং মহিলা বিভাগে ১ বছর পর থেকে আন-অফিসিয়ালি অনুষ্ঠিত হলেও ১৯৮৫ সাল থেকে এটি মহিলা বিভাগেও অফিসিয়ালি অনুষ্ঠিত হচ্ছে।


title: এশিয়ান হকি ফেডারেশন

text: এশিয়ান হকি ফেডারেশন এশিয়া মহাদেশের হকি খেলার নিয়ন্ত্রক সংস্থা। আন্তর্জাতিক হকি সংস্থার অন্তর্ভুক্ত এই সংস্থার বর্তমান সদস্য সংখ্যা ৩০। এই সংস্থার বর্তমান সভাপতি মালয়শিয়ার সুলতান আজলান শাহ।


title: ফিফা কনফেডারেশন্স কাপ

text:
ফিফা কনফেডারেশন্স কাপ জাতীয় দলগুলোর একটি সংযুক্ত ফুটবল টুর্নামেন্ট যেটি ফিফার ব্যবস্থাপনায় প্রতি চার বছর পর পর অনুষ্ঠিত হয়। এতে অংশগ্রহণ করে ছয়টি মহাদেশীয় প্রতিযোগীতার চ্যাম্পিয়ন দল; যথা: উয়েফা, কনমেবল, কনকাকাফ, সিএএফ, এএফসি, ওএফসি চ্যাম্পিয়ন দল এবং বিশ্বকাপ জয়ী দল ও স্বাগতিক দেশ; অর্থ্যাৎ মোট ৮টি দল। ২০০৫ সাল থেকে এই প্রতিযোগীতাটি পরবর্তী বছর যে দেশে ফিফা বিশ্বকাপ অনুষ্ঠিত হবে সেখানে অনুষ্ঠিত হচ্ছে।
সর্বপ্রথম ১৯৯২ সালে এটি কিং ফাহাদ কাপ টুর্নামেন্ট নামে সৌদী আরবে শুরু হয়।


title: ফিফা কনফেডারেশন্স কাপ

text: "গোল্ডেন বল" পুরস্কারটি টুর্নামেন্টের সেরা খেলোয়াড়কে দেয়া হয়, যা সংবাদ মাধ্যমের কর্মীদের দ্বারা নির্বাচন করা হয়।


title: ফিফা কনফেডারেশন্স কাপ

text: গোল্ডেন সু" পুরস্কারটি টুর্নামেন্টে সর্ব্বোচ্চ গোলদাতাকে দেয়া হয়। যদি একাধিক খেলোয়াড় সমান সংখ্যক গোল করে তবে সবার্ধিক অংশগ্রহকারীকে দেয়া হয়।


title: ফিফা কনফেডারেশন্স কাপ

text: "গোল্ডেন গ্লাভস্" পুরস্কারটি টুর্নামেন্টের সেরা গোলরক্ষক-কে দেয়া হয়।


title: ফিফা কনফেডারেশন্স কাপ

text: ফিফা ফেয়ার প্লে পুরস্কার" প্রতিযোগীতার সবচেয়ে পরিচ্ছন্ন খেলা উপহার দানকারী দলকে প্রদান করা হয়, যার নিয়মাবলী ফিফা ফেয়ার প্লে কমিটি নির্ধারন করে দেয়।


title: আদ্রিয়ানো

text: আর্দ্রিয়ানো লিটি রিবিরো একজন ব্রাজিলীয় ফুটবল খেলোয়াড় যিনি "আর্দ্রিয়ানো" নামেই অধিক পরিচিত। একজন আক্রমণভাগের খেলোয়াড় হলেও তার ক্যারিয়ার নানা উত্থান-পতনে পূর্ণ: চারটি স্কুডিট্টো, একটি ফিফা কনফেডারেশন্স কাপ এবং একটি কোপা আমেরিকা কাপ জয়ের পাশাপাশি তিনি সর্ব্বোচ্চ বার বাইডান ডি'অরো পুরস্কারও জয়ী, যা ইতালীয় সিরি-এ লীগের সবচেয়ে বাজে খেলোয়াড়টিকে প্রদান করা হয়।


title: গাইয়া অনুসিদ্ধান্ত

text: গাইয়া অনুসিদ্ধান্ত একটি প্রস্তাবনা যেখানে বলা আছে, প্রতিটি জীব তাদের পরিপার্শ্বের সাথে এমনভাবে ক্রিয়াশীল যাতে করে পৃথিবীর সমস্তটাই একটা স্বনিয়ন্ত্রিত জটিল ব্যবস্থায় পরিণত হয়, এই ব্যবস্থাটি আবার পৃথিবীকে জীবনধারণের উপযোগী করে তোলে। অন্য কথায়, পৃথিবী নিজেই একটি জীবন্ত সত্তা। এই প্রস্তাবনা উপস্থাপন করেন বিজ্ঞানী জেমস লাভলক ১৯৭২ সালে এবং অণুজীববিজ্ঞানী লিন মারগুলিস ১৯৭৪ সালে তত্ত্বটি সমর্থন করেন।


title: গাইয়া অনুসিদ্ধান্ত

text: পৃথিবী একটি জীবন্ত সত্তা এটা প্রায় ৪০০ খৃস্টপূর্বাব্দে প্লেটোর কাছ থেকে পাওয়া ধারণা। নাসায় কর্মরত ব্রিটিশ বিজ্ঞানী জেমস লাভলক তত্ত্বটিকে পুনরায় আলোচনায় আনেন। তিনি পৃথিবীর বায়ুমণ্ডল বিশ্লেষণের সময় লক্ষ্য করলেন যে, আমাদের বায়ুমণ্ডল ভূ-রাসায়নিক প্রক্রিয়ায় তার সাম্যাবস্থা বজায় রাখে। এতে এর জীবকূল জীবন ধারণ করে। আবার জীবকূল জীবনধারণ করে বলেই এই সাম্যাবস্থাটি বজায় থাকে। যেমন, বাতাসের অক্সিজেন মাত্রা ঠিক রাখতে উদ্ভিদের অবদানের কথা বলা যায়। কাজেই তিনি বলেন, পার্থিব জৈব আর ভৌত প্রক্রিয়াগুলো এমন অবস্থা তৈরি করে এবং নিয়ন্ত্রণ করে যা জীবনের অব্যাহত অস্তিত্বের জন্যই সহায়ক।


title: গাইয়া অনুসিদ্ধান্ত

text: লাভলকের এই অনুসিদ্ধান্তটি এখন প্রাসঙ্গিক এই কারণে যে, মানবসৃষ্ট কিছু পরিবর্তনের কারণে আমাদের আবহাওয়া, পরিবেশ, খাদ্য ব্যবস্থা এবং স্বাস্থ্য হুমকির সম্মুখীন। গ্রিন হাউস প্রতিক্রিয়ার ফলে পৃথিবী হয়তো একদিন বসবাসের অনুপযোগী হয়ে পড়বে। এই ব্যাপারটি গাইয়া তত্ত্বের মাধ্যমে খুব ভালোভাবে ব্যাখ্যা করা যেতে পারে।


title: ক্রিকেট বিশ্বকাপের পুরস্কার

text: ক্রিকেট বিশ্বকাপের পুরস্কার () আন্তর্জাতিক ক্রিকেট কাউন্সিলের পরিচালনায় অনুষ্ঠিত বিশ্বকাপ ক্রিকেট প্রতিযোগিতায় একজন কিংবা সময়ে সময়ে যৌথভাবে উল্লেখযোগ্য ক্রিকেটারকে তাঁর ব্যাটিং, বোলিং, অথবা উভয়ক্ষেত্রেই অসামান্য অবদানের স্বীকৃতিস্বরূপ প্রদেয় পুরস্কারবিশেষ। সাধারণতঃ বিজয়ী দলের একজন খেলোয়াড়কে এ পুরস্কার প্রদান করা হয়ে থাকে। তন্মধ্যে ম্যান অব দ্য ম্যাচ বা "খেলার সেরা খেলোয়াড়" প্রতিটি খেলায় এবং ম্যান অব দ্য টুর্নামেন্ট বা "প্রতিযোগিতার সেরা খেলোয়াড়" চূড়ান্ত খেলা কিংবা সর্বশেষ খেলাশেষে প্রদান করা হয়। সচরাচর ম্যাচের সেরা খেলোয়াড়কে ম্যাচ শেষে পুরস্কার হিসেবে চেক আকারে নগদ অর্থ এবং ম্যান অব দ্য টুর্নামেন্টধারীকে প্রতিযোগিতার চূড়ান্ত খেলা শেষে বিলাসবহুল দ্রব্যাদি প্রদান করা হয়।


title: ক্রিকেট বিশ্বকাপের পুরস্কার

text: বিশ্বকাপ ক্রিকেটের অনেক পূর্ব থেকেই প্রতি খেলা শেষে দলের সকল খেলোয়াড়দেরকে হাত উঁচিয়ে তাদের দক্ষতা প্রদর্শনের স্বীকৃতিস্বরূপ পুরস্কৃত কিংবা মূল্যায়িত করা হতো। তখন সকল খেলোয়াড়ই ম্যান অব দ্য ম্যাচধারী হতেন। এ প্রক্রিয়া বিশ্বকাপ ক্রিকেটেও বহমান হয়। খেলা শেষে একজন খেলোয়াড়কে ম্যান অব দ্য ম্যাচ পুরস্কার প্রদান করা হয় যা সাধারণতঃ বিজয়ী দলের পক্ষে ম্যাচ জয়ে তাঁর অসামান্য ক্রীড়াশৈলী উপস্থাপনার অর্থ বহন করে ও দলকে বিশ্বকাপের খেলায় জয়লাভ করাতে সমর্থ হয়েছেন।


title: ক্রিকেট বিশ্বকাপের পুরস্কার

text: ১৯৯২ সালের বিশ্বকাপ ক্রিকেট প্রতিযোগিতায় প্রথমবারের মতো ম্যান অব দ্য টুর্নামেন্ট পুরস্কারের প্রবর্তন করা হয়। এতে নিউজিল্যান্ড জাতীয় ক্রিকেট দলের ব্যাটিং পুরোধা মার্টিন ক্রো ম্যান অব দ্য টুর্নামেন্ট পুরস্কারের প্রথম প্রাপক হয়েছিলেন।


title: ক্রিকেট বিশ্বকাপের পুরস্কার

text:
ম্যান অব দ্য ম্যাচ
ম্যান অব দ্য টুর্নামেন্ট


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
১৯৭৫ - ক্লাইভ লয়েড - ৮৫ বলে ১০২ রান
ওয়েস্ট ইন্ডিজের ক্লাইভ লয়েডের অধিনায়কোচিত সেঞ্চুরিতে অস্ট্রেলিয়াকে ১৭ রানে পরাভূত করে বিশ্বকাপ ক্রিকেটের প্রথম আসরে চ্যাম্পিয়ন হবার গৌরব অর্জন করেছিল। ৮৫ বলে ১০২ রান করা তাঁর এ ইনিংসে সর্বমোট ১২টি চার ও ২টি ছক্কা ছিল। অসাধারণ এ ইনিংসের জন্যে তিনি ম্যান অব দ্য ম্যাচের পুরস্কার অর্জন করেন। অস্ট্রেলিয়ার ইনিংসের উল্লেখযোগ্য দিক ছিল শীর্ষস্থানীয় ব্যাটসম্যানদের রান আউট হয়ে প্যাভিলিয়নে ফিরে যাওয়া। দ্রুত রান নিতে গিয়েই দলের সর্বমোট পাঁচজন ব্যাটসম্যান এভাবে আউট হন; তন্মধ্যে ভিভ রিচার্ডস একাই তিনজন খেলোয়াড়কে রান আউট করেছিলেন।


title: ক্রিকেট বিশ্বকাপের পুরস্কার

text: অস্ট্রেলিয়ার অধিনায়ক ইয়ান চ্যাপেল টসে জয়ী হয়ে ওয়েস্ট ইন্ডিয়ানদেরকে ব্যাটিংয়ে আমন্ত্রণ জানান। ৫০ রানের মধ্যেই ৩ উইকেট পতনের পর রোহন কানহাই এবং ক্লাইভ লয়েড ক্রীজে নামেন। ৪র্থ উইকেটে এ জুটি ১৪৯ রান করে দলকে খেলায় ফিরিয়ে আনে। লয়েড আউট হবার সময় দলের রান হয় ৪ উইকেটে ১৯৯। এরপর দলের সংগ্রহ এক পর্যায়ে দাঁড়ায় ৬ উইকেটে ২০৯। তারপর নীচের সারির ব্যাটসম্যানদের দৃঢ়তায় দলটি সর্বমোট ২৯১ রান করে। এ রানের প্রত্যুত্তরে অস্ট্রেলিয়ার গ্রেগ চ্যাপেল ও ইয়ান চ্যাপেল ভ্রাতৃদ্বয় দলকে ২ উইকেটে ১১৫ রানে নিয়ে যান। কিন্তু ভিভ রিচার্ডসের সহায়তায় লয়েড কর্তৃক ইয়ান চ্যাপেলের রান আউট এবং ডগ ওয়াল্টার্সের উইকেট হারালে অস্ট্রেলিয়ার ব্যাটিং মেরুদণ্ড ভেঙ্গে পড়ে। এরফলে অস্ট্রেলিয়া ২৭৪ রানে অল-আউট হয়ে যায় ও ১৭ রানে পরাজিত হয়।


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
১৯৭৯ - ভিভ রিচার্ডস - ১৩৮*


title: ক্রিকেট বিশ্বকাপের পুরস্কার

text: ইংল্যান্ডে অনুষ্ঠিত ১৯৭৯ সালের বিশ্বকাপ ক্রিকেটের ফাইনালে আবারো ওয়েস্ট ইন্ডিজ অংশগ্রহণ করে। প্রতিপক্ষ ইংল্যান্ড টসে জয়ী হয়ে ওয়েস্ট ইন্ডিজকে ব্যাটিংয়ের জন্যে আমন্ত্রণ জানায়। ৩ উইকেটে ৫৫ থেকে ৪ উইকেটে ৯৯ হবার পর ভিভ রিচার্ডস ও কলিস কিং জুটি ১৩৯ রান তুলে। এতে কিং ৮৬ রান করেছিলেন। রিচার্ডস একপ্রান্তে আগলে রাখেন ও রান করতে থাকেন। অন্যদিকে নীচের সারির ব্যাটসম্যানেরা সকলেই শূন্য রানে আউট হতে থাকে। শেষ পর্যন্ত রিচার্ডস ১৩৮ রান করে অপরাজিত ছিলেন এবং ওয়েস্ট ইন্ডিজকে ৮ উইকেটে ২৮৬-তে পৌঁছে দেন।


title: ক্রিকেট বিশ্বকাপের পুরস্কার

text: পরবর্তীতে রিচার্ডসের মিতব্যয়ী ০/৩৫ বোলিংয়ে ইংল্যান্ডের শুরুটা ধীরলয়ে ঘটে এবং ওয়েস্ট ইন্ডিজের রানকে ধাবিত করে। কিন্তু ২ উইকেটে ১৮৩ থেকে অপ্রত্যাশিতভাবে ১৯৪ রানে অল-আউট হয়ে যায় তারা। এতে ওয়েস্ট ইন্ডিজ ধারাবাহিকভাবে দ্বিতীয়বারের মতো বিশ্বকাপ ক্রিকেটের চ্যাম্পিয়ন হয়।


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
১৯৮৩ - মহিন্দর অমরনাথ - ২৬ ও ৩/১২


title: ক্রিকেট বিশ্বকাপের পুরস্কার

text: চূড়ান্ত খেলায় টসে হেরে ভারত ব্যাটিংয়ে নামে। ওয়েস্ট ইন্ডিজের বিশ্বসেরা বোলিং আক্রমণের মুখে পড়ে ব্যাটিং করা দুঃসাধ্য হওয়ায় দলটি মাত্র ১৮৩ রানে অল-আউট হয়ে যায়। ভারতীয় ব্যাটিংয়ের অন্যতম স্তম্ভ সুনীল গাভাস্কার শুরুতেই আউট হয়ে যান। তখন দলের রান সংখ্যা ১ উইকেটে ২ রান। কৃষ্ণমাচারী শ্রীকান্ত ও মহিন্দর অমরনাথ কিছুটা অ্যান্ডি রবার্টস, ম্যালকম মার্শাল, জোয়েল গার্নার এবং মাইকেল হোল্ডিংয়ের বোলিং আক্রমণ আটকাতে পেরেছিলেন। শ্রীকান্ত আউট হন ২ উইকেটে ৫৯ রানের সময়। অমরনাথ দলকে ৩ উইকেটে ৯০-এ নিয়ে যান। মাত্র তিনজন ব্যাটসম্যান বিশের রান অতিক্রম করতে পেরেছিলেন। নীচের সারির ব্যাটসম্যানের অংশগ্রহণে ৫৮.৪ ওভার পর্যন্ত খেলতে পেরেছিল ভারত। ভারতীয় ইনিংসে শ্রীকান্ত, সন্দ্বীপ পাতিল এবং মদন লাল একটি করে ছক্কা হাকান।


title: ক্রিকেট বিশ্বকাপের পুরস্কার

text: পরবর্তীতে অনুকূল আবহাওয়া এবং পীচের সুবিধা নিয়ে সঠিকমানের বোলিংয়ে ওয়েস্ট ইন্ডিজের বিশ্বখ্যাত ব্যাটিং লাইন-আপ ভেঙ্গে পড়ে। গত দুইবারের বিশ্বকাপ জয়ী ওয়েস্ট ইন্ডিজ দল মাত্র ১৪০ রানে অল-আউট হয়ে যায়। ফলে, ভারত ৪৩ রানে বিজয়ী হয় এবং ক্রিকেটের ইতিহাসে সবচেয়ে বড় অঘটন ঘটায়। অমরনাথ এবং মদন লাল - উভয়েই ৩টি করে উইকেট নেন। এছাড়াও, ভারতের অধিনায়ক কপিল দেব প্রায় ২০ গজ দূর থেকে দৌঁড়িয়ে এসে ভিভ রিচার্ডসের ক্যাচ লুফে নেয়া ছিল খেলার উল্লেখযোগ্য ঘটনা। মহিন্দর অমরনাথ সুনিয়ন্ত্রিত বোলিং করে ৭ ওভারে মাত্র ১২ রান দেন। তাঁর অল-রাউন্ড নৈপুণ্যে বিচারকদের বিবেচনায় তাঁকে ম্যান অব দ্য ম্যাচের পুরস্কার প্রদান করা হয়।


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
১৯৮৭ - ডেভিড বুন - ৭৫


title: ক্রিকেট বিশ্বকাপের পুরস্কার

text: ১৯৮৭ সালের ক্রিকেট বিশ্বকাপের ফাইনালে অস্ট্রেলিয়া টসে জয়ী হয়ে ইংল্যান্ডের বিপক্ষে ব্যাটিংয়ে নামে। উদ্বোধনী জুটিতে ডেভিড বুন ও জিওফ মার্শ চমৎকার ভিত্তি গড়েন। ডেভিড বুন দলের পক্ষে সর্বোচ্চ ৭৫ রান করেন ১২৫ বলের বিনিময়ে। জিওফ মার্শ এবং ডিন জোন্সের সাথে জুটি গড়ে দলকে একপর্যায়ে ১ উইকেটে ১৫০-এ নিয়ে যান। তিনি আউট হলে দলের রান দাড়ায় ৪ উইকেটে ১৬৮। দলের পক্ষে একমাত্র তিনিই পঞ্চাশোর্ধ্ব ইনিংস করতে সক্ষম হয়েছিলেন। বুন তাঁর অসাধারণ এ ইনিংসের জন্যে ম্যান অব দ্য ম্যাচের পুরস্কার অর্জন করেন। অন্যান্য ব্যাটসম্যানরাও ভাল রান করেছেন। বিশেষ করে অধিনায়ক অ্যালান বর্ডার ও মাইক ভেলেটা দলকে ২৫৩ রানে নিয়ে যান।


title: ক্রিকেট বিশ্বকাপের পুরস্কার

text: এ রানের জবাব দিতে ইংল্যান্ডের ইনিংস ২৪৬ রানে থেমে যায়। ক্রেগ ম্যাকডারমট, স্টিভ ওয়াহ, সাইমন ও’ডনেল এবং বর্ডার উইকেটগুলো দখল করেন। ডেভিড বুনের অনবদ্য ৭৫ রান দলকে প্রথমবারের মতো বিশ্বকাপ শিরোপা লাভে অসামান্য ভূমিকা রাখে। এছাড়াও, ইংল্যান্ডের রানসংখ্যা ৫ উইকেটে ২১৮ থাকা অবস্থায় তিনি জন এম্বুরিকে রান আউট করেন।


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
১৯৯৬ - অরবিন্দ ডি সিলভা - ১০৭* ও ৩/৪২


title: ক্রিকেট বিশ্বকাপের পুরস্কার

text: ১৯৯৬ সালের ক্রিকেট বিশ্বকাপের ফাইনালে শ্রীলঙ্কা-অস্ট্রেলিয়া প্রতিদ্বন্দ্বিতা করে। অধিনায়ক অর্জুনা রানাতুঙ্গা টসে জয়ী হয়ে ফিল্ডিং নেন ও ১৯৮৭ সালের বিশ্বকাপ বিজয়ী ও তৃতীয়বারের মতো ফাইনালে অংশগ্রহণকারী অস্ট্রেলিয়াকে ব্যাটিংয়ের আমন্ত্রণ জানান। ২য় উইকেট জুটিতে মার্ক টেলর-রিকি পন্টিং ১০১ রান তোলেন ও ২৭ ওভারে ১/১৩৭-এ নেয়ায় দলকে আধিপত্য বিস্তারে সহায়তা করেন। ডি সিলভা পন্টিং ও টেলরকে আউট করলে দলের রান ৪ উইকেটে ১৫৬ হয়। স্টুয়ার্ট ল এবং স্টিভ ওয়াহ দলের হাল ধরেন। দু’জনে আউট হলে দল ৬ উইকেটে ২০২ করে। ইয়ান হিলি ও মাইকেল বেভান ক্রিজে আসলে ডি সিলভা পুণরায় হিলিকে আউট করেন। অস্ট্রেলিয়া নির্ধারিত ৫০ ওভারে ৭ উইকেটে ২৪১ রান করে।


title: ক্রিকেট বিশ্বকাপের পুরস্কার

text: জবাবে কুয়াশা ও শিশিরাচ্ছান্ন মাঠে অস্ট্রেলিয়া আধিপত্য বজায় রাখতে শুরুতেই সচেষ্ট হয়। শ্রীলঙ্কা তাদের দুই উদ্বোধনী ব্যাটসম্যানকে ২৩ রানের মধ্যে হারায়। তারপর ডি সিলভা ক্রিজে আসেন ও তাঁর জীবনের সবচেয়ে আনন্দঘন খেলাটি বিচক্ষণতার সাথে খেলেন। অরবিন্দ ডি সিলভা ৪২ রানে ৩ উইকেট সংগ্রহের পাশাপাশি অপরাজিত ১০৭ রান করেন ১২৪ বল খেলে, যা বিশ্বকাপের ইতিহাসে তৃতীয় সেঞ্চুরীর ঘটনা। তাঁকে যোগ্য সঙ্গ দেন অশঙ্কা গুরুসিনহা (৬৫) ও অধিনায়ক রানাতুঙ্গা (৪৭*)। ৪৭তম ওভারেই শ্রীলঙ্কা জয়ের বন্দরে পৌঁছে যায়। ক্রিকেট বিশ্বকাপের ইতিহাসে স্বাগতিক কিংবা সহ-স্বাগতিক দেশের বিশ্বকাপ জয়ের প্রথম ঘটনার সূচনা করে শ্রীলঙ্কা। বোলিং ও ব্যাটিং - উভয় বিভাগেই অসাধারণ ক্রীড়াশৈলী উপস্থাপনা করায় ডি সিলভা ম্যান অব দ্য ম্যাচের পুরস্কার লাভ করেন।


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
১৯৯৯ - শেন ওয়ার্ন - ৪/৩৩


title: ক্রিকেট বিশ্বকাপের পুরস্কার

text: ১৯৯৯ সালের ক্রিকেট বিশ্বকাপের ফাইনাল খেলায় অস্ট্রেলিয়া ও পাকিস্তান প্রতিদ্বন্দ্বিতা করে। পাকিস্তান টসে জয়ী হয়েে ব্যাটিংয়ের সিদ্ধান্ত নেয়। উদ্বোধনী ব্যাটসম্যানদ্বয় শুরুতেই বিদায় নিলে ২০ ওভারে পাকিস্তানের সংগ্রহ ৩/৬৮ দাঁড়ায়। অস্ট্রেলীয় লেগ স্পিন বোলার শেন ওয়ার্ন আক্রমণে আসেন ও সফলতা পান। ইজাজ আহমেদকে ২২ রানে ও মইন খানকে ৬ রানে ক্যাচের ফাঁদে ফেললে ২৭ ওভারে দলীয় সংগ্রহ ৫/৯১ হয়। পাকিস্তান ইনিংস গোছাতে অল-রা্‌উন্ডারদের ব্যবহার করলেও ওয়ার্ন এবং পল রেইফেল তাদের আগ্রাসনকে দূরে সরিয়ে দেন। ওয়ার্ন অধিনায়ক ওয়াসিম আকরাম ও বিপজ্জনক অল-রাউন্ডার শহীদ আফ্রিদির উইকেট পান। পাকিস্তান ১৩২ রানে গুটিয়ে যায়। ওয়ার্ন ৪/৩৩ লাভ করেন।


title: ক্রিকেট বিশ্বকাপের পুরস্কার

text: অস্ট্রেলিয়া দল স্বল্প রানের লক্ষ্যমাত্রায় পৌঁছতে ২৯.৫ ওভার হাতে রেখেই ৮ উইকেটের বিশাল বিজয় পায়। তন্মধ্যে অ্যাডাম গিলক্রিস্ট সর্বোচ্চ ৫৪ রান তোলেন। শেন ওয়ার্ন খেলা জয়ে অসামান্য অবদান রাখায় ম্যান অব দ্য ম্যাচের পুরস্কার লাভ করেন।


title: ক্রিকেট বিশ্বকাপের পুরস্কার

text:
ম্যান অব দ্য ফাইনাল ম্যাচ
২০০৩ - রিকি পন্টিং - ১৪০*


title: ক্রিকেট বিশ্বকাপের পুরস্কার

text: ২০০৩ সালের ক্রিকেট বিশ্বকাপের চূড়ান্ত খেলা ভারত ও অস্ট্রেলিয়ার মধ্যে অনুষ্ঠিত হয়। ভারত টসে জয়লাভ করে অস্ট্রেলিয়াকে ব্যাটিংয়ের আমন্ত্রণ জানায়। অস্ট্রেলীয় উদ্বোধনী ব্যাটসম্যানদ্বয় ভারতীয় পেস বোলিংয়ের উপর বেশ চড়াও হয়ে খেলে। কেবলমাত্র হরভজন সিং উইকেট পান। ১৪তম ওভারে অ্যাডাম গিলক্রিস্ট হরভজনের হাতে আউট হন। রিকি পন্টিং ব্যাটিংয়ে আসেন। ২০তম ওভারে অস্ট্রেলীয় সংগ্রহ ১২৫/২ দাঁড়ায়। এরপর পন্টিংয়ের সাথে ড্যামিয়েন মার্টিন যোগ দেন। ঠিক ৩৫ ওভারে অস্ট্রেলিয়া ২০০ রানে পৌঁছে। ১৩৯ বলে এ জুটি শতরান সংগ্রহ করে। এ মাঠে অস্ট্রেলিয়া সর্বোচ্চ রানের জুটি গড়ে। ৪১তম ওভারে অস্ট্রেলিয়া ২৫০ রান তোলে। ৫ ছক্কার সাহায্যে পন্টিং শতরানে পৌঁছেন। এরপর অস্ট্রেলিয়ার ব্যাটিংয়ের ধারা বদলে যায়। দলটি শেষ ৯ ওভারে ১২.২ গড়ে ১১০ রান তোলে। পন্টিং ১৪০* রানে ও মার্টিন ৮৮* রানে অপরাজিত থাকেন। তন্মধ্যে পন্টিং বিশ্বকাপের ফাইনালে ও মার্টিন ভারতের বিপক্ষে সর্বোচ্চ রান সংগ্রহ করেন।


title: ক্রিকেট বিশ্বকাপের পুরস্কার

text: বিশাল রান তাড়া করতে নেমে শুরুতেই শচীন তেন্ডুলকরের (৪) উইকেট হারায়। একপর্যায়ে ভারতের সংগ্রহ ৫৯/৩ দাঁড়ায়। রাহুল দ্রাবিড় ও বীরেন্দ্র শেওয়াগ দলের রানকে ১৪৭/৩ তোলে। কিন্তু ৩৮তম ওভারেই ভারত ২৩৪ রান তোলে সবকটি উইকেট হারায়। অস্ট্রেলীয় অধিনায়ক পন্টিং ম্যান অব দ্য ম্যাচের পুরস্কার পান।


title: ক্রিকেট বিশ্বকাপের পুরস্কার

text:
ম্যান অব দ্য টুর্নামেন্ট
২০০৭ - গ্লেন ম্যাকগ্রা - ২৬ উইকেট


title: ক্রিকেট বিশ্বকাপের পুরস্কার

text:
ম্যান অব দ্য টুর্নামেন্ট
২০১১ - যুবরাজ সিং - ৩৬২ রান ও ১৫ উইকেট


title: ক্রিকেট বিশ্বকাপের পুরস্কার

text: ফুসফসে গলফ আকৃতির টিউমার নিয়ে এ প্রতিযোগিতায় অংশ নেন ও ভারতের বিশ্বকাপ বিজয়ে ভূমিকা রাখেন। ইংল্যান্ড ও নেদারল্যান্ডসের বিপক্ষে অর্ধ-শতক করেন। আয়ারল্যান্ডের বিপক্ষে ৫ উইকেটসহ অর্ধ-শতক করেন।ওয়েস্ট ইন্ডিজের বিপক্ষে বিজয়ে অনবদ্য ভূমিকা হিসেবে অর্ধ-শতক ও ২ উইকেট পান। এরফলে তার দল নক-আউট পর্বে পৌঁছে। কোয়ার্টার-ফাইনালে অস্ট্রেলিয়ার বিপক্ষে অর্ধ-শতক ও ২ উইকেট নেন। সেমি-ফাইনালে পাকিস্তানের বিপক্ষে তেমন রান না পেলেও আসাদ শফিক ও ইউনুস খানের উইকেট পান। ফাইনালে শ্রীলঙ্কার বিপক্ষে ২ উইকেট পান ও এমএস ধোনি’র সাথে জুটি গড়ে দলের ঐতিহাসিক বিজয়ে অংশীদার হন।


title: ক্রিকেট বিশ্বকাপের পুরস্কার

text:
ম্যান অব দ্য টুর্নামেন্ট
২০১৫ - মিচেল স্টার্ক - ২২ উইকেট


title: ক্রিকেট বিশ্বকাপের পুরস্কার

text: অস্ট্রেলীয় ফাস্ট বোলার মিচেল স্টার্ক ইয়র্কার ও উইকেট লাভের কারণে বিশ্বকাপে গুরুত্বপূর্ণ ভূমিকা পালন করেছেন। উদ্বোধনী খেলায় ইংল্যান্ডের বিপক্ষে ২ উইকেট সংগ্রহের মাধ্যমে যাত্রা শুরু করেন। গ্রুপ পর্বে নিউজিল্যান্ডের বিপক্ষে ৬ উইকেট নিয়ে নিজেকে মেলে ধরেন ও প্রতিপক্ষকে গুড়িয়ে দেন। তাসত্ত্বেও অত্যন্ত নাটকীয়ভাবে নিউজিল্যান্ড দল ১ উইকেটের ব্যবধানে জয়লাভ করতে সমর্থ হয়। আফগানিস্তান, শ্রীলঙ্কার বিপক্ষে উইকেট লাভের পর স্কটল্যান্ডের বিপক্ষে চার উইকেট লাভে নিজের অগ্রযাত্রাকে অব্যাহত রেখেছিলেন তিনি। খেলায় তিনি ম্যান অব দ্য ম্যাচের পুরস্কার পান। নক-আউট পর্বের খেলায় পাকিস্তান এবং ভারতের বিপক্ষে ২টি করে উইকেট পান ও অস্ট্রেলিয়াকে চূড়ান্ত খেলায় নিয়ে যান। দলীয় সঙ্গী জেমস ফকনার, জোশ হজলউড, মিচেল জনসন তাকে যোগ্য সঙ্গ দেন। মসিজিতে নিউজিল্যান্ডের বিপক্ষে চূড়ান্ত খেলায় অবতীর্ণ হয় তার দল। ঐ প্রতিযোগিতায় অস্ট্রেলিয়া সেরা দল হিসেবে খেলা শুরু করে। প্রথম ওভারেই নিউজিল্যান্ডীয় অধিনায়ক ব্রেন্ডন ম্যাককুলামকে শূন্যরানে বিদায় করেন। এটি খেলার বড় ধরনের ঘটনা ছিল। এরপর অস্ট্রেলিয়া দল খেলায় ৭ উইকেটে জয় তুলে নেয় ও ৫ম বারের মতো বিশ্বকাপের শিরোপা নিজেদের করে নেয়। সমগ্র প্রতিযোগিতায় অসাধারণ বোলিংশৈলী প্রদর্শনের প্রেক্ষিতে মিচেল স্টার্ককে প্লেয়ার অব দ্য টুর্নামেন্ট হিসেবে ঘোষণা করা হয়। ২২ উইকেট নিয়ে ট্রেন্ট বোল্টের সাথে যৌথভাবে সর্বোচ্চ উইকেট শিকারীতে পরিণত হন।


title: বাইডান ডি’অরো

text: বাইডান ডি'অরো শব্দটি ইটালীয় ভাষায় ব্যবহৃৎ হয় যার অর্থ "দামী ময়লারপাত্র" (Golden Bin বা Golden Trashcan)", এবং এটি ইতালীয় সিরি-এ ফুটবল প্রতিযোগীতার সবচেয়ে বাজে খেলোয়াড়কে প্রদান করা হয়। এই বিজয়ী ইউরোপীয়ান ফুটবলের সেরা খেলোয়াড় নির্বাচনের ব্যালন ডি'অর প্রতিযোগীতার সময় "কেটারস্পোর্টস্" অনুষ্ঠানের শ্রোতাদের ভোটে নির্বাচিত হন, যেটি রাই রেডিও ২-এ প্রচারিত হয়। ২০০৩ সালে এটি প্রথম দেয়া হয়, যা তৎকালীন এসি মিলানের ফুটবলার রিভাল্ডো পান।


title: টনি গ্রেগ

text: অ্যান্থনি উইলিয়াম "টনি" গ্রেগ (; ৬ অক্টোবর, ১৯৪৬২৯ ডিসেম্বর, ২০১২) ছিলেন একজন ইংরেজ টেস্ট ক্রিকেটার যিনি পরবর্তীকালে আন্তর্জাতিক ক্রিকেটে ধারাভাষ্যকার হিসেবে পরিচিতি পান। জন্মগ্রহণ করেন দক্ষিণ আফ্রিকায়, তাঁর বাবা স্কটল্যান্ডের বাসিন্দা হওয়ার সুবাদে ইংল্যান্ডের জাতীয় ক্রিকেট দলে খেলার সুযোগ পান।


title: টনি গ্রেগ

text: ১৯৭৫ সালে উইজডেন কর্তৃপক্ষ কর্তৃক তিনি বর্ষসেরা ক্রিকেটাররূপে মনোনীত হয়।


title: টনি গ্রেগ

text: টনি গ্রেগের টেস্ট অভিষেক হয় ১৯৭২ সালে, ম্যানচেস্টারের ওল্ড ট্র্যাফোর্ডে অস্ট্রেলিয়ার বিপক্ষে। ১৯৭৭ সালে তাঁর খেলোয়াড়ী জীবনের শেষ টেস্টেও প্রতিপক্ষ ছিল অস্ট্রেলিয়া। টনি গ্রেগ ইংল্যান্ডের হয়ে ৫৮টি টেস্ট খেলেছেন। ক্রিকেট ক্যারিয়ারে টনি গ্রেগ একজন অল-রাউন্ডার হিসেবেই পরিচিত ছিলেন। ব্যাট হাতে ৪০ গড়ে তিনি রান করেছেন ৩৫৯৯। ৬ ফুট ৬ ইঞ্চি দীর্ঘ টনি গ্রেগ বোলার হিসেবেও ছিলেন সফল। টেস্টে ৩২.২০ গড়ে ১৪১টি উইকেট নিয়েছিলেন তিনি। তিনি মিডিয়াম পেস-অফব্রেক দুটোই করতে পারতেন। ১৪টি টেস্টে অধিনায়কত্বও করেছেন ইংল্যান্ড দলের।


title: টনি গ্রেগ

text: ১৯৭৭ সালে অস্ট্রেলিয়ায় বিখ্যাত ক্যারি প্যাকার সিরিজে ইংলিশ ক্রিকেট বোর্ডের নিষেধাজ্ঞা অমান্য করে খেলার জন্য তিনি আজীবন ক্রিকেট থেকে বহিষ্কৃত হন।


title: টনি গ্রেগ

text: ক্রিকেট ছেড়ে দেওয়ার পর তিনি অস্ট্রেলিয়ায় স্থায়ীভাবে বসবাস শুরু করেন। ধনকুবের ক্যারি প্যাকারের প্রতিষ্ঠিত টেলিভিশন চ্যানেল ‘চ্যানেল নাইন’-এ তিনি ক্রিকেট ধারাভাষ্য শুরু করেন। আশির দশক থেকে শুরু মৃত্যুর আগ পর্যন্ত তিনি ক্রিকেট সম্প্রচারের ‘বিপ্লব’ চ্যানেল নাইনের ধারাভাষ্যকার দলের সদস্য ছিলেন। তিনি চ্যানেল নাইন ছাড়াও বিভিন্ন সম্প্রচার দলের হয়ে ক্রিকেট ধারাভাষ্যে নিয়োজিত ছিলেন।


title: টনি গ্রেগ

text: ২০১২ সালের মে মাসে তাঁর ফুসফুসে সমস্যা দেখা দেয়। প্রথমে সেটাকে ব্রঙ্কাইটিস হিসেবে শনাক্ত করা হলেও সেপ্টেম্বর-অক্টোবর মাসে চিকিত্সকেরা নিশ্চিত হন যে তিনি ক্যান্সারের সঙ্গেই বাস করছেন। তাঁর ডান ফুসফুসে ক্যান্সার ধরা পড়ে। এরপর থেকে শুরু হয় তাঁর চিকিত্সা। কিন্তু চিকিত্সায় তাঁর অবস্থার কোনো পরিবর্তন হয়নি। ২৯ ডিসেম্বর ২০১২, শনিবার সকালে অস্ট্রেলিয়ার সিডনিতে হার্ট অ্যাটাকে মৃত্যুবরণ করেন তিনি।


title: বাংলাদেশের ফুটবল

text: ফুটবল বাংলাদেশের অন্যতম জনপ্রিয় খেলা এটি। বাংলাদেশের স্বাধীনতা যুদ্ধের সময় স্বাধীন বাংলা ফুটবল দল এদেশের জন-মানুষের প্রতিনিধি হিসেবে ভারতের বিভিন্ন স্থানে প্রদর্শনী ফুটবল খেলে বিশ্ব জনমত গঠনে সহায়তা করেছে।


title: বাংলাদেশের ফুটবল

text: অতীতের তুলনায় বাংলাদেশী ফুটবলের মান অপ্রত্যাশিত, সহায়তার অভাব এবং দরিদ্র বিনিয়োগের কারণে হ্রাস পেয়েছে। [উদ্ধৃতি প্রয়োজন] টেস্ট ক্রিকেটে জাতির সাফল্য এবং ক্রিকেট বিশ্বকাপে অংশগ্রহণের ফলে ক্রিকেটের প্রতি আগ্রহ অতীত খ্যাতি ছড়িয়ে পড়ে। জাতীয় ফুটবল তবে, এটি ফুটবলের জনপ্রিয়তাকে প্রভাবিত করে না। অন্যান্য ফিফা বিশ্বকাপের সময় কোনও অন্যান্য ক্রীড়া এবং ফুটবল ফিভারের তুলনায় ঢাকা ও বাইরে আরও ফুটবল টুর্নামেন্ট অনুষ্ঠিত হয়। ফেডারেশন কর্মকর্তারা এবং বিশেষজ্ঞরা এখনও আর্থিক বাধা এবং পেশাদারিত্বের অভাব সত্ত্বেও আগামী দশ বছরে দেশে ফুটবল উন্নয়নের বিষয়ে আশাবাদী।


title: বাংলাদেশের ফুটবল

text: ১৯৭১ সালে স্বাধীনতা যুদ্ধের সময়, স্বাধীনতা যুদ্ধের আন্তর্জাতিক সচেতনতা তৈরির পথ ছিল ফুটবল। স্বাধীন বাংলা ফুটবল দলটি প্রতিষ্ঠিত হয় যা ২০০৯ সালে ভারতে ১৬ টি ম্যাচ খেলে এবং আনুষ্ঠানিকভাবে বিএফএফ কর্তৃক প্রাপ্তি লাভ করে।


title: বাংলাদেশের ফুটবল

text: ১৯৯০-এর দশকের আগে লীগ ফুটবলের জাতীয় ফুটবলে জ্বর দেখা যায়, বিশেষ করে ঢাকা লীগে, যেখানে ঘরোয়া এবং বিদেশে উভয়ই বিখ্যাত ক্লাব দল ছিল। ১৯৪০ থেকে ১৯৬০ সাল পর্যন্ত পাকিস্তানের অধীনে লীগ ফুটবল জনপ্রিয় ছিল। ঢাকার বেশ কয়েকটি প্রধান ফুটবল ক্লাব ছিল। ১৯৪০-এর দশকে ঢাকা ওয়েন্ডার্স, ভিক্টোরিয়া এসসি, ওয়ারী ক্লাব, মোহামেডান এসসি, ইপি জিমখানা, রেলওয়ে এবং ফায়ার সার্ভিসের মধ্যে সবচেয়ে উল্লেখযোগ্য ব্যক্তি ছিলেন। পূর্ব পাকিস্তানের গভর্নরদের এক ম্যাচে ওয়েস্ট বেঙ্গল ইনিংসের দ্বৈত দৌড় শেষ করে ঢাকায় অনুষ্ঠিত হয়। ১৯৪৮ সালে প্রথমবারের মতো বাংলাদেশী ভিক্টোরিয়া এসসি দ্বারা মাতৃভাষা আন্দোলনের তিন বছর আগে পাকিস্তান শাসনের অধীনে ছিল। দক্ষিণ এশিয়া ও এশিয়ায় ঢাকা লীগ খুবই মর্যাদাপূর্ণ ছিল। ঢাকা লীগের অনেক দল এশীয় মহাদেশে (বেশিরভাগের মধ্যে ১ লা সেপ্টেম্বর ১৯৯০-এর দশকের মাঝামাঝি) মধ্যে সবচেয়ে সফল দলগুলোর মধ্যে পরিণত হয়েছিল। লিগটিও শীর্ষ ইউরোপীয় দল থেকে খেলোয়াড়দের কাছে যতদূর সম্ভব হয়েছে। ফুটবল গার্হস্থ্য লীগ এবং বিদেশে উভয় অভিনয় হয় বাংলাদেশ ফুটবল ক্লাব যেমন বি কেএসপি এবং বাংলাদেশ রেড আবা খান গোল্ড কাপ, প্রেসিডেন্ট গোল কাপ, ডানা কাপ এবং গথিয়া কাপের মতো আন্তর্জাতিক ফুটবল টুর্নামেন্টে সাফল্যের সাথে খেলেছে। বি.কে.এস.পি. ১৯৯০ সালে দ্বিতীয়বারের মত জিতে নেয় এবং ১৯৮১ সালে বাংলাদেশ রেড প্রথম রাষ্ট্রপতি গোল্ড কাপে রানার্সআপ হয় এবং ১৯৮২ সালে এটি জিতে নেয়। অন্যদিকে, বাংলাদেশি ক্লাবগুলি আরও তিনটি শীর্ষ শিরোপা জিতেছে: পাকিস্তানের কায়দ-ই-আজম ট্রফি ১৯৮৫ সালে, ১৯৯৫ সালে মায়ানমারের চার জাতি রাষ্ট্রীয় প্রতিযোগিতা এবং ভুটানের জিগমে ডোরজি ওয়াংচুক মেমোরিয়াল ফুটবল।


title: বাংলাদেশের ফুটবল

text: সব সময়ই বাংলাদেশের সেরা খেলোয়াড় কাজী সালাহউদ্দিন, যিনি ১৯৭৯ সালে হংকংয়ের পেশাদার ফুটবল খেলেছেন, এবং বর্তমানে তিনি বিএফএফের সভাপতি।


title: বাংলাদেশের ফুটবল

text: ১৯৭২ সালে বিএফএফ (বাংলাদেশ ফুটবল ফেডারেশন) প্রতিষ্ঠার পর, মালয়েশিয়ায় ১৯৭৩ সালে মরডেকা টুর্নামেন্টে জাতীয় দলের থাইল্যান্ডের বিপক্ষে তাদের প্রথম আন্তর্জাতিক ম্যাচ খেলেছিল। ১৯৭৪ সালে ফিফা এবং এশীয় ফুটবল কনফেডারেশন (এএফসি) এর সদস্যপদ লাভের পর, জাতীয় দলের ১৯৮০ এএফসি এশীয় কাপ এবং ১৯৮৬ ফিফা বিশ্বকাপ কুইকাইফায়ারস অংশগ্রহণ করেছিল। কিন্তু দক্ষিণ আফ্রিকার সেরা খেলোয়াড়ের দেশ সেরা ফলাফল পেয়েছে এবং এটি দক্ষিণ এশীয় গেমসে স্বর্ণপদকপ্রাপ্ত দুইবার একবার সেফ চ্যাম্পিয়নশিপ জিতেছে।


title: বাংলাদেশের ফুটবল

text: গত দশ বছরে জাতীয় দলের ম্যানেজারিয়াল পরিবর্তনের ধারাবাহিকতা দেখে এবং অনেক বিখ্যাত কোচ অস্ট্রিয়ার গেরগি কোটান এবং জার্মান অটো পফস্টারের মতো নিযুক্ত হয়েছিলেন, যিনি আইভরি কোস্টকে ২০০৬ সালে তাদের প্রথম ফিফা বিশ্বকাপের ফাইনালে যোগ্যতা অর্জনের জন্য কোচ করেছিলেন। তবে ২০০৬ সালে , আর্জেন্টিনার কোচ আন্দ্রেস ক্রুসানিয়ার অধীনে এএফসি চ্যালেঞ্জ কাপের কোয়ার্টার ফাইনালে পৌঁছায় এবং ২০১০ সালে বাংলাদেশ ১১ তম দক্ষিণ এশীয় গেমসে সার্বভৌম জরান ঙorvević অধীনে হোম মাঠে জিতেছিল, যারা একই বছরের ফেব্রুয়ারিতে চলে যান।


title: বাংলাদেশের ফুটবল

text: ৬ সেপ্টেম্বর ২০১১ বাংলাদেশ ফুটবলের সবচেয়ে অবিস্মরণীয় মুহূর্ত। লিওনেল মেসি এবং তার জাতীয় দল আর্জেন্টিনা, বঙ্গবন্ধু জাতীয় স্টেডিয়ামে নাইজেরিয়ায় একটি বন্ধুত্বপূর্ণ ম্যাচ খেলেছে যেখানে মেসি এবং তার সহকর্মীরা বাংলাদেশী ফুটবল প্রেমীদেরকে তাদের উত্তেজনাপূর্ণ খেলার মাঠে ছড়িয়ে দিয়েছিলেন। ফুটবল গ্ল্যাডিয়েটর্সের সঙ্গে ম্যাচটি অনুশীলন এবং অনুশীলন দেখতে বাংলাদেশি ফুটবলারদের বিশেষাধিকার ছিল। আর্জেন্টিনার ফুটবলাররা বাংলাদেশী ফুটবলারদের উৎসাহিত ও অনুপ্রাণিত হয়েছিলেন। তারা বিশ্বাস করে ফুটবল ব্যবস্থায় বিশ্বমানের সুবিধা আনা হলে বাংলাদেশ ফুটবল এগিয়ে যাবে।


title: বাংলাদেশের ফুটবল

text: ৪ এপ্রিল, বাংলাদেশ ফুটবল কিংবদন্তী কাজী সালাউদ্দিনকে বাংলাদেশ ফুটবল ফেডারেশন (বিএফএফ) -এর সভাপতি নির্বাচিত করা হয়। তিনি বিএফএফ বোর্ডের দায়িত্বে নিয়োজিত বাংলাদেশ ফুটবলকে আলোকিত করেছেন। তিনি বাংলাদেশ সুপার লীগের প্রথম উদ্যোগে "কোটা টাকার লীগ" নামে পরিচিত। তার উদ্যোগ আন্তর্জাতিক খেলোয়াড়দের পাশাপাশি উচ্চতর আন্তর্জাতিক কোচকে আকৃষ্ট করে।


title: বাংলাদেশের ফুটবল

text: বাংলাদেশ ফুটবল ফেডারেশন


title: বাংলাদেশের ফুটবল

text: বাংলাদেশ ফুটবল ফেডারেশন (বিএফএফ) ১৫ জুলাই গভর্নিং বডির সদস্য হিসেবে প্রতিষ্ঠিত হয় এবং ১৯৭৪ সাল থেকে ফিফার সদস্য এবং ১৯৭৩ সালে এএফসি সদস্য হয়। ফেডারেশন সকল ক্লাব চ্যাম্পিয়নশিপ এবং পেশাদার লীগ সংগঠনের জন্য দায়ী। এটি বর্তমানে গ্রামীণ ফুটবলের অবকাঠামো উন্নত করতে এএফসি'র দৃষ্টি এশিয়া প্রোগ্রামের সাথে কাজ করছে


title: বাংলাদেশের ফুটবল

text: ২০০৮ সালের এপ্রিল থেকে কাজী সালাহউদ্দীনের সভাপতিত্বে অনুষ্ঠিত হয়।


title: বাংলাদেশের ফুটবল

text: বাংলাদেশে ফুটবল ক্লাবের তালিকা


title: বাংলাদেশের ফুটবল

text: ক্লাব


title: বাংলাদেশের ফুটবল

text: পূর্ববর্তী ক্লাবগুলির মধ্যে সফল ছিলেন বি কেএসপি এবং ঢাকা ওয়েন্ডার্স, ভিক্টোরিয়া এসসি, ওয়ারি ক্লাব, পূর্ব পাকিস্তান জিমখনা এবং আজাদ এসসি। মোট ৪,১০০ টি ক্লাবের মধ্যে বেশিরভাগ বিখ্যাত ক্লাব বর্তমানে আবাহনী লিমিটেড, মোহামেডান এসসি, মুক্তিযোদ্ধা এসকেএস, ব্রাদার্স ইউনিয়ন, শেখ জামাল ধানমন্ডি ক্লাব এবং শেখ রাসেল কেসি।


title: বাংলাদেশের ফুটবল

text: ডোমেস্টিক টুর্নামেন্টঅন্যান্য আঞ্চলিক লীগগুলি হলো ঢাকা লীগ, চট্টগ্রাম লীগ, রাজশাহী লীগ, কক্সবাজার লীগ এবং কুমিল্লা লীগ।


title: বাংলাদেশের ফুটবল

text:
আন্তর্জাতিক প্রতিযোগিতা
এমন একটি দেশে যার জনসংখ্যা মূলত মুসলিম, সেখানে মহিলাদের ফুটবলের প্রতি কিছু প্রতিরোধ রয়েছে। নারী ক্রীড়াটি অতীতে বাংলাদেশের ফুটবল অর্জনের জন্য লড়াই করেছে এবং নারীর প্রতি নিবেদিত অনেক প্রতিযোগিতা ব্যর্থ হয়েছে। ২০০৭ সালের নভেম্বরে ভিশন এশিয়া প্রোগ্রামের প্রথম নারী ফুটবল টুর্নামেন্টের উদ্বোধনকালে নারী ফুটবল অবশেষে বাংলাদেশে আলো দেখা যায়। সারা দেশ জুড়ে বিভিন্ন জেলার আটটি দল প্রতিযোগিতায় অংশগ্রহণ করে এবং নিরাপত্তা হুমকির মধ্যে এটির সফলতা অর্জন করে।


title: বাংলাদেশের ফুটবল

text: অক্টোবর ২০০৮ এ, বিএফএফের মহিলা বিকাশ কর্মসূচির আওতায় প্রথম মহিলা স্কুল ফুটবল টুর্নামেন্টটি অনুষ্ঠিত হয়, যা নারীর চলমান ও উন্নয়নশীল দেশের খেলা।


title: বাংলাদেশের ফুটবল

text: ২০১০ সালের দক্ষিণ এশিয়ান গেমসে ঢাকায় মহিলাদের ফুটবল অন্তর্ভুক্ত করা হয়, তবে ২০১২ সালের ডিসেম্বরে অনুষ্ঠিত প্রথম মহিলা সেফ চ্যাম্পিয়নশিপ অনুষ্ঠিত হয়। তাদের গ্রুপে ভারত, জর্ডান এবং ইরানের সাথে এএফসি ইউ -১৯ মহিলা চ্যাম্পিয়নশিপের কোয়ালিফাইয়ের প্রথম মহিলা মহিলা দল ছিল।


title: ব্রাজিলে ফুটবল

text: ফুটবল ব্রাজিলের সবচেয়ে জনপ্রিয় খেলা। ব্রাজিল ফুটবলের বিশ্বকাপে রেকর্ড পাঁচ বার জয়ী হয়েছে, ১৯৫৮ সালে, ১৯৬২ সালে, ১৯৭০ সালে, ১৯৯৪ সালে ও ২০০২ সালে এবং একমাত্র দল যারা প্রতিটি বিশ্বকাপে খেলার যোগ্যতা অর্জন করেছে। ১৯৭০ সালে তৃতীয় বার বিশ্বকাপ জয় করার পর ব্রাজিল জুলে রিমে ট্রফি স্থায়ীভাবে নিজেদের করে নেয়।


title: ব্রাজিলে ফুটবল

text: ব্রাজিলে ফুটবল খেলাকে খুব গুরত্বের সাথে গ্রহণ করা হয়। ফিফা বিশ্বকাপ চলাকালীন সময় কর্মীরা তাদের কাজকর্ম থেকে বিরত থাকে তাদের দলের খেলা দেখার জন্য; এমনকি ব্যাংকগুলো পর্যন্ত তাদের কর্মীদের খেলা দেখার সুবিধার্থে খেলা শুরু হওয়ার তিন ঘন্টা পূর্বেই বন্ধ হয়ে যায়


title: ব্রাজিলে ফুটবল

text: ব্রাজিলিয়ান ফুটবল পরিচালনার দায়িত্বে রয়েছে "ব্রাজিলিয়ান ফুটবল কনফেডারেশন"। ব্রাজিল ২০১৪ সালের বিশ্বকাপের স্বাগতিক দেশ।


title: ব্রাজিলে ফুটবল

text: ব্রাজিলে চার স্তর বিশিষ্ট ফুটবল লীগ পদ্ধতি বিদ্যমান:


title: ব্রাজিলে ফুটবল

text: এছাড়াও ব্রাজিলে রাজ্যস্তরে চ্যাম্পিয়নশীপ পদ্ধতি রয়েছে যারা স্তর বিন্যাসের দিক থেকে জাতীয় প্রতিযোগীতা অপেক্ষা নিম্নস্তরের নয় যদিও এগুলো ক্লাবগুলোর জাতীয় পর্যায়ের লীগে উত্তোরণের জন্য ব্যবহৃৎ হয়।


title: ব্রাজিলে ফুটবল

text: টেলিভিশনের বিভিন্ন চ্যানেলে ব্রাজলের ফুটবল খেলা অতি সহজেই নিয়মিতভাবে দেখা যায়।


title: ব্রাজিলে ফুটবল

text: [[বিষয়শ্রেণী:ব্রাজিলে ফুটবল| ]]


title: ফিফা বিশ্বকাপ ট্রফি

text: ফিফা বিশ্বকাপ ট্রফি () বিশ্বকাপ ফুটবলের মূল পুরস্কারটির নাম। এটিকে মূলত "ভিক্টোরি" নামকরণ করা হলেও সর্ব-সাধারনে "বিশ্বকাপ" বা "কোউপ ডু মোন্ড" (Coupe du Monde) নামে পরিচিত, যা ১৯৪৬ সালে ফিফার সাবেক সভাপতি জুলে রিমের স্মরণে পুনরায় 'জুলে রিমে ট্রফি' নামে নামকরণ করা হয়।


title: ফিফা বিশ্বকাপ ট্রফি

text: দ্বিতীয় বিশ্বযুদ্ধের সময় এই ট্রফিটি ছিলো ১৯৩৮ সালের বিশ্বকাপ জয়ী ইতালী দলের নিকটে। নাজিদের হাত থকে ট্রফিটিকে রক্ষা করার জন্য ফিফার সহ-সভাপতি ও এফআইজিসি-এর সভাপতি ইতালীর অধিবাসী অট্টোরিনো বারাস্সি খুব সন্তর্পনে এটিকে একটি ব্যাংক থেকে তুলে রোমে নিয়ে যান এবং একটি জুতার বাক্সের ভেতরে ভরে তার নিজের বিছানার নিচে লুকিয়ে রাখেন।


title: ফিফা বিশ্বকাপ ট্রফি

text: ইংল্যান্ডে অনুষ্ঠিত ১৯৬৬ সালের বিশ্বকাপ ফুটবল টুর্নামেন্টের চার মাস আগে ১৯৬৬ সালের ২০ মার্চ তারিখ ওয়েস্টমিনিস্টার সেন্ট্রাল হলে আয়োজিত একটি উম্মুক্ত প্রদর্শনী থেকে ট্রফিটি চুরি হয়ে যায়। মাত্র সাতদিন পর খবরের কাগজে মোড়ানো অবস্থায় এটি পিকেল্স নামক একটি কুকুর দক্ষিণ লন্ডনের আপার নরউড অঞ্চলের শহরতলীর বাগানের পার্শ্বস্থ এলাকা থেকে উদ্ধার করে।


title: ফিফা বিশ্বকাপ ট্রফি

text: ব্রাজিল ১৯৭০ সালে তৃতীয় বারের মতো বিশ্বকাপ জয় করার পর এটি তাদেরকে স্থায়ীভাবে দিয়ে দেয়া হয়। এটিকে রিও ডি জেনিরো-তে অবস্থিত ব্রাজিলিয়ান ফুটবল কনফেডারেশনের সদর দপ্তরে একটি তাকিয়ায় সাজেয়ে রাখা হয় যার সম্মুখভাগ বুলেট প্রুফ কাচ দ্বারা নির্মিত।


title: ফিফা বিশ্বকাপ ট্রফি

text: ১৯ ডিসেম্বর ১৯৮৩ সালে কাঠের অংশটি ভেঙ্গে কাপটি পুনরায় চুরি হয়ে যায়, চার ব্যক্তিকে দায়ী করা হয় এবং জেরা করা হয় কিন্তু ট্রফিটি আর পাওয়া যায়নি।


title: ফিফা বিশ্বকাপ ট্রফি

text: কনফেডারেশন তাদের নিজেদের জন্য ইস্টম্যান কোডাক-কে দিয়ে ১.৮৮ কেজি (৩.৯৭ পা.) স্বর্ণ দ্বারা একটি রেপ্লিকা তৈরী করিয়েছে। ব্রাজিলের রাস্ট্রপতিকে ১৯৮৪ সালে একটি রেপ্লিকা উপহার দেয়া হয়।


title: শামসুল হক ফরিদপুরী

text: আল্লামা শামসুল হক ফরিদপুরী একজন বাংলাদেশী ইসলামি চিন্তাবিদ, প্রখ্যাত আলেম, সমাজ-সংস্কারক ও ধর্মীয় ব্যক্তিত্ব। তিনি "লালবাগ জামিয়া কুরআনিয়া আরাবিয়া কওমি মাদ্রাসা" সহ গওহরডাঙ্গা কওমি মাদ্রাসা, ফরিদাবাদ কওমি মাদ্রাসা এবং বড় কাটারা কওমি মাদ্রাসার প্রতিষ্ঠাতা। তিনি ছিলেন ব্রিটিশবিরোধী আন্দোলনের সক্রিয় নেতা।


title: শামসুল হক ফরিদপুরী

text: তিনি ১৩০২ বঙ্গাব্দের ২ ফাল্গুন গোপালগঞ্জ জেলার টুঙ্গিপাড়া উপজেলার পাটগাতী ইউনিয়নের ঘোপেরডাঙ্গা (গওহরডাঙ্গা) গ্রামে জন্মগ্রহণ করেন।তাঁর পূর্বপুরুষগণ প্রায় তিনশো বছর পূর্বে ইসলাম প্রচারের উদ্দেশ্যে আরব থেকে বাংলায় আগমন করেন। তাঁর পিতার নাম মুন্সি মুহাম্মদ আব্দুল্লাহ এবং মাতার নাম আমেনা খাতুন। তাঁর পিতা মুন্সি আবদুল্লাহ ১৮৫৭ খ্রিস্টাব্দে সিপাহী বিপ্লবে এবং তাঁর দাদা চেরাগ আলী সৈয়দ আহমদ শহীদের শিখ-ব্রিটিশবিরোধী আন্দোলনে অংশগ্রহণ করেছিলেন।


title: শামসুল হক ফরিদপুরী

text: ছদর সাহেব পাটগাতীর স্থানীয় জনৈক হিন্দু পণ্ডিতের কাছে লেখাপড়া শুরু করেন। এরপর টুঙ্গিপাড়া এবং বরিশালের সুটিয়াকাঠি স্কুল থেকে প্রাথমিক শিক্ষা শেষ করেন। ১৯১৫ খ্রিষ্টাব্দে তিনি নোয়াপাড়ার বাঘরিয়া হাই স্কুলে ষষ্ঠ শ্রেণীর বার্ষিক পরীক্ষায় প্রথম স্থান অর্জন করেন। ষষ্ঠ শ্রেণী পর্যন্ত লেখা-পড়া সমাপ্ত করার পর সপ্তম শ্রেণীতে ভর্তি হন কলিকাতা আলিয়া মাদ্রাসায় এবং ১৯১৯ খ্রিষ্টাব্দে কলিকাতা আলিয়া মাদ্রাসার এ্যাংলো পার্সিয়ান (ইংলিশ মিডিয়াম) বিভাগ থেকে প্রবেশিকা পরীক্ষায় উত্তীর্ণ হন। এরপর তিনি স্কলারশিপ নিয়ে ভর্তি হন প্রেসিডেন্সি কলেজে। কিছুদিন পর শুরু হয় মহাত্মা গান্ধীর অসহযোগ আন্দোলন। তখন তিনি কলেজ ত্যাগ করে থানাভবনে হাকীমুল উম্মাত মাওলানা আশরাফ আলী থানভীর কাছে চলে আসেন।


title: শামসুল হক ফরিদপুরী

text: এরপর তিনি থানভী রহ.এর পরামর্শে ১৯২০ খ্রিষ্টাব্দে সাহারানপুরের মাযাহিরুল উলুম মাদ্রাসায় ভর্তি হন। সেখানে ইসলামিয়্যাতে মাধ্যমিক, উচ্চ মাধ্যমিক ও স্নাতক শিক্ষা অর্জন করেন। (কাফিয়ে থেকে মেশকাত পর্যন্ত) এরপর দারুল উলুম দেওবন্দে উচ্চ শিক্ষা অর্জন করেন। আল্লামা আনোয়ার শাহ কাশ্মীরী, শায়খূল ইসলাম মাদানী ও শায়খুল আদব এজাজ আলী রহ প্রমুখ মনীষীগণের নিকট তিনি হাদীস অধ্যয়ন করেন। তিনি মাওলানা জাফর আহমাদ উসমানী ও মাওলানা আব্দুল গনী প্রমুখ মনীষীগণ থেকেও খেলাফত লাভ করেন।


title: শামসুল হক ফরিদপুরী

text: কর্মজীবনে পূর্ণ সময়ে তিনি হাদীস অধ্যাপনায় নিয়োজিত ছিলেন। ১৯২৮ খ্রিস্টাব্দে তিনি দেশে ফিরে এসে ব্রাহ্মণবাড়িয়া জামিয়া ইউনুসিয়া মাদ্রাসায় অধ্যাপক হিসেবে যোগ দেন। ১৯৩০ খ্রিস্টাব্দ থেকে ১৯৩৫ খ্রিস্টাব্দ পর্যন্ত অধ্যাপনা করেন ব্রাহ্মণবাড়িয়ায় অবস্থিত জামিয়া ইউনূসিয়ায়। এরপর ১৯৩৬ খ্রিস্টাব্দ থেকে ১৯৫০ খ্রিস্টাব্দ পর্যন্ত ছিলেন ঢাকার আশরাফুল উলুম বড় কাটারায় । ১৯৫১ থেকে মৃত্যু পর্যন্ত হাদীসের দরস দেশ ঢাকার ঐতিহাসিক মাদরাসা জামিয়া কুরআনিয়া লালবাগে। কর্মময় জীবনে তিনি বহু মাদরাসা ও মসজিদ প্রতিষ্ঠা করেন। তন্মধ্যে ১৯৩৫ খ্রিস্টাব্দে বাগেরহাটের গজালিয়া মাদ্রাসা, ১৯৩৬ খ্রিস্টাব্দে আশরাফুল উলূম বড় কাটরা মাদ্রাসা, ১৯৩৭ খ্রিস্টাব্দে গোপালগঞ্জের টুঙ্গিপাড়ায় জামিয়া ইসলামিয়া দারুল উলুম খাদেমুল ইসলাম গওহরডাঙ্গা মাদ্রাসা, ১৯৫০ খ্রিস্টাব্দে ঢাকার লালবাগে জামিয়া কোরআনিয়া আরাবিয়া লালবাগ, ১৯৫৬ খ্রিস্টাব্দে ঢাকার ফরিদাবাদের জামিয়া আরাবিয়া ইমদাদুল উলূম উল্লেখযোগ্য।


title: ক্রিকেটআর্কাইভ

text: ক্রিকেটআর্কাইভ ক্রিকেট খেলার বিভিন্ন রেকর্ডের বিস্তারিত বিবরণ দেয়ার একটি ওয়েব সাইট। এটি ক্রিকেট বিষয়ক বিভিন্ন রেকর্ডের সবচেয়ে বিস্তারিত ও পরিপূর্ণ ইন্টারনেট ডাটাবেজ হিসেবে বিবেচিত হয়, যাতে সকল প্রথম শ্রেণীর ম্যাচের স্কোরকার্ডসহ টেস্ট ম্যাচ, একদিনের আন্তর্জাতিক ম্যাচ, প্রমীলা টেস্ট ম্যাচ ও প্রমীলা একদিনের আন্তর্জাতিক ম্যাচ, আইসিসি ট্রফি, অনুর্ধ-১৯ আন্তর্জাতিক খেলার বর্ণনা সংরক্ষিত রয়েছে। ২০০৬ সালের প্রথম থেকে এটি ইংল্যান্ডের দ্বিতীয় বিভাগ ও অন্যান্য ম্যাচের পরিসংখ্যান সংরক্ষণ করছে। এর সম্পাদনার কাজে জড়িত আছেন পরিসংখ্যানবিদ পিটার গ্রিফিথ ও ফিলিপ বেইলী।


title: ইএসপিএন ক্রিকইনফো

text: ইএসপিএনক্রিকইনফো () ক্রিকেট খেলার সাথে সংশ্লিষ্ট একটি ওয়েবসাইট। এই সাইটিতে ক্রিকেট খেলা সংক্রান্ত বিভিন্ন খবর, নিবন্ধ, লাইভ সংযোগ, ব্লগিং, স্কোরকার্ড, স্ট্যাটগুরু নামক ঐতিহাসিক ম্যাচ ও অষ্টাদশ শতক থেকে বর্তমানকালের পর্যন্ত খেলোয়াড়দের পরিসংখ্যান প্রদর্শিত হয়। এর সম্পাদক সামবিত বাল।


title: ইএসপিএন ক্রিকইনফো

text: ড. সিমন কিং এই ওয়েব সাইটটিকে প্রকৃতপক্ষে ১৯৯৩ সালে প্রাক-ওয়াল্ড ওয়াইড ওয়েব-এর আকৃতিতে প্রস্তুত করেন, যা ২০০২ সালে ক্রিকেট সংক্রান্ত অসংখ্য পত্রিকা ও অ্যালমেনাকের রচয়িতা উইজডেন গ্রুপের সাথে একীভূত হয়। উইজডেন গ্রুপের বিভিন্ন উত্থান-পতনের ফলে এটি ২০০৭ সালে ইএসপিএন-এর নিকট বিক্রয় করে দেয়া হয়।


title: দস্যু বনহুর

text:
দস্যু বনহুর বাংলাদেশের একজন জনপ্রিয় কথাসাহিত্যিক রোমেনা আফাজ কর্তৃক সৃষ্ট একটি কথাচরিত্র। "দস্যু বনহুর সিরিজে" এই চরিত্রভিত্তিক নিয়ে শতাধিক (১৩৬টি) গোয়েন্দা কাহনী প্রকাশিত হয়েছে।
ছোটবেলা নৌদূর্ঘটনায় চৌধুরী বাড়ীর ছেলে মনির হারিয়ে যায়, দস্যু সর্দার কালু খাঁ তাঁকে কুঁড়িয়ে পান ও পরবর্তিতে তাঁকে "দস্যু বনহুর" রুপে গড়ে তোলেন। গরীবের বন্ধু ও চোরাকারবারীদের চির শত্রু দস্যু বনহুর যেমন গরীবের কাছে ছিলেন পূঁজোনীয় তেমনি চোরাকারবারী ও সন্ত্রাসদের কাছে ছিলেন জমদূতের মত। এই সিরিজের স্লোগান হচ্ছে 'সত্য ও ন্যায়ের প্রতীক দস্যু বনহুর'।


title: দস্যু বনহুর

text: দস্যু বনহুরের সহায়ক চরিত্র হিসেবে রয়েছে রহমান ও কায়েস, তাঁরা একাধারে বনহুরের বন্ধু ও সহযোদ্ধা ছিলেন। তাঁর দু'জন স্ত্রী ছিলো একজন জঙ্গলে অন্যজন শহরে; শহুরে স্ত্রীর নাম মনিরা ও অপরজনের নাম নূরী। মনিরার গর্ভে দস্যু বনহুরে বড় ছেলে "নুরুজ্জামান নূর" এর জন্ম, যে পরবর্তীতে দেশের সৎ ও সাহসী ডিটেকটিভ হিসেবে পরিচয় লাভ করে। নূরীর গর্ভে "জাভেদ" নামে তার একটি ছেলের জন্ম হয়, যে পিতার মতই দস্যুতা করতে ভালবাসে।


title: দস্যু বনহুর

text: "কালু খাঁ" যাঁকে দস্যু বনহুর বাপু বলে সম্বোধন করতেন, কালু খাঁ ছিলেন একজন প্রখর বুদ্ধিসম্পন্ন ডাকাত সর্দার। একদিন তিনি ছোট্র মনিরকে কুঁড়িয়ে পান ও পরবর্তিতে তাঁকে "দস্যু বনহুর" রুপে গড়ে তোলেন।


title: দস্যু বনহুর

text: দস্যু বনহুর সিরিজে অনেকগুলো গুরুত্বপূর্ণ চরিত্রের মধ্যে "আশা" নামের চরিত্রটিকে ধারনা করা হয় এই সিরিজের সবচেয়ে রহস্যময়। এছাড়া "দস্যু রানী" নামের আরও একটি গুরুত্বপূর্ণ চরিত্র রয়েছে যিনি "আহাদ" নামের একজন নাম করা একজন ডিটেকটিভের স্ত্রী।


title: দস্যু বনহুর

text: চলচ্চিত্র অভিনেত্রী অঞ্জনা অভিনীত প্রথম পূর্ণদৈর্ঘ্য বাংলা ছায়াছবিটির নাম ছিলো "দস্যু বনহুর"। ছবিটিতে "দস্যু বনহুর" চরিত্রে অভিনয় করে চিত্রনায়ক সোহেল রানা। এতে আরও অভিনয় করেন প্রয়াত চিত্রনায়ক জসিম। ছবিটির "ডোরা কাটা দাগ দেখলে বাঘ চেনা যায়" গানটি দারুন জনপ্রিয়তা পায়।


title: দস্যু বনহুর

text: আস্তানায় দস্যু বনহুর


title: ১৯৭৯ ক্রিকেট বিশ্বকাপ

text: ১৯৭৯ ক্রিকেট বিশ্বকাপ বা প্রুডেন্সিয়াল বিশ্বকাপ, ১৯৭৯ () আইসিসি আয়োজিত ক্রিকেট বিশ্বকাপ প্রতিযোগিতার ২য় আসর। ৯-২৩ জুন, ১৯৭৯ তারিখে প্রতিযোগিতাটি ২য়বারের মতো ইংল্যান্ডে অনুষ্ঠিত হয়। পূর্বেকার বিশ্বকাপের ন্যায় এ প্রতিযোগিতার ধরন ও নিয়মাবলী অপরিবর্তিত রাখা হয়। প্রতিটি দল ৬০ ওভারব্যাপী ইনিংসে অংশ নেয়। সনাতনী ধাঁচের সাদা পোষাক এবং লাল বল ব্যবহার করা হয়। প্রতিটি খেলায়ই দিনের বেলায় এবং খুব সকালে অনুষ্ঠিত হয়।


title: ১৯৭৯ ক্রিকেট বিশ্বকাপ

text: ওয়েস্ট ইন্ডিজ টানা দ্বিতীয়বারের মতো বিশ্বকাপ জয় করে। ওয়েস্ট ইন্ডিজের অধিনায়ক ক্লাইভ লয়েড এবারো প্রুডেন্সিয়াল ট্রফি হাতে নেবার অধিকার লাভ করেন। দলটি বিশ্বের অন্যতম সেরা দল হিসেবেই প্রতিযোগিতায় অংশ নিয়েছিল। ১৯৭৯ সালের বিশ্বকাপে কোন ম্যান অব দ্য টুর্নামেন্ট পুরস্কারের ব্যবস্থা রাখা হয় নাই।


title: ১৯৭৯ ক্রিকেট বিশ্বকাপ

text: বিশ্বকাপে ৮টি দেশের জাতীয় ক্রিকেট দল অংশগ্রহণ করে। প্রাথমিক খেলাগুলো দুই গ্রুপে বিভক্ত হয়ে চারটি দল একে-অপরের বিরুদ্ধে প্রতিদ্বন্দ্বিতায় অবতীর্ণ হয়। প্রতি গ্রুপের শীর্ষস্থানীয় দু'টি দল সেমি-ফাইনালে পৌঁছে যাবে। সেমি-ফাইনালের বিজয়ী দলগুলো ফাইনালে লড়বে।


title: ১৯৭৯ ক্রিকেট বিশ্বকাপ

text: নিম্নবর্ণিত ৮টি দল এবারের বিশ্বকাপের মূল খেলায় অংশগ্রহণের সুযোগ লাভ করে। তন্মধ্যে শ্রীলঙ্কা এবং কানাডা - এ দু'টি দল টেস্ট মর্যাদাবিহীন দল। আফ্রিকা মহাদেশ থেকে কোন দল খেলায় যোগ্যতা লাভ করেনি।


title: ১৯৭৯ ক্রিকেট বিশ্বকাপ

text: এ বিশ্বকাপ ক্রিকেটের ফাইনালে গতবারের ন্যায় আবারো ওয়েস্ট ইন্ডিজ অংশগ্রহণ করে। প্রতিপক্ষ ইংল্যান্ড টসে জয়ী হয়ে ওয়েস্ট ইন্ডিজকে ব্যাটিংয়ের জন্যে আমন্ত্রণ জানায়। ৩/৫৫ থেকে ৪/৯৯ হবার পর ভিভ রিচার্ডস ও কলিস কিং জুটি ১৩৯ রান তুলে। এতে কিং ৮৬ রান করেছিলেন। রিচার্ডস একপ্রান্তে আগলে রেখে দলের রান সংখ্যা বৃদ্ধি করতে থাকেন। অন্যদিকে নীচের সারির ব্যাটসম্যানেরা সকলেই শূন্য রানে আউট হতে থাকে। শেষ পর্যন্ত রিচার্ডস ১৩৮ রান করে অপরাজিত ছিলেন এবং ওয়েস্ট ইন্ডিজকে ৮/২৮৬-তে পৌঁছিয়ে দেন।


title: ১৯৭৯ ক্রিকেট বিশ্বকাপ

text: পরবর্তীতে রিচার্ডসের মিতব্যয়ী ০/৩৫ বোলিংয়ে ইংল্যান্ডের শুরুটা ধীরলয়ে ঘটে এবং ওয়েস্ট ইন্ডিজের রানকে ধাবিত করে। কিন্তু ২/১৮৩ থেকে অপ্রত্যাশিতভাবে ১৯৪ রানে অল-আউট হয়ে যায় তারা। এতে ওয়েস্ট ইন্ডিজ ধারাবাহিকভাবে দ্বিতীয়বারের মতো বিশ্বকাপ ক্রিকেটের চ্যাম্পিয়ন হয়। ব্যাটিংয়ে অসামান্য অবদান রাখায় ভিভ রিচার্ডস ম্যান অব দ্য ম্যাচের পুরস্কার লাভ করেন।


title: ১৯৭৯ ক্রিকেট বিশ্বকাপ ফাইনাল

text: ১৯৭৯ আইসিসি ক্রিকেট বিশ্বকাপ ফাইনাল () ২৩ জুন, ১৯৭৯ তারিখে লন্ডনের লর্ডসে অনুষ্ঠিত হয়। আইসিসি ক্রিকেট বিশ্বকাপ প্রতিযোগিতার ফাইনাল খেলাটি লর্ডস ক্রিকেট গ্রাউন্ডে দ্বিতীয়বারের মতো অনুষ্ঠিত হয়। এ বিশ্বকাপ ক্রিকেটের ফাইনালে গত আসরের ন্যায় আবারো ওয়েস্ট ইন্ডিজ অংশগ্রহণ করে। এতে স্বাগতিক ইংল্যান্ডের বিরুদ্ধে গত আসরের চ্যাম্পিয়ন ওয়েস্ট ইন্ডিজের মোকাবেলা করে। ইংল্যান্ডকে ৯২ রানের ব্যবধানে পরাজিত করে ওয়েস্ট ইন্ডিজের অধিনায়ক ক্লাইভ লয়েড "প্রুডেন্সিয়াল ট্রফি" উত্তোলন করেন।


title: ১৯৭৯ ক্রিকেট বিশ্বকাপ ফাইনাল

text: ব্যাটিংয়ে অসামান্য অবদান রাখায় ভিভ রিচার্ডস ম্যান অব দ্য ম্যাচের পুরস্কার লাভ করেন। এ বিশ্বকাপ ক্রিকেট প্রতিযোগিতায় ম্যান অব দ্য টুর্নামেন্টের কোন ব্যবস্থা রাখা হয়নি।


title: ১৯৭৯ ক্রিকেট বিশ্বকাপ ফাইনাল

text: প্রতিপক্ষ ইংল্যান্ড টসে জয়ী হয়ে ফিল্ডিংয়ের সিদ্ধান্ত নেয় এবং ওয়েস্ট ইন্ডিজকে ব্যাটিংয়ের জন্যে আমন্ত্রণ জানায়। ওয়েস্ট ইন্ডিজের সূচনাটি তেমন ভাল হয়নি। তাদের রান সংগ্রহ এক পর্যায়ে ৩/৫৫ থেকে ৪/৯৯ হয়ে যায়। গর্ডন গ্রীনিজ, ডেসমন্ড হেইন্স, আলভিন কালীচরণ এবং ক্লাইভ লয়েড আউট হয়ে যান। এরপর ৫ম উইকেট জুটিতে ভিভ রিচার্ডস ও কলিস কিং ১৩৯ রান তোলেন। এতে কিং ৮৬ রান করেন। অন্যদিকে রিচার্ডস একপ্রান্তে আগলে রেখে দলের রান সংখ্যা বৃদ্ধি করতে থাকেন। নীচের সারির ব্যাটসম্যানেরা সকলেই শূন্য রানে আউট হতে থাকে। শেষ পর্যন্ত রিচার্ডস ১৩৮* রান করে অপরাজিত ছিলেন এবং ওয়েস্ট ইন্ডিজকে ৮/২৮৬-তে পৌঁছিয়ে দেন। ফলে ইংল্যান্ডের জয়ের লক্ষ্যমাত্রা ধার্য্য করা হয় ৬০ ওভারে ২৮৭ রান।


title: ১৯৭৯ ক্রিকেট বিশ্বকাপ ফাইনাল

text: উদ্বোধনী ইংরেজ ব্যাটসম্যানেরা সূচনা ভাল করলেও পরবর্তীকালে রিচার্ডসের মিতব্যয়ী ০/৩৫ বোলিংয়ে রান সংগ্রহ ধীরলয়ে ঘটে। মাইক ব্রিয়ারলি এবং জিওফ বয়কট ১২৯ রান করলেও তাঁরা ইতোমধ্যে ৩৮ ওভার ব্যয় করে ফেলেন। ফলে তারা আউট হলেও প্রয়োজনীয় রান রেট উত্তরোত্তর বৃদ্ধি পেতে থাকে এবং ওয়েস্ট ইন্ডিজের রানকে অতিক্রম করতে পারেনি। এরপর গ্রাহাম গুচ ও ডেরেক র‌্যান্ডল সংক্ষিপ্ত সময়ের জন্য ওয়েস্ট ইন্ডিয়ান বোলিংকে বিপর্যস্ত করেন। তাঁরা দলটিকে অগ্রসর করালেও ২/১৮৩ থেকে অপ্রত্যাশিতভাবে ১৯৪ রানে অল-আউট হয়ে যায় তারা। জোয়েল গার্নার মাত্র এগারো বলের ব্যবধানে পাঁচ উইকেট তুলে নেন। এতে ওয়েস্ট ইন্ডিজ ধারাবাহিকভাবে দ্বিতীয়বারের মতো বিশ্বকাপ ক্রিকেটের চ্যাম্পিয়ন হয়।


title: আবদুল বাতেন খান

text: আবদুল বাতেন খান (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: আবদুল বাতেন খান

text: আবদুল বাতেন খানের পৈতৃক বাড়ি গাজীপুর জেলার কাপাসিয়া উপজেলার আড়াল (মিয়াবাড়ি) গ্রামে। তাঁর বাবার নাম সামসুদ্দিন খান এবং মায়ের নাম হাসুনি বেগম। তাঁর স্ত্রীর নাম হেনা বেগম। তাঁদের দুই ছেলে, দুই মেয়ে।


title: আবদুল বাতেন খান

text: আবদুল বাতেন খান চাকরি করতেন পাকিস্তান সেনাবাহিনীর চতুর্থ ইস্ট বেঙ্গল রেজিমেন্টে। এর অবস্থান ছিল কুমিল্লার ময়নামতি সেনানিবাসে। ১৯৭১ সালের ২৫ মার্চ তিনি তাঁর ইউনিটের সঙ্গে শমশেরনগরে ছিলেন।


title: আবদুল বাতেন খান

text: ১৯৭১ সালে ব্রাহ্মণবাড়িয়া জেলার অন্তর্গত ভারত-বাংলাদেশ সীমান্তসংলগ্ন সালদা নদী এলাকায় ছিল পাকিস্তান সেনাবাহিনীর ব্যাপক তৎপরতা। নিজেদের আধিপত্য বজায় রাখার জন্য পাকিস্তানিরা একপর্যায়ে সালদা রেলস্টেশনসহ বিভিন্ন স্থানে ঘাঁটি তৈরি করে। রেলস্টেশন এলাকার চারদিকে ছিল মাইন ফিল্ড এবং পর্যবেক্ষণ পোস্ট। মুক্তিযুদ্ধকালে সালদা এলাকায় অসংখ্য যুদ্ধ সংঘটিত হয় এবং সেখানে মুক্তিযোদ্ধারা কয়েক দিন পরপর পাকিস্তানিদের আক্রমণ করতেন। এরই ধারাবাহিকতায় অক্টোবর মাসের মাঝামাঝি তাঁরা বড় ধরনের আক্রমণ চালান মুক্তিযোদ্ধারা। চূড়ান্ত আক্রমণের আগে পাকিস্তানিদের সব প্রতিরক্ষায় মুক্তিবাহিনীর মুজিব ব্যাটারির কামান দিয়ে অসংখ্য গোলা ছোড়া হয়। এর ফলে পাকিস্তান সেনাবাহিনীর প্রতিরক্ষার বিশেষত কয়েকটি বাংকারের ব্যাপক ক্ষতি হয়। বিভিন্ন স্থানে মাটির ওপরে ও নিচে ছিল পাকিস্তানিদের তিন স্তরের বাংকার। সালদা নদী রেলস্টেশনের বাংকারগুলো ছিল রেলের বগি দিয়ে তৈরি এবং ওপরের স্তর ছিলো যুদ্ধের জন্য। মধ্যম স্তর গোলাবারুদ রাখাসহ অন্যান্য কাজে ব্যবহারের জন্য আর নিচের স্তর ছিল বিশ্রামের জন্য। এক রাতে আবদুল বাতেন খান ও তাঁর সহযোদ্ধারা নিঃশব্দে ভারত-বাংলাদেশ সীমান্ত অতিক্রম করেন এবং ক্ষিপ্রগতিতে এগিয়ে যান সামনে। তাঁদের লক্ষ্য তখন পাকিস্তান সেনাবাহিনীর ঘাঁটি। অন্ধকারে পাকিস্তানিদের মাইন ফিল্ডে পড়ে তাঁর কয়েকজন সহযোদ্ধা আহত হন তবে তিনি দমে যাননি বা মনোবল হারাননি মুক্তিযোদ্ধারা। মুক্তিযোদ্ধারা আক্রমণ করেন এবং পাকিস্তান সেনাবাহিনীও প্রতিরোধ শুরু করে। তুমুল যুদ্ধ চলতে থাকে। মুক্তিযোদ্ধাদের আক্রমণে পাকিস্তানি সেনারা কোণঠাসা হয়ে পড়ে। একপর্যায়ে পাকিস্তানি সেনারা পেছন দিকে সরে যায় এবং নতুন স্থানে তারা অবস্থান নেয়। মুক্তিযোদ্ধাদের দখলে আসে বিরাট এলাকা। পরে পাকিস্তানি সেনারা নতুন শক্তি সঞ্চয় করে আবার পাল্টা আক্রমণ চালায়। সাহসিকতার সঙ্গে মুক্তিযোদ্ধারা পাকিস্তানিদের পাল্টা আক্রমণ মোকাবিলা করেন। পাকিস্তানিরা তাঁদের অবস্থানে ব্যাপক হারে গোলা ছোড়ে। বিস্ফোরিত গোলার ছোট-বড় স্প্লিন্টারের আঘাতে আহত হন তাঁর কয়েকজন সহযোদ্ধা।


title: বিশ্বের ইতিহাস

text: বিশ্বের ইতিহাস বলতে এখানে পৃথিবী নামক গ্রহে বসবাসকারী মানবজাতির ইতিহাস বোঝানো হয়েছে, গ্রহ হিসেবে পৃথিবীর ইতিহাস নয়। মানুষের ইতিহাস মূলত পুরাপ্রস্তর যুগে পৃথিবী জুড়ে শুরু হয়। আদিম যুগ থেকে প্রাপ্ত সকল প্রত্নতাত্ত্বিক ও লিখিত দলিল এর আওতাভুক্ত। লিখন পদ্ধতি আবিষ্কারের মধ্য দিয়ে প্রাচীন প্রামাণ্য ইতিহাসের শুরু হয়। যদিও লিখন পদ্ধতি আবিষ্কারের পূর্ববর্তী যুগেও সভ্যতার নিদর্শন পাওয়া গেছে। প্রাগৈতিহাসিক যুগের সূচনা ঘটে পুরাপ্রস্তর যুগে। সেখান থেকে সভ্যতা প্রবেশ করে নব্যপ্রস্তর যুগে এবং এসময় কৃষি বিপ্লবের (খ্রিস্টপূর্ব ৮০০০-খ্রিস্টপূর্ব ৫০০০ অব্দ) সূচনা ঘটে। নব্যপ্রস্তর যুগের বিপ্লবে উদ্ভিদ ও পশুর গৃহপালন এবং নিয়মানুগ কৃষিপদ্ধতি রপ্ত করা মানব সভ্যতার একটি অনন্য মাইলফলক হিসেবে চিহ্নিত। কৃষির উন্নয়নের সঙ্গে সঙ্গে বেশির ভাগ মানুষ যাযাবর জীবনযাত্রা ত্যাগ করে স্থায়ীভাবে কৃষকের জীবন গ্রহণ করে। তবে বহু সমাজে যাযাবর জীবনব্যবস্থা রয়ে যায়, বিশেষ করে ভৌগোলিকভাবে বিচ্ছিন্ন অঞ্চলগুলিতে ও যেখানে আবাদযোগ্য উদ্ভিদ প্রজাতির অভাব ছিল। কৃষি থেকে প্রাপ্ত খাদ্য নিরাপত্তা ও উদ্বৃত্ত উৎপাদনের ফলে গোষ্ঠীগুলি ধীরে ধীরে বৃদ্ধি পেয়ে আরও বড় সামাজিক প্রতিষ্ঠানের জন্ম দেয়। যোগাযোগ ব্যবস্থার উন্নয়নও এক্ষেত্রে একটি উল্লেখযোগ্য ভূমিকা রাখে।


title: বিশ্বের ইতিহাস

text: কৃষির উন্নতির সঙ্গে সঙ্গে শস্য উৎপাদন ব্যবস্থারও বিকাশ ঘটে, যা সমাজে শ্রমবিভাগকে ত্বরান্বিত করে। শ্রমবিভাগের পথ ধরে সমাজে সুবিধাপ্রাপ্ত উচ্চশ্রেণীর উন্মেষ ঘটে ও শহরগুলো গড়ে উঠে। সমাজে জটিলতা বৃদ্ধির সঙ্গে সঙ্গে লিখন ও হিসাব পদ্ধতির ব্যবহার জরুরী হয়ে পড়ে। হ্রদ ও নদী তীরবর্তী এলাকাগুলোতে খ্রিস্টপূর্ব ৩০০০ অব্দের মধ্যে অনেক শহর গড়ে উঠে। এদের মধ্যে উন্নতি ও উৎকর্ষতার দিক দিয়ে মেসোপটেমিয়ার সভ্যতা, মিশরের নীল নদ তীরবর্তী সভ্যতা ও সিন্ধু সভ্যতা উল্লেখ্যযোগ্য। একই ধরনের সভ্যতা সম্ভবত চিনের প্রধান নদীগুলোর তীরেও গড়ে উঠেছিল কিন্তু প্রত্নতাত্ত্বিক নিদর্শনগুলো থেকে এব্যাপারে চূড়ান্ত সিদ্ধান্ত নেয়া সম্ভব হয়নি।


title: বিশ্বের ইতিহাস

text: প্রাচীন পৃথিবীর (প্রধানত ইউরোপ, তবে নিকট প্রাচ্য ও উত্তর আফ্রিকাও এর অন্তর্ভুক্ত) ইতিহাসকে কয়েকটি ভাগে ভাগ করা হয়। ৪৬৭ খ্রিস্টাব্দ পর্যন্ত প্রাচীন যুগ; পঞ্চম থেকে পঞ্চদশ শতাব্দী পর্যন্ত মধ্য যুগ বা ধ্রুপদী-উত্তর যুগ, যার মধ্যে রয়েছে ইসলামি স্বর্ণযুগ(৭৫০- ১২৫৮ খ্রিস্টাব্দ) ও ইউরোপীয় রেনেসাঁ (১৩শ শতক থেকে শুরু)। আধুনিক যুগের সূচনাকাল ধরা হয় ১৫শ শতক থেকে ১৮শ শতকের শেষ পর্যন্ত যার মধ্যে রয়েছে ইউরোপের আলোকিত যুগ। শিল্প বিপ্লব হতে বর্তমান সময় পর্যন্ত আধুনিক যুগ বলে বিবেচিত। পাশ্চাত্য ইতিহাসে রোমের পতনকে প্রাচীন যুগের শেষ ও মধ্যযুগের সূচনা হিসেবে ধরা হয়। কিন্তু পূর্ব ইউরোপ রোমান সাম্রাজ্য থেকে বাইজেনটাইন সাম্রাজের অধীনে আসে, যার পতন আরো অনেক পরে ঘটে। ১৫ শতকের মাঝামাঝি গুটেনবার্গ আধুনিক ছাপাখানা আবিষ্কার করেন যা যোগাযোগের ক্ষেত্রে বৈপ্লবিক পরিবর্তন নিয়ে আসে। ফলে মধ্যযুগের সমাপ্তি ঘটে এবং বৈজ্ঞানিক বিপ্লবের সূত্রপাত হয়। ১৮ শতকের মধ্যে ইউরোপে জ্ঞান-বিজ্ঞানের প্রসার এমন একটি চরম অবস্থায় উপনীত হয় যা শিল্প বিপ্লবকে অবধারিত করে তুলে।


title: বিশ্বের ইতিহাস

text: বিশ্বের অন্যান্য অংশে, বিশেষ করে প্রাচীন নিকট প্রাচ্য, প্রাচীন চীন ও প্রাচীন ভারতে সভ্যতা ভিন্নভাবে বিবর্তিত হয়, যেমন চিনের চার অনন্য আবিষ্কার, ইসলামের স্বর্ণযুগ, ভারতীয় গণিত। তবে ১৮ শতকের পর হতে ব্যাপক ব্যাবসা-বাণিজ্য ও উপনিবেশায়নের ফলে সভ্যতাগুলো বিশ্বায়িত হতে থাকে। গত পাঁচশো বছরে জনসংখ্যা বৃদ্ধির হার, জ্ঞান-বিজ্ঞান, ব্যাবসা-বাণিজ্য, অস্ত্রের ধ্বংসক্ষমতা, পরিবেশগত ক্ষতি প্রভৃতি অসামান্য গতিতে বৃদ্ধি পেয়েছে, যা বর্তমান বিশ্বের মানুষের সামনে একই সঙ্গে ব্যাপক সম্ভাবনা ও বিপদ এর দ্বার উন্মোচন করেছে।


title: বিশ্বের ইতিহাস

text: বিজ্ঞানীদের মতে পৃথিবীতে আজ থেকে প্রায় ৩০ কোটি বছর আগে জীবনের উদ্ভব। কিন্তু আধুনিক মানব-সদৃশ জীব তথা হোমিনিডদের আবির্ভাব ঘটে আজ থেকে প্রায় ৭০ লক্ষ বছর আগে। তারা প্রাইমেট বর্গীয় জীবদের মত গাছের উপরে বসবাস করত। ফসিল বিশ্লেষণ করে দেখা গেছে আজ থেকে প্রায় ৪০ লক্ষ বছর আগে আফ্রিকা মহাদেশে অস্ট্রালোপিথেকাস জাতীয় প্রাণীরা বাস করত (অস্ট্রালোপিথেকাস অর্থ “দক্ষিণাঞ্চলীয় এপ”)। ১৯৭৪ সালে ইথিওপিয়াতে ৩০ লক্ষ বছরের পুরনো একটি অস্ট্রালোপিথেকাস প্রাণীর ফসিলের সন্ধান পাওয়া যায়, যার নাম লুসি। অস্ট্রালোপিথেকাসরা মাটিতে দুই পায়ে হাঁটতে পারত। এরপর আজ থেকে ২৫ থেকে ১৫ লক্ষ বছর আগে আফ্রিকাতে হোমো হাবিলিস (অর্থাৎ “হাতের কাজে পটু মানব”) নামের প্রাণীর আবির্ভাব ঘটে, যাদেরকে প্রথম যথার্থ মানব হিসেবে গণ্য করা যায়। তাদের মস্তিষ্ক বড় ছিল এবং তারাই প্রথম লাঠি ও পাথর দিয়ে বানানো হাতিয়ার ব্যবহার করা শুরু করে। এর ১০ লক্ষ বছর পরে, অর্থাৎ আজ থেকে ১৫ লক্ষ বছর আগে হোমো ইরেক্টাস (“দন্ডায়মান মানব”) নামক আরেকটি মানব প্রজাতির আবির্ভাব ঘটে। এই প্রজাতিটিই প্রথম আফ্রিকা মহাদেশ থেকে ইউরোপ ও এশিয়া মহাদেশে ছড়িয়ে পড়ে। তাদের হাতিয়ার ও সরঞ্জামগুলি উন্নততর ছিল যা দিয়ে তারা শিকার করত, তারা আশ্রয়স্থল বানাতে পারত এবং আগুনের ব্যবহার জানত। এই হোমিনিডগুলি থেকেই ধীরে ধীরে বিবর্তনের মাধ্যমে আধুনিক মানব বা হোমো স্যাপিয়েন্স (“বুদ্ধিমান মানব”) নামক প্রজাতির আবির্ভাব ঘটে। তবে হোমো সেপিয়েন্সের দুইটি উপপ্রজাতি বহুদিন পাশাপাশি বাস করত। একটি ছিল নিয়ানডার্থাল মানব, যারা ইউরোপ, আফ্রিকা ও এশিয়াতে বাস করত। অন্যটি ছিল হোমো সেপিয়েন্স সেপিয়েন্স, তথা বর্তমান মানব প্রজাতি, যাদের আবির্ভাব আজ থেকে প্রায় ৪০ হাজার বছর আগে। নিয়ান্ডার্থাল মানবেরাই প্রথম মৃতদের সমাধি দেওয়া শুরু করে। কিন্তু আজ থেকে ২০ হাজার বছর আগে তারা বিলুপ্ত হয়ে যায় এবং তাদের জায়গার এশিয়া, ইউরোপ ও আফ্রিকাতে কেবল হোমো সেপিয়েন্স সেপিয়েন্স উপপ্রজাতিটি বাস করা শুরু করে। একই সময়ে তারা এশিয়া অতিক্রম করে আমেরিকা মহাদেশে প্রবেশ করে। আধুনিক মানুষদের হাতগুলি পায়ের চেয়ে দীর্ঘ ছিল, তারা দুই পায়ে সোজা হয়ে হাঁটত এবং মুক্ত হাত দিয়ে হাতিয়ার ও অস্ত্রশস্ত্র ব্যবহার করত।


title: বিশ্বের ইতিহাস

text: পুরাপ্রস্তর যুগে মানুষেরা পাথরে নির্মিত অস্ত্র, সরঞ্জাম ও উপকরণ ব্যবহার করা শুরু করে। এসময় তারা প্রকৃতিতে পশু শিকার করত এবং খাদ্য সংগ্রহ করত। তারা পাহাড় কেটে গুহাতে বাস করত এবং গুহার দেওয়ালে অনেক সময় তাদের শিকারকাহিনীর চিত্র এঁকে রাখত; অনেক সময় ধর্মীয় কারণেও তারা গুহাচিত্র আঁকত। ধারণা করা হয় এই যুগেই মানব ইতিহাসে বিজ্ঞান, শিল্পকলা ও ধর্মের উৎপত্তি ঘটে।


title: বিশ্বের ইতিহাস

text: নব্যপ্রস্তর যুগে খামার পশুপালন ও কৃষিকাজের উদ্ভব ঘটে। এর আগে মানুষ খাবারের জন্য বন্য শস্যদানার ভান্ডারের উপর নির্ভরশীল ছিল। কিন্তু প্রতিকূল শুষ্ক আবহাওয়ার সময় এগুলি খাবারের অযোগ্য হয়ে পড়ত। তাই মানুষেরা শস্যদানাগুলিকে আবার পুনরুজ্জীবনের চেষ্টা চালাতো এবং এভাবে ধীরে ধীরে কৃষিকাজের জন্ম হয়। পশুপালন ও কৃষিকাজের উদ্ভব ছিল মানব ইতিহাসের একটি বৈপ্লবিক ঘটনা। এর ফলে খাদ্য সংগ্রহ ও উৎপাদনের ক্ষেত্রে মানুষের কর্মকাণ্ড ও আচরণে স্থায়ী পরিবর্তন আসে। তবে এই বিপ্লব সহসা একবারের জন্য ঘটেনি। প্রায় কয়েক হাজার বছর ধরে বিভিন্ন মানব বসতিতে বিভিন্ন সময়ে এরকম একাধিক কৃষি বিপ্লব ঘটেছিল।


title: বিশ্বের ইতিহাস

text: কৃষিকাজ ও খামারে পশুপালনের মাধ্যমে খাদ্য উৎপাদন ব্যবস্থায় পরিবর্তনের সাথে সাথে সমাজব্যবস্থাতেও পরিবর্তন আসে। কৃষিকাজের কারণে অনেক মানুষ এক জায়গায় বাস করা শুরু করে। খাদ্য উৎপাদন বৃদ্ধি এবং খাদ্য নিরাপত্তা বৃদ্ধির কারণে জনসংখ্যাও বৃদ্ধি পায়। এভাবে ধীরে ধীরে পৃথিবীর বিভিন্ন স্থানে একাধিক মানবসভ্যতার পত্তন হয়। শ্রমবিভাজন এবং সরকারের আবির্ভাব ছিল এই সভ্যতাগুলির অন্যতম দুই বৈশিষ্ট্য। জেরিকো ও চাতাল হুইউক এরকম দুইটি সভ্যতার উদাহরণ। অনেকে ধারণা করেন কৃষিভিত্তিক সভ্যতার মাধ্যমে মানবসমাজে পুরুষতান্ত্রিকতার জন্ম হয়। এর আগে পুরাপ্রস্তর যুগে পুরুষেরা শিকার করত এবং নারীরা খাদ্য সংগ্রহ করত, ফলে তাদের মধ্যে পরিস্কার শ্রমবিভাজন ছিল এবং কেউই কারও চেয়ে বেশি গুরুত্বপূর্ণ ছিল না। কিন্তু কৃষিভিত্তিক সমাজে পুরুষেরাই কৃষিকাজ করত এবং নারীদেরকে গৃহস্থালি কাজে সীমিত করে রাখা হয়; ফলে সমাজে নারীর মর্যাদার অবনতি ঘটে।


title: বিশ্বের ইতিহাস

text: নব্য প্রস্তরযুগের শেষ পর্বে এসে ধাতু বিশেষ করে তামা এবং লোহার সরঞ্জাম তৈরি করা শুরু হয়। কিন্তু এগুলি পাথরের তুলনায় নরম ও বেশি ভঙ্গুর ছিল তখনও প্রস্তরনির্মিত সরঞ্জামের কদর কমে যায়নি।


title: বিশ্বের ইতিহাস

text: তাইগ্রিস ও ইউফ্রেতিস নদীর মধ্যবর্তী উর্বর অববাহিকাতে (যা বর্তমানে ইরাক নামে পরিচিত) বিশ্বের সবচেয়ে প্রাচীন সভ্যতাগুলির একটি গড়ে উঠেছিল। এই জায়গাটি পরবর্তীতে মেসোপটেমিয়া নামে পরিচিতি লাভ করে, যার অর্থ “দুই নদীর মধ্যবর্তী ভূমি”। খ্রিস্টপূর্ব ৫০০০ অব্দে সুমেরীয়রা দক্ষিণ মেসোপটেমিয়াতে বসতি স্থাপন করে।


title: বিশ্বের ইতিহাস

text: সুমেরীয়রা সোনা এবং রূপা দিয়ে এবং দামী পাথর দিয়ে বাহারী গহনা বানাতে পারত। এছাড়াও কুটিরশিল্পী ও মিস্ত্রীরা আসবাবপত্র, পানীয়পাত্র এবং বাদ্যযন্ত্র বানাত। উর শহরের রাজকীয় সমাধি খনন করে এইসব ধনসম্পদের দেখা পাওয়া গেছে।


title: বিশ্বের ইতিহাস

text: খ্রিস্টপূর্ব ২১০০ সালে উর শহরে রাজা উর-নাম্মু এক বিশাল জিগারুট বা ধাপবিশিষ্ট বিশালাকার মন্দির নির্মাণ করেন। কাদামাটির ইটে তৈরি পুরাতন মন্দিরগুলি ধ্বংস হয়ে গেলে সেগুলির উপরে নতুন মন্দিরগুলি নির্মাণ করা হত, ফলে ধীরে ধীরে মন্দিরের উচ্চতা বাড়তেই থাকত।


title: বিশ্বের ইতিহাস

text:
মেসোপটেমিয়ার উর্বর ভূমি শস্য উৎপাদনের জন্য খুবই অনুকূল ছিল। কৃষকেরা শীঘ্রই সেচকাজের জন্য খাল খনন করতে শিখে এবং এভাবে নদী থেকে তাদের জমিতে পানির সরবরাহ নিশ্চিত করে। খাদ্যের উৎপাদন বাড়তে শুরু করলে জনসংখ্যাও বৃদ্ধি পেতে শুরু করে এবং খ্রিস্টপূর্ব ৩৫০০ অব্দ নাগাদ কিছু কিছু গ্রাম বড় হয়ে উদীয়মান শহরে পরিণত হয়। এদের মধ্যে উর এবং উরুক শহর দুইটি প্রথমে বড় নগরে এবং শেষে স্বাধীন নগর-রাষ্ট্রে পরিণত হয়।
শহরগুলি শাসন করতেন বয়স্কদের সমিতিরা। এই সমিতিগুলি যুদ্ধের সময় সেনাবাহিনীকে নেতৃত্ব দেওয়ার জন্য লুগাল বা সামরিক শাসকদের কাজে নিয়োগ দান করতেন। প্রতিদ্বন্দ্বী নগরগুলির মধ্যে যুদ্ধের আবির্ভাব বেড়ে গেলে লুগালদের প্রতিপত্তি বেড়ে যায়। খ্রিস্টপূর্ব ২৯০০ অব্দ থেকে লুগালরা রাজার ভূমিকা পালন করতে থাকেন। তারা সারা জীবন দেশ শাসন করতেন।


title: বিশ্বের ইতিহাস

text: প্রতিটি শহরের কেন্দ্রে একটি মন্দির দাঁড়িয়ে থাকত। সেই মন্দিরে শহরের পৃষ্ঠপোষক দেবতা বা দেবীর উদ্দেশ্যে প্রার্থনা করা হত। সুমেরীয়রা বিশ্বাস করত দেবদেবীরা প্রকৃতি ও প্রাত্যহিক জীবনের সমস্ত দিক নিয়ন্ত্রণ করে। তাই তারা প্রতিদিন দেবদেবীদেরকে খুশি রাখার জন্য কিছু না কিছু উৎসর্গ করত, নইলে তারা নাখোশ হয়ে শাস্তি হিসেবে যুদ্ধ, বন্যা বা রোগব্যাধি পাঠাতে পারেন।


title: বিশ্বের ইতিহাস

text: সুমেরীয়রা দক্ষ গণিতবিদ ছিল। তাদের দুইটি গণনা করার পদ্ধতি ছিল। একটি ছিল দশমিক পদ্ধতি, যা বর্তমানে ব্যবহার করা হয়। অন্যটি ছিল ষষ্ঠিক বা ৬০ ভিত্তিক সংখ্যা পদ্ধতি। সুমেরীয়রাই সর্বপ্রথম এক ঘন্টাকে ৬০টি মিনিটে ভাগ করে। এছাড়াও তারা একটি পঞ্জিকা, জটিল আইনি ব্যবস্থা উদ্ভাবন করে। খ্রিস্টপূর্ব ৩৫০০ অব্দে সুমেরীয়রা চাকা উদ্ভাবন করে। কুমোরের কাজের জন্য এবং পশুটানা গাড়ির জন্য তারা চাকা ব্যবহার করত। কিন্তু তাদের সবচেয়ে বড় উদ্ভাবন ছিল লিখন পদ্ধতি। খ্রিস্টপূর্ব ৩৫০০ অব্দে সুমেরে লিখন পদ্ধতি উদ্ভাবন করা হয়। মূলত মন্দির ও বাণিজ্যিক কর্মকাণ্ডের লেখ্যপ্রমাণ স্থায়ীভাবে ধরে রাখার জন্য লিখন পদ্ধতি ব্যবহৃত হত। কাদামাটির ফলকে কীলকাকৃতির প্রতীকগুলি উৎকীর্ণ করে শব্দ লেখা হত।


title: বিশ্বের ইতিহাস

text: সুমেরীয়দের সমাজে অনেক পুরাণ ও লোককাহিনী প্রচলিত ছিল। তবে এদের মধ্যে সবচেয়ে বিখ্যাতটি হল রাজা গিলগামেশের মহাকাব্য। গিলগামেশ চিরজীবী হওয়ার গোপনসূত্র আবিষ্কার করতে চেয়েছিলেন। তিনি খবর পান যে সাগরের তলদেশে একটি উদ্ভিদ আছে যা মানুষকে চিরজীবী বানাতে পারে। কিন্তু তিনি গাছটি ব্যবহার করার আগেই একটি সাপ এটি চুরি করে নিয়ে যায়।


title: বিশ্বের ইতিহাস

text: খ্রিস্টপূর্ব ৫০০০ অব্দে সুমেরীয়রা দক্ষিণ মেসোপটেমিয়ার উবাইদ অঞ্চলে চাষবাস ও খামার করা শুরু করে। খ্রিস্টপূর্ব ৪০০০ অব্দে উরুক যুগের শুরু হয়। সুমেরীয়রা ধাতু গলাতে শেখে। তারা তাইগ্রিস ও ইউফ্রেতিস নদীতে পালতোলা নৌকায় চলাচল করা শুরু করে। ৩৫০০ খ্রিস্টপূর্বাব্দে এসে তারা তামা ও রাং (অর্থাৎ টিন) গলিয়ে ব্রোন্‌জ নামক মিশ্রধাতু তৈরির পদ্ধতি আবিষ্কার করে।


title: বিশ্বের ইতিহাস

text:
২৯০০ থেকে ২৪০০ খ্রিস্টপূর্বাব্দ ছিল প্রাথমিক রাজবংশীয় যুগ। প্রধান প্রধান সুমেরীয় শহরগুলিতে রাজারা শাসন করতে শুরু করেন। ২৪০০ থেকে ২১০০ খ্রিস্টপূর্বাব্দ পর্যন্ত সময়ে প্রথমে আক্কাদীয়রা, পরে গুতীয়রা সুমের দখল করে। ২৩০০ খ্রিস্টপূর্বাব্দে আগাদে নামক সুমেরীয় শহর গোটা সুমের অঞ্চল নিয়ন্ত্রণ করত। খ্রিস্টপূর্ব ২১০০ সালে এসে উর শহর শৌর্য ও প্রতিপত্তির শীর্ষে পৌঁছে, এসময় এর রাজা ছিলেন উর-নাম্মু। ২০০০ খ্রিস্টপূর্বাব্দে প্রথম গিলগামেশ মহাকাব্য মুখের ভাষা থেকে লিখে রাখা হয়। এলামীয়রা এসে উর শহর ধ্বংস করে দেয়। সুমেরীয় সভ্যতার পরিসমাপ্তি ঘটে।
সুমেরীয়দের বাড়িঘর সম্ভবত বর্তমানে জলাভূমি আরবদের বাড়ির মত ছিল। এই আরবেরা দক্ষিণ ইরাকের তাইগ্রিস নদীর তীরে বসবাস করে।


title: বিশ্বের ইতিহাস

text: ৫০০০ থেকে ৩১০০ খ্রিস্টপূর্বাব্দ ছিল প্রাচীন মিশরের রাজবংশ-পূর্ব যুগ। খ্রিস্টপূর্ব ৫ হাজার অব্দের দিকে প্রাচীন মিশরে নীল নদের অববাহিকা ছোট ছোট গ্রামের আবির্ভাব ঘটে। সময়ের সাথে সাথে এই ছোট ছোট বসতিগুলি আকারে বড় হওয়া শুরু করে। খ্রিস্টপূর্ব ৪০০০ অব্দের দিকে নীল নদের নৌকাগুলি মানব ইতিহাসে প্রথমবারের মত পাল তুলে চলাচল শুরু করে। এক সময় দুইটি রাজ্য সৃষ্টি হয়। নীল নদের ব-দ্বীপ অঞ্চলে অবস্থিত রাজ্যটি ছিল নিম্ন মিশর। আর নীল নদের অববাহিকাতে অবস্থিত অঞ্চলটি ছিল ঊর্ধ্ব মিশর। ৩২০০ খ্রিস্টপূর্বাব্দের দিকে প্রাথমিক চিত্রলিপি বা হায়ারোগ্লিফ ব্যবহৃত হওয়া শুরু করে। ৩১০০ খ্রিস্টপূর্বাব্দের দিকে ঊর্ধ্ব মিশরের শাসনকর্তা রাজা মেনেস দুই মিশরকে একত্রিত করেন এবং মেমফিস শহরে তার রাজধানী স্থাপন করেন। তিনিই প্রাচীন মিশরের প্রথম রাজবংশটির গোড়াপত্তন করেন। আনু. ৩১০০ থেকে ২৬৮৬ খ্রিস্টপূর্বাব্দ পর্যন্ত “অতিপ্রাচীন” পর্বে দুইটি রাজবংশ প্রাচীন মিশরকে শাসন করে। আনু. ২৬৮৬ থেকে ২১৫০ খ্রিস্টপূর্বাব্দ পর্যন্ত “প্রাচীন” পর্বে ৩য় থেকে ৬ষ্ঠ রাজবংশগুলি মিশর শাসন করে; এসময় প্রথম পিরামিডগুলি নির্মাণ করা হয়। আনু. ২৫৮৯ থেকে ২৫৬৬ খ্রিস্টপূর্বাব্দ ছিল ৪র্থ রাজবংশের রাজা খুফুর শাসনামল। তার আমলেই আনু. ২৫৮০ খ্রিস্টপূর্বাব্দে গিজাতে স্ফিংক্স এবং বিশাল পিরামিডটির (খুফুর সমাধি হিসেবে) নির্মাণকাজ শেষ হয় (এর আগে ২৬০০ খ্রিস্টপূর্বাব্দে পিরামিডের নির্মাণকাজ শুরু হয়েছিল)।


title: বিশ্বের ইতিহাস

text: পিরামিডগুলি কীভাবে নির্মাণ করা হয়েছিল, তা সঠিক করে কেউ জানে না। ধারণা করা হয় পাথরের বিশাল বিশাল খন্ড, যেগুলি একেকটি হয়ত ১ টনের মত ওজন ছিল, সেগুলিকে শ্রমিকদের দল কাঠের স্লেজগাড়িতে করে নির্মাণস্থলে টেনে নিয়ে আসত। তারপরে এগুলিকে কাদামাটি ও ইটের তৈরি সর্পিলাকৃতির ঘুরন্ত ঢাল বেয়ে উপরে ওঠানো হত। এভাবে স্তরে স্তরে পিরামিডটি তৈরি করা হত। শেষপর্যন্ত পিরামিডের উপরে শীর্ষ পাথরখন্ডটি বসিয়ে সমগ্র কাঠামোটিকে সাদা চুনাপাথরের তৈরি খন্ড দিয়ে ঢেকে দেওয়া হত। এর পরে নির্মাণকাযে সহায়তাকারী ঢালগুলি ভেঙে সরিয়ে ফেলা হত।


title: বিশ্বের ইতিহাস

text: নীল নদ ছিল মিশরের প্রাণ। নদটি না থাকলে প্রাচীন মিশর একটি বন্ধ্যা মরুভূমিতে পরিণত হত। নীল নদ প্রাচীন মিশরীয়দের জন্য কেবল সুপেয় পানির উৎসই ছিল না, কৃষিকাজের জন্য গুরুত্বপূর্ণ সেচের পানির যোগানদাতাও ছিল। গ্রিক ইতিহাসবিদ প্রাচীন মিশরকে “নীলনদের উপহার” নামে বর্ণনা করেন। প্রতি বছর নীল নদে বন্যা হত এবং বন্যার পানিতে দুই তীর প্লাবিত হত। কৃষকদের কাছে বছর তিন ভাগে বা মৌসুমে বিভক্ত ছিল। প্রথমটি ছিল বন্যা মৌসুম, যার স্থায়ীত্ব ছিল জুলাই থেকে নভেম্বর এই পাঁচ মাস; এসময় নীল নদে বন্যা হত। বন্যার সাথে বয়ে আসা উর্বর পলিমাটি নীল নদের দুই তীরে জমা হত। এই উর্বর ভূমিতে কৃষকেরা গম এবং যবের চাষ করত, যা দিয়ে তারা রুটি ও মদ বানাত। এছাড়াও তারা শণের তৈরি কাপড় বানানোর জন্য শণগাছের চাষ করত। ডিসেম্বর থেকে মার্চ ছিল চাষাবাদের মৌসুম আর মার্চ থেকে জুলাই ছিল ফসল ওঠানোর মৌসুম। এছাড়া তার ফলমূল শাকসব্জির চাষাবাদ ও গরু-ছাগল-ভেড়া পালন করত। যখন বন্যার কারণে কৃষিকাজ ও খামারের কাজ করা সম্ভবপর হত না, তখন কৃষকদের রাজকীয় নির্মাণকাজে অংশ নিতে পাঠানো হত।


title: বিশ্বের ইতিহাস

text: মিশরের প্রধান পরিবহন মাধ্যম ছিল নৌকা। মাছ ধরা, শিকার, মালামাল ও যাত্রী পরিবহন ইত্যাদির কাজে নৌকা ব্যবহার করা হত। যখন রাজারা মারা যেতেন, তাদের মরদেহ বড় নৌকাতে করে সমাধিতে নিয়ে যাওয়া হত। আনু. ২৫০০ খ্রিস্টপূর্বাব্দের দিকে মিশরীয় অভিযাত্রী হারকুফ নীল নদ ধরে পালতোলা নৌকা করে দক্ষিণ দিকে অগ্রসর হন।


title: বিশ্বের ইতিহাস

text: প্রাচীন মিশরের রাজারা ছিলেন দেশটির সবচেয়ে ক্ষমতাধর ব্যক্তি। রাজাকে দেবতা হোরুস হিসেবে উপাসনা করা হত। ১৫৫৪ খ্রিস্টপূর্বাব্দ থেকে রাজাকে “ফারাও” উপাধি প্রদান করা হয়। ফারাও শব্দটি মিশরীয় শব্দগুচ্ছ “পের আ” থেকে এসেছে যার অর্থ “মহান বাসস্থান”। রাজাকে সহায়তা করার জন্য দুইজন প্রধান মন্ত্রী ছিল, যাদের কাজ ছিল দেশ শাসন করা ও কর আদায় করা। এছাড়াও রাজকোষ, রাজকীয় নির্মাণকাজ (পিরামিড ও সমাধি নির্মাণ), শস্যাগার, গবাদিপশুপালন ও বৈদেশিক সম্পর্ক সংক্রান্ত বিভিন্ন মন্ত্রণালয় ছিল। মিশরের জনজীবনের সমস্ত দিক ফারাওয়ের নিয়ন্ত্রণাধীন ছিল।


title: বিশ্বের ইতিহাস

text: আনু. ২২৪৬ থেকে ২১৫০ খ্রিস্টপূর্বাব্দ ছিল ৬ষ্ঠ রাজবংশের ২য় পেপির শাসনামল; তিনিই সবচেয়ে দীর্ঘ সময় ধরে মিশর শাসন করেন। আনু. ২১৫০ থেকে ২০৪০ খ্রিস্টপূর্বাব্দ পর্যন্ত “অন্তর্বর্তীকালীন” পর্বে ৭ম থেকে ১০ম রাজবংশগুলি মিশর শাসন করে। আনু. ২০৪০ থেকে ১৬৪০ খ্রিস্টপূর্বাব্দ পর্যন্ত যুগকে বলা হয় “মধ্যবর্তী রাজ্য”। এসময় ১১শ থেকে ১৩শ রাজবংশগুলি শাসন করে; রাজা ২য় মেনতুহোতেপ মিশরকে একতাবদ্ধ করেন ও সুশাসন প্রতিষ্ঠা করেন। আনু. ১৬৪০ থেকে ১৫৫২ খ্রিস্টপূর্বাব্দ পর্যন্ত পর্বটি ছিল “দ্বিতীয় অন্তর্বর্তীকালীন” পর্ব; ১৪শ থেকে ১৭শ রাজবংশগুলি এসময় মিশর শাসন করে। এ পর্বের শেষে এশিয়া থেকে আগত হিকসোস জাতির লোকেরা মিশর আক্রমণ করে।


title: বিশ্বের ইতিহাস

text: আনু. ১৫৫২ থেকে ১০৮৫ খ্রিস্টপূর্বাব্দ পর্যন্ত ছিল “নতুন রাজ্য”; ১৮শ থেকে ২০শ রাজবংশগুলি এসময় শাসন করে। আনু. ১৪৭৯ থেকে ১৪২৫ খ্রিস্টপূর্বাব্দ পর্যন্ত রাজা ৩য় তুথমোসিস মিশর শাসন করেন। তার আমলে মিশরীয় সাম্রাজ্য শৌর্যের শিখরে পৌঁছায়। আনু. ১৩৬৪ থেকে ১৩৪৭ খ্রিস্টপূর্বাব্দ পর্যন্ত রাজা আখেনাতেন মিশর শাসন করেন। তার প্রধান স্ত্রী ছিলেন রাণী নেফারতিতি। আখেনাতের ও নেফারতিতির ছয়টি কন্যাসন্তান ছিল। এদের মধ্যে একজন কন্যা রাজা তুতানখামুনকে বিয়ে করেন। তুতানখামুন আনু ১৩৪৭ থেকে ১৩৩৭ খ্রিস্টপূর্বাব্দ পর্যন্ত মিশরের শাসক ছিলেন। আনু ১২৮৯ থেকে ১২২৪ খ্রিপূর্বাব্দ পর্যন্ত রাজা ২য় রামসেস ছিলেন সাম্রাজ্যটির শাসনকর্তা।


title: বিশ্বের ইতিহাস

text: আনু ১০৮৫ থেকে ৬৬৪ খ্রিস্টপূর্বাব্দ ছিল তৃতীয় অন্তর্বর্তীকালীন পর্ব। এসময় ২১তম থেকে ২৫তম রাজবংশগুলি মিশর পরিচালনা করে। আনু ৬৬৪ থেকে ৩৩২ খ্রিস্টপূর্বাব্দ ছিল প্রাচীন মিশরের ইতিহাসের শেষ পর্ব; ২৬তম থেকে ৩০তম রাজবংশগুলি এসময় মিশর শাসন করেন। এর মধ্যে আনু ৫২৫ থেকে ৪০৪ খ্রিস্টপূর্বাব্দ পর্যন্ত পারস্য থেকে আগত পারসিকেরা ২৭তম রাজবংশ হিসেবে মিশর শাসন করেছিল।


title: বিশ্বের ইতিহাস

text: আনু খ্রিস্টপূর্ব ৩৩২ সালে গ্রিক বংশোদ্ভূত মহান আলেকজান্ডার মিশরের নিয়ন্ত্রণ হাতে নেন। আনু ৩৩১ খ্রিস্টপূর্বাব্দে তিনি আলেকজান্দ্রিয়া শহর পত্তন করেন। আনু ৩২৩ থেকে ৩০ খ্রিস্টপূর্বাব্দ পর্যন্ত টলেমি রাজবংশগুলি মিশর শাসন করেন। রাণী ক্লিওপেট্রা খ্রিস্টপূর্বাব্দে আত্মহত্যা করলে মিশরের শেষ রাজবংশের পতন ঘটে এবং মিশর রোমান সাম্রাজ্যের একটি প্রদেশে পরিণত হয়।


title: বিশ্বের ইতিহাস

text: খ্রিস্টপূর্ব ৩০০০ অব্দের দিকে ভারতীয় উপমহাদেশের সিন্ধু নদের অববাহিকায় (বর্তমান পাকিস্তান) এক বিশাল সভ্যতা গড়ে ওঠে। ২৫০০ খ্রিস্টপূর্বাব্দ নাগাদ এটি সমৃদ্ধির শীর্ষে পৌঁছে।


title: বিশ্বের ইতিহাস

text: সিন্ধু অববাহিকার সভ্যতাটি সুমের বা মিশরীয় সভ্যতার চেয়ে আকারে বড় ছিল। এখানে লোকেরা কৃষিকাজ, খামার ও পশুপালনে রত ছিল। এতে দুইটি বৃহৎ নগরী ছিল যাদের নাম ছিল হরপ্পা ও মহেঞ্জোদাড়ো। প্রতিটি নগরে ৪০ হাজারের মত লোক বাস করত। মহেঞ্জোদারোর সড়কগুলি চতর্ভুজাকৃতি ছকের মত সাজানো ছিল এবং প্রতিটি বাসাবাড়ি থেকে নালার মাধ্যমে পয়ঃনিষ্কাশনের সুন্দর ব্যবস্থা ছিল। পাহাড় বা টিলার উপরে নগরভবন ছিল এবং ধর্মীয় আচার-অনুষ্ঠান পালনের জন্য বিশাল স্নানাগার ছিল।


title: বিশ্বের ইতিহাস

text: সিন্ধু সভ্যতাতে ব্যবসার জন্য একটি অত্যন্ত পরিকল্পিত ব্যবস্থা ছিল। নদীর উর্বর অববাহিকায় উৎপাদিত শস্য ও অন্যান্য কৃষিজাত দ্রব্য দিয়ে বণিকেরা বাণিজ্য চালাত। এছাড়া হস্তশিল্পে নির্মিত বস্তু, গয়না, দামী পাথর এবং বস্ত্রের ব্যবসা চলত। মেসোপটেমিয়ার সাথেও এই সভ্যতার আন্তর্জাতিক বাণিজ্য ছিল। কিন্তু ২০০০ খ্রিস্টপূর্বাব্দ থেকে এই শক্তিশালী সভ্যতাটির ধীরে ধীরে অবক্ষয় হতে থাকে। ধারণা করা হয় হয়ত ব্যাপক বন্যায় শস্যের ক্ষতি হয়েছিল। কিংবা সিন্ধু নদের গতিপথ পরিবর্তন হয়ে গিয়েছিল বলে পূর্বের উর্বর জমিগুলি শুকিয়ে অনাবাদী হয়ে পড়ে। আরেকটি তত্ত্ব অনুসারে অতিরিক্ত পশুচারণের ফলে জমি শুষ্ক হয়ে পড়ে এবং এগুলিতে আর ফসল ফলানো সম্ভব ছিল না।


title: বিশ্বের ইতিহাস

text: ১৫০০ খ্রিস্টপূর্বাব্দের দিকে পশ্চিম এশিয়া থেকে ইন্দো-ইউরোপীয় জাতির লোকেরা, যারা আর্য নামে বেশি পরিচিত, সিন্ধু অঞ্চলটিতে আগমন করে। তাদের ধর্মীয় বিশ্বাসের সিন্ধু সভ্যতার নগরগুলিতে প্রচলিত ধর্মগুলির মিশ্রণ ঘটে এবং এটি হিন্দুধর্মের ভিত্তি গড়ে দেয়।


title: বিশ্বের ইতিহাস

text: চীনের সবচেয়ে প্রাচীন সভ্যতাগুলি ছাং চিয়াং, শি চিয়াং এবং হুয়াং হো নামের তিনটি নদীর অববাহিকাতে গড়ে উঠেছিল। কৃষকেরা নদীর পানি ব্যবহার করে জমিতে সেচ দিত। কিন্তু অনেক সময় বন্যারও শিকার হত। ২২০৫ খ্রিস্টপূর্বাব্দ থেকে ধারাবাহিকভাবে অনেকগুলি রাজবংশ চীন শাসন করেন। এর মধ্যে প্রথম যে রাজবংশটি সম্পর্কে বিশেষজ্ঞরা ভাল তথ্যপ্রমাণ যোগাড় করতে পেরেছেন, সেটি হল শাং রাজবংশ। এই রাজবংশটি ১৭৬৬ খ্রিস্টপূর্বাব্দে শুরু হয় এবং তারা প্রায় সাতশত বছরেরও বেশি সময় ধরে চীন শাসন করে।


title: বিশ্বের ইতিহাস

text:
শাং রাজবংশের সময় প্রাচীন চীনা অক্ষরগুলির উদ্ভব ঘটে। এগুলি দেববৈদ্যদের অস্থির (ষাঁড়ের স্কন্ধাস্থি বা কচ্ছপের খোলের সমতল অংশ) উপরে লেখা হত। এগুলি প্রথমদিকে প্রকৃতির বিভিন্ন ঘটনা বা বস্তুর প্রতীকী চিত্ররূপ ছিল। তবে ধীরে ধীরে এগুলি আরও বিমূর্ত রূপ ধারণ করে।
১০২৭ খ্রিস্টপূর্বাব্দে চৌ রাজবংশ ক্ষমতায় আসে। চৌ রাজারা ২৫৬ খ্রিস্টপূর্বাব্দ পর্যন্ত শাসন করেন। এসময় চৌ রাজ্যগঠনকারী প্রতিদ্বন্দ্বী উপরাজ্যগুলি নিজেদের মধ্যে অনেকগুলি যুদ্ধে অবতীর্ণ হয়। কিন্তু এই সময়েই চীনের অর্থনীতিতে অনেক প্রবৃদ্ধি ঘটে। চীনের রেশম কাপড়, জেড পাথর ও সুক্ষ্ম চিনামাটির তৈজসপত্র বিদেশে রপ্তানি হত।


title: বিশ্বের ইতিহাস

text: ৫৫১ খ্রিস্টপূর্বাব্দে চীনের মহান শিক্ষক ও দার্শনিক কনফুসিয়াসের জন্ম হয়। যুদ্ধবিগ্রহের মধ্যে জন্ম হলেও তিনি কীভাবে শান্তিতে বসবাস করতে হয়, সে ব্যাপারে সারাজীবন জনসাধারণকে শিক্ষা দিয়ে যান। তাঁর রেখে যাওয়া পাঠগুলি বিংশ শতাব্দীর শেষভাগ পর্যন্তও চীনের সরকারী চাকুরির প্রবেশিকা পরীক্ষার পাঠ্যসূচীর ভিত্তি ছিল।


title: বিশ্বের ইতিহাস

text: ৪৮১ থেকে ২২১ খ্রিস্টপূর্বাব্দ পর্যন্ত চীনের ছোট রাজ্যগুলি একে অপরের সাথে প্রায় ২৫০ বছর ধরে গৃহযুদ্ধে লিপ্ত ছিল। ধীরে ধীরে উত্তর-পশ্চিম থেকে ছিন নামের একটি যুদ্ধবাজ রাজবংশ আগমন করে এবং সমস্ত চীনদেশকে একতাবদ্ধ করে একটি বিশাল সাম্রাজ্যে পরিণত করে। এই ছিন রাজবংশের নামেই বর্তমানে দেশটির নাম হয়েছে চীন। একীকৃত চীনের প্রথম সম্রাট ছিলেন শি হুয়াংতি। তিনি চীনের সরকারব্যবস্থার গঠন পরিবর্তন করেন এবং মুদ্রা, ওজন ও অন্যান্য পরিমাপের এককগুলিকে আদর্শ মানে আনয়ন করেন। তাঁর আমলের আগে চীনের বিভিন্ন অঞ্চলের মুদ্রাগুলি ছিল তামার তৈরি এবং বিভিন্ন সরঞ্জামের মত আকৃতিবিশিষ্ট। শি হুয়াংতির নির্দেশে সমস্ত মুদ্রাকে বৃত্তাকৃতি দান করা হয় এবং তাদের প্রতিটির মাঝখানে একটি ছিদ্র রাখা হয় যাতে সুতার মাধ্যমে এগুলিকে একত্রে বহন করা সম্ভব হয়। দেশের বিভিন্ন অংশের সাথে সংযোগস্থাপনকারী সড়ক ও খালব্যবস্থা নির্মাণ করা হয়।


title: বিশ্বের ইতিহাস

text: চীনের উত্তরের শত্রুভাবাপন্ন হুন জাতির লোকদের আক্রমণ প্রতিরোধের লক্ষ্যে উত্তর সীমান্ত জুড়ে চীনের মহাপ্রাচীর নির্মাণ করা হয়। ২১৪ থেকে ২০৪ খ্রিস্টপূর্বাব্দ পর্যন্ত ১০ বছর ধরে প্রাচীরটি নির্মাণ করা হয়। প্রাচীরটি প্রায় ২২৫০ কিলোমিটার দীর্ঘ এবং ৯ মিটার উচ্চতাবিশিষ্ট ছিল। এটি এতটাই প্রশস্ত ছিল যে ঘোড়ায় টানা রথ এর উপর দিয়ে চলতে পারত। হাজার হাজার কৃষক ও শাস্তিপ্রাপ্ত অপরাধী প্রাচীরটির নির্মাণকাজে অংশ নেয়। তারা কপিকল ও বাঁশের কাঠামো ব্যবহার করে চারপাশের অঞ্চল থেকে মাটি উত্তোলন করে সেটিকে চাপ দিয়ে শক্ত কাদামাটির খণ্ড বানাতো এবং এভাবে প্রাচীরের উচ্চতা বৃদ্ধি করত। সবশেষে শক্ত কাদামাটির উপরে কাঁকরের স্তর বিছিয়ে দেওয়া হত। সৈনিকেরা শ্রমিকদের উপর নজরদারি করত। কাজে কোন গাফিলতি বা মানের অবনতি ঘটলে সাথে সাথে সংশ্লিষ্ট শ্রমিকদেরকে মেরে ফেলা হত। প্রাচীরের উপরে খানিক পর পর পর্যবেক্ষণ কেন্দ্র বসানো থাকত যাতে সৈন্যরা শত্রুদের থেকে সুরক্ষিত থাকে।


title: বিশ্বের ইতিহাস

text: শি হুয়াংতি ছিলেন একজন প্রখর বুদ্ধিসম্পন্ন রাজনীতিবিদ ও সমরনেতা। কিন্তু তিনি নির্মমও ছিলেন। তার ধ্যানধারণার সাথে পণ্ডিত বা বিশেষজ্ঞদের অমত হলে তিনি তাদেরকে হত্যা করে ফেলতেন। ২১২ খ্রিস্টপূর্বাব্দে তিনি ভিন্ন মতাবলম্বী সমস্ত বই পুড়িয়ে ফেলেন। ২১০ খ্রিস্টপূর্বাব্দে শি হুয়াংতির মৃত্যু ঘটে এবং তার মাত্র ৪ বছর পরে ২০৬ খ্রিস্টপূর্বাব্দে ছিন রাজবংশের পতন ঘটে। এরপর হান রাজবংশ ৯ খ্রিস্টাব্দ পর্যন্ত চীন শাসন করেছিল।


title: বিশ্বের ইতিহাস

text: ভূগর্ভে শিং হুয়াংতির একটি বিশালাকার সমাধি আবিষ্কৃত হয়েছে। তাঁকে পরজগতের জন্য সমস্ত উপকরণসহ সমাধিস্থ করা হয়েছিল। এর মধ্যে সবচেয়ে চমকপ্রদ হল পোড়া কাদামাটি দিয়ে নির্মিত বাস্তব আকারের ১০ হাজার চীনা সৈন্যের একটি বাহিনী।


title: বিশ্বের ইতিহাস

text: পারসিক যুদ্ধগুলির পরে যে বিশৃঙ্খলার সৃষ্টি হয়, সেখান থেকে ম্যাসিডোনিয়া গ্রিসের কর্তৃত্বময় শক্তি হিসেবে আবির্ভূত হয়। আলেকজান্ডার ছিলেন এই রাজ্যের তরুণ রাজা। তিনি গ্রিক সেনাবাহিনীকে নেতৃত্ব দিয়ে আবার পারস্য আক্রমণ করেন এবং পারস্যসহ বিপুল আয়তনের ভূখন্ড জয় করেন। পারসিকরা বর্তমান ইরান অঞ্চলটিতে বাস করত। তাদের সাম্রাজ্য পূর্বে ভারতের প্রান্তসীমা থেকে পশ্চিমে বর্তমান তুরস্ক অঞ্চল পর্যন্ত বিস্তৃত ছিল। পারস্যের মহান সব রাজা, যেমন মহান কুরুশ, বিশাল ও দক্ষ সেনাবাহিনীর নিয়ন্ত্রণে ছিলেন। ৫৪৯ খ্রিস্টপূর্বাব্দে মহান কুরুশ লিডিয়া দখল করেন। ৫৩৯ খ্রিস্টপূর্বাব্দে পারসিকরা ব্যাবিলন তাদের নিয়ন্ত্রণে আনে। ৫২৬ খ্রিস্টপূর্বাব্দে পারস্যের রাজা কাম্বুজিয়া মিশর জয় করেন। ৫২১ থেকে ৪৮৬ খ্রিস্টপূর্বাব্দে পর্যন্ত ১ম দরিয়ুশ পারস্যের রাজা ছিলেন। তাঁকে “রাজাদের রাজা” বলা হত। তিনি সাম্রাজ্যের ভেতর দিয়ে বার্তা দ্রুত পাঠানোর জন্য সুন্দর সড়কব্যবস্থা তৈরি করেছিলেন। তিনি তারা সাম্রাজ্যকে সাত্রাপি নামক অনেকগুলি প্রদেশে বিভক্ত করেছিলেন। তিনি পর্সা বা পার্সেপোলিস নামের অসাধারণ সুন্দর রাজধানী শহর নির্মাণ করেন, যা বর্তমান যুগের ইরানের শিরাজ শহরের কাছে অবস্থিত। ৪৯৯ খ্রিস্টপূর্বাব্দ থেকে পারস্যের সাথে গ্রিকদের চরম শত্রুতা শুরু হয়। প্রথমে রাজা দরিয়ুশ এবং পরবর্তীতে রাজা ক্ষিয়র্শা গ্রিস দখলের চেষ্টা করে ব্যর্থ হন। ৪৮০ খ্রিস্টপূর্বাব্দে পারস্য তার বিশাল নৌবহর নিয়ে গ্রিস আক্রমণ করলেও সালামিসের যুদ্ধে তারা পরাজিত হয়।


title: বিশ্বের ইতিহাস

text: এরপরে শক্তির ভারসাম্য গ্রিসের দিকে হেলে পড়ে। ৩৩৮ খ্রিস্টপূর্বাব্দে ম্যাসিডোনিয়ার যুদ্ধবাজ রাজা ২য় ফিলিপ কায়েরোনেয়ার যুদ্ধে বিজয়ী হলে সমগ্র গ্রিস তাঁর নিয়ন্ত্রণে আসে। ৩৩৬ খ্রিস্টপূর্বাব্দে ফিলিপকে হত্যা করা হলে তাঁর পুত্র আলেকজান্ডার মাত্র ২০ বছর বয়সে (জন্ম ৩৫৬ খ্রিপূ.) ক্ষমতায় আরোহণ করেন। কিন্তু এর পর মাত্র ১৩ বছরের মধ্যে আলেকজান্ডার প্রাচীন বিশ্বের বৃহত্তম সাম্রাজ্যটি দখল করতে সক্ষম হন। একই সাথে তিনি বহু দূরে গ্রিক ও পারসিক সংস্কৃতি ছড়িয়ে দেন। ৩৩৪ খ্রিস্টপূর্বাব্দে আলেকজান্ডার তার সেনাবাহিনী নিয়ে পারস্য আক্রমণ করেন। তিনি শুধু পারসিকদের রাজ্য দখলই করতে চাননি, গ্রিক রাজকোষের অভাবও মোচন করতে চেয়েছিলেন। ৩৩৩ খ্রিস্টপূর্বাব্দে তিনি পারস্যের রাজা ৩য় দারিউসের বিশাল সেনাবাহিনীকে ইস্‌সুসের যুদ্ধে পরাজিত করেন। ৩৩২ খ্রিস্টপূর্বাব্দে আলেকজান্ডার মিশর দখল করেন। ৩৩১ খ্রিস্টপূর্বাব্দ নাগাদ গাউগামেলার যুদ্ধে পারসিকদের শেষবারের মত পরাজিত করে সমগ্র পারস্য সাম্রাজ্য অধিকারে নিয়ে এর রাজায় পরিণত হন। পারসিকদের তীরন্দাজ ও ঘোড়সওয়ারী যোদ্ধারা খুবই দক্ষ হলেও আলেকজান্ডারের রণকৌশলের কারণে তারা পরাজিত হয়। আলেকজান্ডার পারস্যের রাজধানী পার্সেপোলিস দখল করার পর এর অসাধারণ রাজপ্রাসাদটি ধূলায় মিশিয়ে দেন। তবে ক্ষমতায় আসার পর তিনি গ্রিক ও পারসিক জাতিদের মধ্যে বন্ধন সুদৃঢ় করতে তাঁর সরকার ও মন্ত্রীসভায় পারসিকদের জায়গা দেন। তিনি পারসিক পোশাক পরিধান শুরু করেন এবং রোখসানা নামের একজন পারসিক রাজকন্যাকে বিয়ে করেন। এর পর তিনি ভারত দখলের উদ্দেশ্যে পূর্ব দিকে রওনা দেন এবং ৩২৭ খ্রিস্টপূর্বাব্দে ভারতে পৌঁছান। সেখানে ভারতের রাজা পুরুর সাথে হিসাসপেস নদীর তীরের যুদ্ধে পুরুকে পরাজিত করেন। এটিই ছিল তার শেষ সমরাভিযান। তার ক্লান্ত সেনাবাহিনী সামনে অগ্রসর হতে অস্বীকৃতি জানায় এবং আলেকজান্ডার ৩২৪ খ্রিস্টপূর্বাব্দে ব্যাবিলনে ফেরত যেতে বাধ্য হন। সেখানে তিনি হঠাৎ অসুস্থ হয়ে পড়েন এবং ৩২ বছর বয়সেই মৃত্যুবরণ করেন। তাঁর মৃত্যুর পরে শীর্ষস্থানীয় সামরিক নেতাদের মধ্যে তাঁর সাম্রাজ্যটি ভাগ-বাটোয়ারা করে দেওয়া হয়।


title: বিশ্বের ইতিহাস

text: প্রায় ৫০০ বছর ধরে রোমান সাম্রাজ্য ইউরোপ এবং উত্তর আফ্রিকার এক বিশাল এলাকা জুড়ে এক অনন্য জীবনধারার প্রবর্তন করেছিল। কিন্তু ৪৭৬ খ্রিস্টাব্দে সাম্রাজ্যটির পশ্চিম অর্ধাংশে ধ্বস নামে। হানাদার জার্মান গোত্রগুলি সাম্রাজ্যের এই অংশে ছড়িয়ে পড়ে ও দখল করতে শুরু করে। কিন্তু পূর্ব অর্ধাংশে রোমান শাসন সুস্থসবলভাবে অব্যাহত থাকে। এই পূর্বাঞ্চলীয় রোমান সাম্রাজ্যটির আরেক নাম ছিল বাইজেন্টীয় সাম্রাজ্য।


title: বিশ্বের ইতিহাস

text: বাইজেন্টিয়াম ছিল গ্রিকদের প্রতিষ্ঠিত একটি প্রাচীন বন্দর শহর। এটিই বর্তমানে তুরস্কের ইস্তাম্বুল শহর হিসেবে পরিচিত। বাইজেন্টিয়াম ছিল বাইজেন্টীয় বা পূর্ব রোমান সাম্রাজ্যের কেন্দ্রবিন্দু। এই সাম্রাজ্যের প্রথম সম্রাটের নাম ছিল মহান কোনস্তানতিন। তিনিই রোমের প্রথম খ্রিস্টধর্মাবলম্বী সম্রাট ছিলেন। তিনি ৩৩০ সালে রোমান সাম্রাজ্যের রাজধানী রোম থেকে সরিয়ে বাইজেন্টিয়ামে নিয়ে আসেন। তাঁর নামে বাইজেন্টিয়ামের নাম বদলে কোনস্তানতিনোপল রাখা হয়। এটি বাইজেন্টীয় সম্রাটদের রাজধানী এবং পূর্বী খ্রিস্টান গির্জার কেন্দ্রে পরিণত হয়। বাইজেন্টীয় সাম্রাজ্যে গ্রিক ও রোমান শিল্পকলা ও শিক্ষাপদ্ধতিকে সংরক্ষণ করে রাখা হয়। বাইজেন্টীয় গির্জাগুলিতে (যেমন মাত্র ৬ বছরে নির্মিত ও ৫৩৭ খ্রিস্টাব্দে চালু হওয়া হাগিয়া সোফিয়া গির্জাটি) বহু শত রঙিন কাচ বা পাথরের টুকরো দিয়ে নির্মিত সুক্ষ্ম ফ্রেস্কো ও মোজাইক জাতীয় চিত্রকর্ম দেখতে পাওয়া যায়। ৪০৮ খ্রিস্টাব্দে সম্রাট থেওডসিয়ুস কোনস্তানতিনোপলকে রক্ষার জন্য একটি মহাপ্রাচীন নির্মাণ শুরু করেন। ৪৭৬ খ্রিস্টাব্দে রোমকেন্দ্রিক পশ্চিমা রোমান সাম্রাজ্যের পতন ঘটে। ৫০১ খ্রিস্টাব্দে বাইজেন্টীয়দের সাথে পারস্যের ধারাবাহিকভাবে অনেকগুলি যুদ্ধের সূচনা ঘটে। ৫২৭ খ্রিস্টাব্দে সম্রাট ১ম জুস্তিনিয়ান ক্ষমতায় আরোহণ করেন। তিনি ৫৬৫ খ্রিস্টাব্দ পর্যন্ত ক্ষমতায় ছিলেন। জুস্তিনিয়ান ও তার সমরনেতা বেলিসারিয়ুসের অধীনে বাইজেন্টীয় সাম্রাজ্য সমৃদ্ধির শিখরে পৌঁছে। এসময় ইতালি, গ্রিস, তুরস্ক এবং স্পেন, উত্তর আফ্রিকা ও মিশরের অংশবিশেষ এই সাম্রাজ্যের অধীনে ছিল। জুস্তিনিয়ানকে তাঁর ক্ষমতাশালী রাণী থেওদোরা শাসনকর্মে সহায়তা করেন। জুস্তিনিয়ান একটি আইন-সঙ্কলন প্রণয়ন করেন, যার উপর ভিত্তি করে পরবর্তীতে বহু ইউরোপীয় দেশের আইনব্যবস্থা সৃষ্টি করা হয়।


title: বিশ্বের ইতিহাস

text: কোনস্তানতিনোপল একটি ব্যস্ত বন্দর ছিল। এখানে সুদূর স্পেন, চীন ও রাশিয়া থেকে বণিকেরা এসে মিলিত হত। ৫৬৫ খ্রিস্টাব্দে জুস্তিনিয়ানের মৃত্যু ঘটলে বেশ কিছু যুদ্ধে অংশগ্রহণের পরে সাম্রাজ্যটি দুর্বল হয়ে পড়ে। ৬৭৮ খ্রিস্টাব্দে আরবরা কোনস্তানতিনোপল শহরকে অবরোধ করে কিন্তু শেষে পরাজিত হয়। ১০ম শতকে এসে বাইজেন্টীয় সাম্রাজ্যের দ্বিতীয় স্বর্ণযুগ আরম্ভ হয়। বলকান উপদ্বীপ এবং রাশিয়া বাইজেন্টীয় প্রভাব বলয়ের অধীনে আসে। ১০৫৪ সালে কোনস্তানতিনোপলের গির্জা রোমের ক্যাথলিক গির্জা থেকে বিভক্ত হয়ে যায়। ১০৮১ সালে ১ম আলেক্সিয়ুস ক্ষমতায় আসেন এবং সরকারের সংস্কারসাধন করেন। কিন্তু পূর্বদিক থেকে আগত হানাদার গোত্ররা, বিশেষ করে আভার, স্লাভ ও বুলগার জাতির লোকেরা সাম্রাজ্যটির জন্য হুমকির কারণ হয়ে দাঁড়ায়। ১২০০ খ্রিস্টাব্দের দিকে তুর্কি ও বুলগারদের আক্রমণে সাম্রাজ্যটিতে ভাঙন ধরা শুরু করে। ১২০৪ সালে ক্রুসেড বা খ্রিস্টীয় ধর্মযুদ্ধে অংশগ্রহণকারী যোদ্ধারা এসে কোনস্তানতিনোপল শহরটিতে লুটতরাজ করে। ১৩৪১ সালে সাম্রাজ্যের অভ্যন্তরে গৃহযুদ্ধ ছড়িয়ে পড়ে এবং ১৩৫৪ খ্রিস্টাব্দ পর্যন্ত এই যুদ্ধ চলে। শেষ পর্যন্ত ১৪৫৩ সালে তুর্কিরা কোনস্তানতিনোপল পুরোপুরি দখল করলে অবশেষে হাজার বছরেরও বেশিদিন ধরে টিকে থাকা বাইজেন্টীয় সাম্রাজ্যটির পতন ঘটে।


title: বিশ্বের ইতিহাস

text: ১৩শ শতকে মঙ্গোল যোদ্ধাদের বাহিনী এশিয়া ও ইউরোপের বিস্তীর্ণ অঞ্চল জুড়ে ত্রাসের রাজত্ব কায়েম করে। অমানবিক, অসুরীয় নির্মমতার সাথে শত্রুদের কচুকাটা করে তারা বিশ্বের ইতিহাসে বৃহত্তম স্থল সাম্রাজ্য গড়তে সক্ষম হয়।


title: বিশ্বের ইতিহাস

text: মঙ্গোলরা আদিতে উরাল পর্বতমালা থেকে গোবি মরুভূমি পর্যন্ত বিস্তৃত মধ্য এশিয়ার সমভূমিগুলিতে বাস করত। তারা যাযাবরের মত পশুর পাল নিয়ে ঘুরে বেড়াত এবং ইউর্ত নামের অস্থায়ী পশমী তাঁবু খাটিয়ে বসবাস করত। তারা তাদের ভেড়া, ঘোড়া ও ছাগলের পালের জন্য নতুন নতুন তৃণভূমির সন্ধান করত। ষাঁড়ের গাড়িতে করে তাদের পশমী তাঁবুগুলি পরিবহন করত। ঘোড়াগুলি মঙ্গোলদের জীবনযাত্রার অপরিহার্য অংশ ছিল। তারা সবসময় মাদী ঘোড়ার সদ্যদোয়ানো দুধ পান করত। তারা কাঠের কাঠামো থেকে ঝোলানো চামড়ার থলেতে ঘোড়ার দুধ গাঁজিয়ে কুমিস নামের একটি ঝাঁজালো পানীয় বানাত। যুদ্ধবিজয়ের পরে উৎসবে সবাই কুমিস পান করত এবং ঘোড়ার লোম থেকে বানানো তারের বীণা বাজাত।


title: বিশ্বের ইতিহাস

text: মঙ্গোলদের নেতাদেরকে "খান" নামে ডাকা হত। ১২০৬ খ্রিস্টাব্দে তেমুজিন খান নামের মঙ্গোল নেতা সমস্ত মঙ্গোল গোত্রগুলি এক পতাকার নিচে নিয়ে আসেন। তাঁর নাম দেওয়া হয় চেঙ্গিস খান, অর্থাৎ “সবার প্রভু”। সারা জীবন ধরে অসংখ্য সমরাভিযানশেষে চেঙ্গিস খান শেষ পর্যন্ত পূর্বে প্রশান্ত মহাসাগরের উপকূল থেকে পশ্চিমে ইউরোপের দানিউব নদী পর্যন্ত এক সুবিশাল সাম্রাজ্য গঠন করেন, যার মধ্যে বিরাট পারস্য সাম্রাজ্যও ছিল এক অংশমাত্র। ১২১১ সালে চেঙ্গিস খান চীন আক্রমণ করেন এবং ১২১৫ সালের মধ্যে মঙ্গোলদের হাতে চীনের তৎকালীন রাজধানী বেইজিংয়ের পতন ঘটে। ১২১৭ সালে মঙ্গোলরা চীন ও কোরিয়া নিয়ন্ত্রণ করত। কারাকোরুম শহরে (বর্তমানে মঙ্গোলিয়াতে অবস্থিত) তাদের রাজধানী ছিল । ১২১৯ সালে মঙ্গোলরা পশ্চিমদিকে অগ্রসর হয়ে খোয়ারিজম সাম্রাজ্য (পারস্য ও তুরস্ক) আক্রমণ করে। ১২২৪ সালে তারা রাশিয়া, পোল্যান্ড ও হাঙ্গেরি আক্রমণ করে। চেঙ্গিস খান যুদ্ধক্ষেত্রে নির্মম হলেও তার সাম্রাজ্যে শান্তি বজায় রাখেন এবং শক্ত হাতে কিন্তু ন্যায়বিচারের সাথে শাসন করেন। তার সময়ে বাণিজ্যের বিকাশ ঘটে।


title: বিশ্বের ইতিহাস

text: ১২২৭ সালে চেঙ্গিস খানের মৃত্যুর পরেও মঙ্গোলরা আক্রমণ অব্যাহত রাখে। ১২২৯ সালে চেঙ্গিস খানের এক পুত্রসন্তান ওগাদাই খান মঙ্গোলদের নেতা হন। চেঙ্গিস খানের আরেক সন্তান বাতু খান এবং সুবোতাই খানের নেতৃত্বে ১২৩৭ সালে মঙ্গোল বাহিনী উত্তর রাশিয়া দখলের জন্য আক্রমণ করে। তাদের সেনাবাহিনীর নাম ছিল “স্বর্ণালী দঙ্গল”। ইউরোপে মঙ্গোলদের দ্রুতি ও হিংস্রতার কথা ছড়িয়ে পড়লে সেখানকার জনগণ আতঙ্কগ্রস্ত হয়ে পড়ে। প্রতিটি মঙ্গোল সেনা পাঁচটি ঘোড়া নিয়ে চলাচল করত এবং প্রত্যেকে তীরন্দাজি ও বর্শা নিক্ষেপে অত্যন্ত দক্ষ ছিল। ঘোড়সওয়ারী হয়ে তারা কেবল পা দিয়ে ঘোড়াদের নিয়ন্ত্রণ করত, এবং খালি দুই হাত তীর ছোঁড়া বা বর্শা নিক্ষেপের কাজে লাগাত। যুদ্ধের সময় তারা ছিল ক্ষমাহীন, নিষ্ঠুর যোদ্ধা। তারা গোটা শহরের সবাইকে সদলবলে হত্যা করে তাদের সম্পদ লুন্ঠন করে অন্য শহর আক্রমণ করতে যেত। ১২৪১ সালে মঙ্গোলদের নেতা ওগাদাই খানের মৃত্যুর সংবাদ পশ্চিমে এসে পৌঁছালে ইউরোপে অগ্রসরমান মঙ্গোলবাহিনী আবার এশিয়াতে ফেরত যায়, ফলে ইউরোপ পরিত্রাণ পায়।


title: বিশ্বের ইতিহাস

text: ৭ম শতকে আরব উপদ্বীপে নবী হযরত মুহাম্মদের প্রচারিত ধর্ম ইসলাম বিশ্বের ইতিহাসের মোড় ঘুরিয়ে দেয়। মুহাম্মদের অনুসারীরা ধর্মীয় প্রচারণা এবং রাজ্যদখলের মাধ্যমে ইসলাম ধর্মকে বিশ্বের বিভিন্ন অঞ্চলে ছড়িয়ে দেন। ৮ম শতকে এসে মধ্যপ্রাচ্য এবং উত্তর আফ্রিকার অধিকাংশ এলাকাতে মুসলমানরা শাসন করত।


title: বিশ্বের ইতিহাস

text: হযরত মুহাম্মদ আনুমানিক ৫৭০ খ্রিস্টাব্দে আরব উপদ্বীপের মক্কায় জন্মগ্রহণ করেন। মুহাম্মদের আগে আরব গোত্র বা জাতিগুলি ঐক্যবদ্ধ ছিল না। তারা ভিন্ন ভিন্ন দেবদেবী বা শ্বরের উপাসনা করত। মুহাম্মদ ছিলেন মক্কায় বসবাসকারী একজন রাখাল ও ব্যবসায়ী। ৬১০ খ্রিস্টাব্দে ৪০ বছর বয়সে এসে তিনি ফেরেশতা জিব্রাইলের সাক্ষাৎ লাভ করেন এবং অবহিত হন যে তাঁকে আল্লাহ বা ঈশ্বরের নবী তথা বার্তাবাহকের মর্যাদা দেওয়া হয়েছে। এর পর থেকে তিনি এক আল্লাহ বা ঈশ্বরের প্রতি বিশ্বাস আনার ব্যাপারে ধর্মীয় প্রচারণা চালানো শুরু করেন। এই ধর্মের নাম দেওয়া হয় ইসলাম, যার ভাবানুবাদ দাঁড়ায় “(আল্লাহর ইচ্ছার প্রতি) আনুগত্য”।


title: বিশ্বের ইতিহাস

text:
কিন্তু মক্কার অধিবাসীরা হযরত মুহাম্মদের প্রচারণা ও শিক্ষাদীক্ষাতে নারাজ হয়ে তাকে হত্যা করতে চাইলে তিনি ৬২২ খ্রিস্টাব্দে মক্কা পরিত্যাগ করেন এবং দীর্ঘ ভ্রমণ শেষে তৎকালীন ইয়াথরিব বা বর্তমান মদিনা শহরে আগমন করেন। তার এই মদিনামুখী যাত্রা হিজরত নামে সুবিদিত এবং এই ঘটনাটিকে ইসলামী বর্ষপঞ্জিকার ভিত্তি হিসেবে ধরা হয়। মদিনাতে মুহাম্মদ ও তার অনুসারীরা ইসলামের ইতিহাসের প্রথম মসজিদটি নির্মাণ করেন। মুহাম্মদ আল্লাহর কাছ থেকে দৈববাণীগুলি লাভ করতে থাকেন, তার অনুসারীরা এগুলিকে লিপিবদ্ধ করতে থাকে এবং এগুলিকে তাঁর মৃত্যুর পরে আল-কুরআন নামক ধর্মগ্রন্থে সংকলন করা হয়। ৬৩০ খ্রিস্টাব্দেই মুহাম্মদ ও তার অনুসারীরা মক্কা বিজয় করেন এবং ইসলাম গোটা আরব অঞ্চলের প্রধান ধর্মে পরিণত হয়। ৬৩২ খ্রিস্টাব্দে মুহাম্মদের মৃত্যু ঘটলে তাঁর নিকট অনুসারী ও শ্বশুর আবু বকরকে প্রথম খলিফা তথা ইসলামী বিশ্বের প্রধান নেতার মর্যাদা দেওয়া হয়। আরেক অনুসারীর দল মনে করত কেবল মুহাম্মদের বংশধর তথা তাঁর কন্যা ফাতিমার বংশধররাই ইসলামের নেতৃত্বদানের যোগ্য প্রার্থী। এদেরকে শিয়া মতাবলম্বী বলা হয়। অন্যদিকে সুন্নি মতাবলম্বীরা মনে করে যে অন্যরাও মুসলমানদের নেতা হতে পারে। শিয়া-সুন্নিদের মধ্যে এই মতবিভেদ আজও বিদ্যমান।
৬৩৪ খ্রিস্টাব্দে আবু বকরের পরে উমর খলিফা হন। ৬৪৪ খ্রিস্টাব্দের মধ্যে আরবরা সিরিয়া, ফিলিস্তিন এবং পারস্যের সিংহভাগ এলাকা দখল করে নিতে সক্ষম হয়। উমরের পরে ৬৪৪ সালে উমাইয়া-বংশীয় উসমান খলিফা হন। ৬৫৬ খ্রিস্টাব্দে সুন্নী ও শিয়া উভয় দলের নেতা আলি খলিফা হন। ৬৬১ খ্রিস্টাব্দের পর থেকে এই ক্রমবর্ধমান ইসলামী সাম্রাজ্যটি উমাইয়া বংশের শাসকেরা সিরিয়ার দামেস্ক শহর থেকে পরিচালনা করা শুরু করে। মুসলমানদের বাহিনী ইউরোপেও অগ্রসর হয়। ৭৩২ খ্রিস্টাব্দে স্পেনের মুসলমান নেতা আবদ-আল-রহমানের নেতৃত্বে মুসলমানরা ফ্রান্স আক্রমণ করে। কিন্তু শার্ল মার্তেলের নেতৃত্বে ফ্রাংকদের সেনাবাহিনী তাদেরকে রুখে দিতে সক্ষম হয়। ৭৫০ খ্রিস্টাব্দে আবু আল-আব্বাস আব্বাসীয় রাজবংশ প্রতিষ্ঠা করেন। ৭৫৬ সালে উমাইয়া বংশের শেষ শাসনকর্তা দামেস্ক থেকে পালিয়ে স্পেনের কর্দোবায় চলে যান। ৭৬২ খ্রিস্টাব্দে নব্যগঠিত আব্বাসীয় রাজবংশ ইসলামী সাম্রাজ্যের রাজধানী দামেস্ক থেকে সরিয়ে বাগদাদ শহরে নিয়ে আসেন। বাগদাদ ইসলামী বিশ্বের সবচেয়ে সমৃদ্ধশালী এক রাজধানী নগরীতে পরিণত হয়। ৭৮৬ খ্রিস্টাব্দে হারুন আল-রাশিদ বাগদাদের খলিফা হন এবং তাঁর আমলে আব্বাসীয়দের শাসন শৌর্যের শীর্ষে পৌঁছে।


title: বিশ্বের ইতিহাস

text:
১৪৫৩ সালে উসমানীয়দের কোনস্তান্তিনোপোল দখল করে নেওয়ার মাধ্যমে তুর্কি স্বর্ণযুগের সূচনা হয়। উসমানীয় তুর্কিরা পূর্ব ভূমধ্যসাগর এবং মধ্যপ্রাচ্য নিয়ন্ত্রণ করত। তাদের সেনাবাহিনী পশ্চিমে অগ্রসর হয়ে ইউরোপীয়দের জন্য হুমকির কারণ হয়ে দাঁড়িয়েছিল। এছাড়াও উসমানীয়রা পূর্বে তাদের প্রতিদ্বন্দ্বী পারস্যের মুসলমান রাজবংশ সাফাভিদদের বিরুদ্ধে অনেকবার যুদ্ধে লিপ্ত হয়।
কোনস্তান্তিনোপোল দখলের পরে উসমানীয় তুর্কিরা এর নাম বদলে রাখে ইস্তাম্বুল। ইস্তাম্বুল উসমানীয় মুসলমান সাম্রাজ্যের কেন্দ্র ছিল। শৌর্যের শীর্ষে সাম্রাজ্যটি সমগ্র পূর্ব ভূমধ্যসাগরীয় অঞ্চলটি ঘিরে ছিল। উসমানীয়রা তাদের বেশির ভাগ অঞ্চল বিজয় করে ১ম সুলায়মানের আমলে (১৫২০-১৫৬৬)। তুর্কিরা পারস্য (বর্তমান ইরান) রাজ্যে দখলের উদ্দেশ্যে আক্রমণ চালায়, বাগদাদ দখল করে, রোডস দ্বীপটি নিয়ন্ত্রণে নিয়ে আসে এবং দানিউব নদী অতিক্রম করে হাঙ্গেরি পর্যন্ত চলে যেতে সক্ষম হয়, যেখানে তারা মোহাক-এর যুদ্ধে জয়ী হয়। ১৫২৯ সাল নাগাদ তুর্কিরা ভিয়েনা শহরের প্রাচীরের বাইরে অবস্থান নেয় এবং আপাতদৃষ্টিতে পশ্চিম ইউরোপ আক্রমণের দ্বারপ্রান্তে এসে পৌঁছায়। কিন্তু ভিয়েনার অবরোধ শেষ পর্যন্ত তুলে নেওয়া হয় এবং ইউরোপ স্বস্তির নিঃশ্বাস ফেলে। কিন্তু উসমানীয় যুদ্ধজাহাজগুলি ভূমধ্যসাগর নিয়ন্ত্রণ করা অব্যাহত রাখে। তুর্কি জলদস্যুরা (যেমন বিখ্যাত বারবারোসা বা খাইর-আদ-দিন-পাশা) বন্দরগুলিতে হামলা চালাতো, বাণিজ্যজাহাজ দখল করত এবং খ্রিস্টানদেরকে ক্রীতদাস হিসেবে ধরে নিয়ে যেত। ১৫৭১ সালে এসে উসমানীয়দের সমুদ্রশক্তি হ্রাস পায়। সে বছর একটি ইউরোপীয় নৌবহর লেপান্তোর যুদ্ধে গ্রিসের কোরিন্থ উপসাগরে তুর্কিদের পরাজিত করে।
সম্রাট মহান পিওতর রাশিয়াকে একটি বিচ্ছিন্ন পশ্চাৎপদ জাতি থেকে একটি বৃহৎ ইউরোপীয় শক্তিতে রূপান্তরিত করেন। তাঁর মৃত্যুর প্রায় ৪০ বছর পরে আরেকজন মহান শাসক, মহান একাতেরিনা, পিওতরের উচ্চাভিলাষী প্রকল্প দীর্ঘায়িত করেন।
১৬৮২ সালে, মাত্র ১০ বছর বয়সে, ১ম পিওতর (পরবর্তীতে যাঁকে মহান পিওতর নাম দেওয়া হয়) রাশিয়ার জার বা সম্রাটে পরিণত হন। প্রথমে তিনি তাঁর সৎ ভাই ৫ম ইভানের সাথে একত্রে শাসনকাজ চালান। যখন ১৬৯৬ সালে ইভানের মৃত্যু হয়, পিওতর একাই ১৭২৫ সাল পর্যন্ত রাশিয়া শাসন করেন। ১৬৩৯ সাল থেকেই রাশিয়ার সীমানা বৃদ্ধি পেতে থাকে, কিন্তু তা সত্ত্বেও ইউরোপের বাকী দেশগুলির তুলনায় দেশটি ছিল অনেক পশ্চাৎপদ। পিওতর এ অবস্থা পরিবর্তনের ব্যাপারে দৃঢ়কল্প ছিলেন। তিনি ছিলেন দীর্ঘকায়, শক্তিশালী ও উদ্যমী এক মানুষ। তিনি ১৮ মাস ধরে সমগ্র ইউরোপ ভ্রমণ করেন, যেখানে তিনি রাজা, বিজ্ঞানী, এবং কৃষি, জাহাজ নির্মাণ ও শিল্পকারখানার সাথে জড়িত লোকজনের সাথে সাক্ষাৎ করেন। এমনকি নেদারল্যান্ডসের একটি জাহাজনির্মাণস্থলে তিনি কিছু সময়ের জন্য কর্মী ছিলেন। শেষ পর্যন্ত পিওতর যখন রাশিয়াতে ফেরত আসেন, তিনি তখন তাঁর নবলব্ধ জ্ঞান কাজে লাগাতে নেমে পড়েন। তিনি রাশিয়ার নৌবাহিনী গড়ে তোলেন এবং কৃষিখামার ও শিল্পকারখানা গড়তে উৎসাহ প্রদান করেন। তিনি রাশিয়ার সেনাবাহিনীর উন্নয়ন ও সম্প্রসারণ সাধন করেন। বাণিজ্যের সুবিধার জন্য রাস্তা নির্মাণ ও খাল খনন করেন।
১৭০০ থেকে ১৭২১ সাল পর্যন্ত সুইডেনের সাথে মহান উত্তরীয় যুদ্ধ সম্পাদন করে পিওতর রাশিয়ার জন্য বাল্টিক সাগরে উপকূল জয় করেন। ফলে রাশিয়া এমন একটি সমুন্দ্রবন্দর লাভ করে যা শীতকালে বরফে জমে বন্ধ হয়ে যায় না। ১৭০৩ সালে বাল্টিক সাগরের উপকূলে তিনি সাংত পিতেরবুর্গ শহর প্রতিষ্ঠা করেন, যার ডাকনাম দেওয়া হল “ইউরোপমুখী জানালা”। তিনি ১৭১২ সালে রাশিয়ার রাজধানী মস্কো থেকে সরিয়ে সাংত পিতেরবুর্গ শহরে নিয়ে আসেন। সাংত পিতেরবুর্গ ছিল একাধারে রাশিয়ার রাজধানী ও প্রধান বন্দর। ইউরোপের বিখ্যাত স্থপতিরা এখানে সম্রাট পিওতরের গ্রীষ্মকালীন প্রাসাদ ও অন্যান্য প্রাসাদোপম বাসভবনগুলি নকশা করেন। শহরটি অনেকগুলি দ্বীপের উপরে দাঁড়িয়ে আছে, যেগুলি একে অপরের সাথে সেতুর মাধ্যমে সংযুক্ত। পিওতরের অধীনে চাষীদের বেশি আয়কর দিতে হত, ফলে তাদের অর্থনৈতিক অবস্থার অবনতি ঘটে। ফসল ভাল না উঠলে তাদের অনেক সময় না খেয়েও দিনযাপন করতে হত। পিওতর ছিলেন বেশ নিষ্ঠুর প্রকৃতির। এক পর্যায়ে তিনি তাঁর নিজের পুত্রসন্তানকেও কারাবন্দী করে নির্যাতন করেন। এসব সত্ত্বেও ১৭২৫ সালে যখন পিওতরের মৃত্যু হয়, সামগ্রিকভাবে রাশিয়া অনেক বেশি নিরাপদ ও উন্নত একটি রাষ্ট্র হিসেবে পরিচিতি পায়। তার আগে ১৭২২-১৭২৩ সালে পারস্যের সাথে যুদ্ধ করে কাস্পিয়ান সাগরে রাশিয়ার প্রবেশগম্যতা প্রতিষ্ঠিত হয়।
১৭৬২ সালে আরেকজন ক্ষমতাধর শাসক রাশিয়ায় আবির্ভূত হন: ২য় একাতেরিনা বা ক্যাথেরিন। তিনি ছিলেন প্রুশীয় (জার্মান) বংশোদ্ভূত, ১৭২৯ সালে তাঁর জন্ম হয়। কিন্তু ১৭৪৫ সালে রাশিয়ার শাসনক্ষমতার উত্তরাধিকারী ও পারিবারিক ভাই ৩য় পিওতরের সাথে তাঁর বিয়ে হয়। জার হিসেবে ক্ষমতালাভের ৬ মাস পরেই তাঁর স্বামীকে হত্যা করা হয় এবং ১৭৬২ সালে একাতেরিনা নিজেকে রাশিয়ার সম্রাজ্ঞী হিসেবে ঘোষণা দেন। মহান একাতেরিনা ছিলেন নির্দয় ও উচ্চাভিলাষী। পিওতরের মতো তিনিও পশ্চিমা ঘরানার ধ্যানধারণাকে উৎসাহ প্রদান করেন। তিনি রাশিয়ার শিক্ষা ব্যবস্থা ও আইনের সংস্কার সাধনের জন্য পরিকল্পনা করেন, তবে এগুলি কোনটিই বাস্তবায়িত হয়নি। উসমানীয় সাম্রাজ্যের সাথে ১৭৭৪ ও ১৭৯২ সালে এবং সুইডেনের সাথে ১৭৯০ সালে যুদ্ধ করে তিনি রাশিয়ার জন্য নতুন নতুন অঞ্চল দখল করেন। এছাড়া তিনি পোল্যান্ডের বিশাল অঞ্চল করায়ত্ত করেন। তবে কৃষকদের জীবনযাত্রার কোনও মানোন্নয়ন হয়নি, ফলে ১৭৭৩ সালে তাঁর বিরুদ্ধে একটি বিদ্রোহ জেগে ওঠে, যা তিনি শক্ত হাতে দমন করেন। ১৭৮৭ সালে একাতেরিনা রাশিয়া সফরে বের হন কিন্তু অভুক্ত কৃষকদের বদলে তাঁকে সুস্থ, সুন্দর পোষাক পরিহিত কৃষক ভূমিকায় অভিনেতাদের সাথে পরিচয় করানো হয়। ১৭৯৬ সালে একাতেরিনার মৃত্যু ঘটে এবং তাঁর পুত্র সিংহাসনে আরোহণ করেন।
১৭শ শতকের প্রারম্ভে ১৬৩০-এর দশকে চীনে মিং সম্রাটের অজনপ্রিয় সরকার ও এর উচ্চহারের করের বিরুদ্ধে বিদ্রোহ ছড়িয়ে পড়ে। একই সময়ে চীনের উত্তর-পূর্বে অবস্থিত মাঞ্চুরিয়া অঞ্চলের গোত্রগুলি একতাবদ্ধ হতে শুরু করে। ১৬১৮ সালে এসে মাঞ্চুরা যথেষ্ট শক্তি অর্জন করে এবং মিং রাজত্বের লিয়াওথুং প্রদেশ দখলে নিতে সক্ষম হয়। এরপর ১৬৪৪ সালে চীনে আরেকটি বিদ্রোহের ফলশ্রুতিতে বেইজিং শহরটি বিদ্রোহীদের আয়ত্তে চলে যায়। মিং সরকারের কর্মকর্তারা বিদ্রোহীদের পরাজিত করার জন্য মাঞ্চুদের সাহায্য চান। কিন্তু এর পরিবর্তে মাঞ্চুরা চীনের ক্ষমতা নিজেদের হাতে নিয়ে নেয় এবং একটি নতুন রাজবংশের পত্তন করে, যার নাম ছিল ছিং রাজবংশ। ছিং রাজারা এরপর আরও প্রায় ২৫০ বছর চীন শাসন করেন। আদিতে মাঞ্চুরা নিজেদেরকে চীনাদের চেয়ে উন্নত মনে করত এবং চীনাদের থেকে পৃথকভাবে বাস করত। তারা মাঞ্চু ও চীনাদের মধ্যে বিবাহ নিষিদ্ধ করে দেয় এবং চীনা পুরুষদের বেণী করে রাখতে বাধ্য করে। কিন্তু ক্ষমতা দখলের সাথে সাথে মাঞ্চুরা চীনাদের ধরনে সরকার গঠন করে এবং সেখানে প্রাক্তন মিং সরকারের কর্মকর্তাদের নিয়োগ দেয়। ধীরে ধীরে মাঞ্চুরা চীনাদের জীবনধারা ও রীতিনীতি গ্রহণ করতে শুরু করে এবং এর ফলে চীনা জনগণের কাছে তাদের শাসন আরও গ্রহণযোগ্য হয়ে ওঠে। মিং রাজাদের সময়ে বেইজিং শহরে অনেক নতুন নতুন প্রাসাদ ও মন্দির বানানো হয় এবং শহরের চারপাশে নতুন প্রাচীর ও পরিখা নির্মাণ করা হয়। ছিং রাজারা বেইজিংয়ের প্রাচীরের ভেতরে অবস্থিত পুরাতন শহরটিতে কোনও হাত না দিয়ে প্রাচীরের বাইরে নতুন প্রাসাদ ও মন্দির নির্মাণ করে।
১৬৬১ সালে খাংশি ২য় ছিং রাজা হিসেবে শাসন করা শুরু করেন। তিনি তাইওয়ান, বহিঃস্থ মঙ্গোলিয়া, সাইবেরিয়ার অংশবিশেষ এবং তিব্বত চীনের অধীনে নিয়ে আসেন। ছিং রাজবংশের অধীনে ১৭শ ও ১৮শ শতকে চীন আবারও উন্নতি লাভ করা শুরু করে। মিংদের সময়ের চেয়ে চীনের আয়তন তিনগুণ বৃদ্ধি পায়। এমনকি ছিং রাজত্ব আয়তনে বর্তমান গণচীনের চেয়েও বেশি বড় ছিল। জনসংখ্যাও ১৫ কোটি থেকে তিনগুণ বৃদ্ধি পেয়ে ৪৫ কোটিতে পরিণত হয়। রেশম কাপড়, চীনামাটি, সুতির কাপড় ও বার্নিশকৃত দ্রব্যের উৎপাদন অনেক বৃদ্ধি পায় এবং বহির্বিশ্ব বিশেষ করে ইউরোপের সাথে বাণিজ্য বেড়ে যায়। চীনারা তাদের পণ্যদ্রব্যকে বিশ্বের সবচেয়ে উন্নতমানসম্পন্ন দ্রব্য হিসেবে গণ্য করত। এগুলির দাম হিসেবে তারা কেবল সোনা বা রূপা গ্রহণ করত। রপ্তানির জন্য চা উৎপাদন করা হত। এছাড়া চীন নিজের জনগণের জন্য সমস্ত খাদ্যদ্রব্য নিজেই উৎপাদন করত। সুক্ষ্ম চীনামাটিতে তৈরি, সুন্দর আকৃতির, ফুল ও পশুপাখির অলংকরণ করা পুষ্পাধার বা ফুলদানি ছিং রাজবংশের সময় পশ্চিমা দেশগুলিতে রপ্তানি করা হত।
১৬৯২ সালে সম্রাট খাংশি জেজুইট ধর্মপ্রচারকদেরকে চীনাদের কাছে খ্রিস্টধর্ম দীক্ষা দেওয়ার অনুমতি দেন। কিন্তু ১৭০৪ সালে জেজুইটরা বাদে বাকি সমস্ত ধর্মপ্রচারকদেরকে চীনা সংস্কৃতিকে অবহেলা করার অভিযোগে বহিস্কার করা হয়। ১৭২২ সালে সম্রাট খাংশি মারা যান। ১৭৩৬ সালে খাংশির পৌত্র ছিয়েনলুং চীনের সম্রাট হন এবং তিনি আরও ৬০ বছর চীন শাসন করেন। ১৭৭০ সালের পর থেকে মাঞ্চুদের ক্ষমতার প্রভাব কমতে শুরু করে। ছিয়েনলুং সেসময় একমাত্র কুয়াংচৌ বন্দরটি ইউরোপীয় ও মার্কিনী বণিকদের কাছে বাণিজ্যের জন্য উন্মুক্ত রাখেন এবং চীনকে বহির্বিশ্ব থেকে বিচ্ছিন্ন রাখেন।
১৭৯২ সালে যুক্তরাজ্য সর্বপ্রথম চীনে তার রাষ্ট্রদূত পাঠায়। ইংরেজরা চীনের কাছে অধিকতর বাণিজ্য করার অধিকারের প্রার্থনা করে। কিন্তু ছিয়েনলুং এই দাবী প্রত্যাখ্যান করেন, ফলে চীন বিশ্ববাজার থেকে বিচ্ছিন্ন হয়ে থাকে। একই কারণে চীনে নতুন প্রযুক্তি গ্রহণের গতি ছিল অত্যন্ত ধীর। ১৭৯৬ সালে ছিয়েনলুং সিংহাসন ছেড়ে দেন। কিন্তু অবসরে থেকেও তিনি চীনা সরকারের উপর ক্ষমতার দাপট বজায় রাখেন।
১৮৪০-এর দশকে চীন সাম্রাজ্য দুর্বল হওয়া শুরু করে। অনেক বিদ্রোহের সূচনা হয়। পশ্চিমারাও চীনা আক্রমণ চালিয়ে সফল হয় কেননা চীন আক্রমণ প্রতিরোধে আর সুসমর্থ ছিল না।


title: বিশ্বের ইতিহাস

text: আলোকময় যুগ বলতে ইউরোপের ইতিহাসে ১৭শ শতক থেকে ১৮শ শতক পর্যন্ত যুগটিকে বোঝায়, যখন নতুন নতুন ধ্যান ধারণার বিকাশ ঘটেছিল। একে যুক্তির যুগ নামেও ডাকা হয়, কেননা এসময় লোকজন বিশ্বের বিভিন্ন ঘটনাবলি কেন ঘটে, তার পেছনের কারণগুলি খুঁজতে শুরু করে। এ প্রশ্নগুলি থেকেই আধুনিক বিজ্ঞানের জন্ম ও বিকাশ। সরকার কেমন হবে এবং মানুষ সমাজে কীভাবে বসবাস করবে, এগুলি নিয়েও এ যুগে নতুন নতুন ধারণার আবির্ভাব ঘটে।


title: বিশ্বের ইতিহাস

text: কিছু কিছু ইউরোপীয় শাসক আলোকময় যুগের ধারণাগুলিকে উৎসাহের সাথে গ্রহণ করেন। সাধারণ মানুষও এগুলি গ্রহণ করে, কারণ তারা সরকারে তাদের মতামতের প্রতিফলন দেখতে চাচ্ছিল, অন্যের কথায় অন্ধের মত কাজ করতে চাচ্ছিল না। কিন্তু কিছু কিছু শাসক মনে করলেন যে এইসব নতুন নতুন ধ্যান ধারণা গোটা বিশ্বকেই চিরদিনের জন্য পালটে দেবে।


title: বিশ্বের ইতিহাস

text: ফরাসি দার্শনিক রনে দেকার্ত (১৫৯৬-১৬৫০) যুক্তি দেন যে কেবল সেই ধারণাটিই সত্য, যেটিকে তথ্যপ্রমাণ বা যুক্তির সাহায্যে সত্য দেখানো সম্ভব। এ ধরনের যুক্তি খ্রিস্টান গির্জাগুলিকে বিচলিত করে তোলে। যেসব রাজা ও রাণী মনে করতেন যে তাদের দেশ শাসন করার “ঈশ্বরপ্রদত্ত” ক্ষমতা আছে, তারাও এসব যুক্তি শুনে উৎকণ্ঠিত হন। ইংরেজ দার্শনিক জন লক (১৬৩২-১৭০৪) মনে করতেন সকল মানুষ সমান ও মুক্ত এবং শাসকের কর্তৃত্ত্ব কেবল শাসিত জনগণের অনুমতির উপর নির্ভর করে। ১৬৮৭ সালে বিজ্ঞানী আইজ্যাক নিউটন আলো ও দৃশ্যমান বর্ণালীর তত্ত্ব, গতির তিনটি সূত্র এবং মধ্যাকর্ষণ বলের অস্তিত্ব নিয়ে লেখেন। বেনজামিন ফ্র্যাংকলিন (বিজ্ঞানী, উদ্ভাবক ও রাষ্ট্রপরিচালনা বিশেষজ্ঞ) ১৭৪৩ সালে ফিলাডেলফিয়া শহরে মার্কিন দার্শনিক সঙ্ঘ প্রতিষ্ঠা যার সদস্যরা বিজ্ঞান ও দর্শন নিয়ে আগ্রহী ছিলেন। ফরাসি রসায়নবিদ অঁতোয়ান লাভোয়াজিয়ে (১৭৪৩-১৭৯৪) প্রথম প্রতিষ্ঠা করেন যে জ্বলন এক ধরনের রাসায়নিক বিক্রিয়া। ফরাসি লেখক ও সমালোচক দনি দিদরো ‘’অঁসিক্লোপেদি’’ নামের একটি বিশ্বকোষ সংকলন করেন, যেখানে বিভিন্ন বিষয়ের বিশেষজ্ঞরা জ্ঞানের সমস্ত ক্ষেত্রের উপরে লেখেন। বিশ্বকোষটি ১৭৫১ থেকে ১৭৭২ সাল পর্যন্ত ১৭টি খন্ড নিবন্ধ ও ১১ খন্ড চিত্র হিসেবে প্রকাশিত হয়। ১৭৫১ সালে কার্ল ফন লিনে (কারোলুস লিন্নেউস) তাঁর ফিলোসোফিয়া বোতানিকা নামক মহাগ্রন্থ প্রকাশ করেন, যেখানে প্রথমবারের মত উদ্ভিদ ও প্রাণীজগতকে বিভিন্ন দলে ও প্রজাতিতে সংজ্ঞায়িত ও বিভক্ত করা হয়। ১৭৫৫ সালে স্যামুয়েল জনসন প্রকাশ করে কমপ্লিট ডিকশনারি অফ দ্য ইংলিশ ল্যাংগুয়েজ বা ইংরেজি ভাষার পূর্ণাঙ্গ অভিধান। এতে ৪৪ হাজার শব্দ ছিল। ১৭৬৮ সালে প্রথম এনসাইক্লোপিডিয়া ব্রিটানিকা প্রকাশিত হয়। ১৭৮৮ সালে লন্ডনে প্রথমবারের মত দ্য টাইমস দৈনিক পত্রিকাটি প্রকাশিত হয়।


title: বিশ্বের ইতিহাস

text: আরেকজন ফরাসি দার্শনিক ভোলত্যার (১৬৯৪-১৭৭৮) তাঁর সমসাময়িক গির্জা ও সরকার উভয়েরই তীব্র সমালোচনা করতেন। ভলত্যারের আসল নাম ছিল ফ্রঁসোয়া মারি আরুয়ে। তিনি ছিলেন একাধারে বিজ্ঞানী, চিন্তাবিদ ও ক্ষুরধার বুদ্ধিসম্পন্ন লেখক। তিনি একবার বলেছিলেন "আমি তোমার সাথে একমত না হতে পারি, কিন্তু আমি প্রাণ দিয়ে হলেও তোমার মত প্রকাশের অধিকার রক্ষা করব।" জঁ-জাক রুসো (১৭১২-১৭৭৮) একই কাজ করেন, এবং তাঁর ধারণাগুলির উপর ভিত্তি করে পরবর্তীতে মার্কিন ও ফরাসি বিপ্লব সংঘটিত হয়। ১৭৯১ সালে টমাস পেইনের "দ্য রাইটস অফ ম্যান" ব্রিটিশ শাসন থেকে স্বাধীনতা অর্জনের সময় মার্কিনীদেরকে প্রভাবিত করে। ম্যারি ওলস্টোনক্রাফট তাঁর "আ ভিন্ডিকেশন অফ দ্য রাইটস অফ উইমেন" গ্রন্থে শিক্ষাক্ষেত্রে নারীদের সম-অধিকারের ব্যাপারে যুক্তি দেন। সেসময় ধর্নাঢ্য মহিলাদের বাসভবনগুলিতে শিল্প ও শিক্ষাজগতের মানুষেরা নিয়মিত আসর করতেন এবং সেখানে তারা সাম্প্রতিক বৈজ্ঞানিক আবিষ্কার, নাটক, গ্রন্থ ও আলোচ্য বিষয়গুলি নিয়ে ভাবের আদানপ্রদান করতেন।


title: বিশ্বের ইতিহাস

text: আলোকময় যুগের অন্যান্য উজ্জ্বল জ্যোতিষ্কতুল্য ব্যক্তিত্ত্বের মধ্যে আছেন অ্যাডাম স্মিথ (অর্থনীতিবিদ), ডেভিড হিউম (ইতিহাসবিদ) এবং এমানুয়েল কান্ট (দার্শনিক) । প্রতিটি মানুষের অধিকার আছে জ্ঞান, স্বাধীনতা ও সুখের অধিকারী হওয়ার –- আলোকময় যুগের এই বিশ্বাস এক নতুন বৈপ্লবিক ও গণতান্ত্রিক উৎসাহ-উদ্দীপনায় মানুষকে অনুপ্রাণিত করে তোলে, যা ১৯শ শতকে গিয়ে বিশ্বকে নতুন করে বদলে দেয়।


title: বিশ্বের ইতিহাস

text:
১৭শ শতকের অন্তিম পর্যায় পর্যন্ত ইউরোপের মধ্যযুগের মতোই কৃষিকাজ ও খামারপালন করা হত। অধিকাংশ লোক গ্রামাঞ্চলে বাস করত এবং নিজেদের চাহিদার জন্য যতটুকু দরকার ঠিক ততটুকু খাবার উৎপাদন করত এবং অবশিষ্টাংশ থাকলে তা স্থানীয় হাট-বাজারে বিক্রি করে দিত। লোকজন তাদের গ্রামের আশেপাশে অবস্থিত তিন-চারটি মাঠ নিয়ে গঠিত ক্ষুদ্রাকার জমিতে কৃষিকাজ চালাত। মাটির উর্বরতা রক্ষা করার জন্য প্রতি বছর একটি মাঠে কোন শস্য বোনা হতো না, অনাবাদী রাখা হত। জনসংখ্যা যখন কম ছিল, তখন এই ব্যবস্থা ভালোই কাজ করছিল। কিন্তু সময়ের সাথে সাথে জনসংখ্যা বৃদ্ধি পেতে থাকে এবং লোকজন আগের চেয়ে বেশি করে নতুন নির্মিত শহরগুলিতে স্থানান্তর করতে থাকে। কিন্তু শহরে শস্য উৎপাদনের জন্য কোন জমি ছিল না। সবার জন্য খাদ্যের যোগান নিশ্চিত করতে তাই শস্য উৎপাদনের নতুন পদ্ধতি খুঁজে বের করা দরকার হয়ে পড়ে।
কৃষি নিয়ে সবচেয়ে প্রথম দিককার পরীক্ষা নিরীক্ষাগুলি নেদারল্যান্ডসে সংঘটিত হয়, যেখানে বেশি বেশি আবাদযোগ্য জমির অনেক জরুরী দরকার ছিল। ১৭১৫ সালে মধ্যে ওলন্দাজেরা হ্রদ শুকিয়ে ফেলে এবং সাগরে বাঁধ দিয়ে অনেক নতুন নতুন জমি সৃষ্টি করে। জমি থেকে পানি নিষ্কাশনের জন্য তারা বায়ুপ্রবাহচালিত কল ব্যবহার করত। ১৭৪৫ সালে পাখা-লেজবিশিষ্ট বায়ুকল উদ্ভাবন করা হয়। বায়ুপ্রবাহের দিক পরিবর্তিত হলে পাখা-লেজটি স্বয়ংক্রিয়ভাবে বায়ুকলের মূল পাখাগুলির মুখ ঘুরাতে সাহায্য করত। এর আগে প্রতিবার বাতাসের দিক পরিবর্তনের সাথে সাথে কোনও মানুষকে মূল পাখাগুলির মুখ ঘুরিয়ে বাতাসের মুখোমুখি করাতে হত। খাবারের চাহিদার কারণে ওলন্দাজ কৃষকেরা কোন জমিই পতিত রাখতে পারতো না। এর পরিবর্তে তারা শস্য আবর্তন নামের একটি পদ্ধতি নিয়ে পরীক্ষা চালায়, যেখানে একই জমিতে চার ধরনের ফসলি শস্য চার বছর ধরে চক্রাকারে বপন করা হত। ১৭৩০ সাল থেকে যুক্তরাজ্যে এই ধারণাটি অনুকরণ করে কৃষিকাজে প্রয়োগ করা হয়। লাঙলের অনেক উন্নতি সাধন করা হয় এবং ১৭০১ সালে জেথরো টাল নামের এক ব্রিটিশ উদ্ভাবক বীজ বপক বা সিড ড্রিল নামক যন্ত্র আবিষ্কার করেন। যন্ত্রটি ঘোড়ায় টানা হত। যন্ত্রটি মাটিতে সুষমভাবে ও ধারাবাহিকভাবে অনেকগুলি ছিদ্র তৈরি করত যাতে স্বয়ংক্রিয়ভাবে বীজ পতিত হত। পেছনে পেছনে একজন কৃষিকর্মী ছিদ্রগুলির উপর দিয়ে মাটি টেনে বুঁজে দিত। এই যন্ত্রের উদ্ভাবনের ফলে একই সময়ে একাধিক সারিতে বহুসংখ্যক বীজ বপন করা এবং একই সময়ে একাধিক সারির আগাছা নির্মূল করা সম্ভবপর হয়। এর আগে অতীতে হাত দিয়ে জমিতে বীজ ছিটিয়ে দেওয়া হত, ফলে সেগুলি সারিবদ্ধভাবে সুষমভাবে জমিতে পড়ত না এবং অনেক সময় পাখিরা সেগুলি খেয়ে ফেলত।
বহু জায়গায় ভূমি পুনঃসংগঠিত করা হয়। বিশাল, উন্মুক্ত মাঠগুলিকে ছোট ছোট অংশে বিভক্ত করা হয় এবং এগুলিকে ঘিরে দেওয়াল বা ঝোপঝাড়ের সীমানা দেওয়া হয়। ১৭৫৯ থেকে ১৮০১ সাল পর্যন্ত ব্রিটেনে আইন করে সাধারণ জমি, যেগুলিতে আগে যে কেউ গবাদি পশুর ঘাস খাওয়ার জন্য ব্যবহার করতে পারত, সেগুলির মালিকদেরকে বেড়া তুলে দেওয়ার অধিকার দেওয়া হয়। জমির আয়তন বাড়ানোর জন্য অনেক সময় সমগ্র গ্রাম ধ্বংস করে ফেলা হয়। শিল্পশহরগুলিতে যত বেশি বেশি লোকজন অভিবাসী হতে থাকে, খাদ্য যোগানদার কৃষকের সংখ্যা ততই কমতে থাকে। ১৭৯৬ সালে হাঙ্গেরিতে কৃষকদের জন্য শিক্ষাপ্রতিষ্ঠান প্রতিষ্ঠা করা হয়। ১৮০০ সালের মধ্যে ব্রিটেনে মনোযোগ দিয়ে সংকর প্রজননের সুবাদে গড়ে একটি গাভীর ওজন ১৭০০ সালের তুলনায় প্রায় দ্বিগুণ হয়ে যায়। ১৭০০ থেকে ১৮৫০ সালের মধ্যে কৃষিক্ষেত্রের পরিবর্তনগুলি কৃষকদেরকে ক্রমবর্ধনশীল জনসংখ্যার ক্ষুধা মেটাতে সাহায্য করে। ১৮৪০ সালে কৃষিকাজে রাসায়নিক দ্রব্য ব্যবহারের উপর প্রথম গ্রন্থ প্রকাশিত হয়।